Paġna Nhar it-2 ta' April 2014, l-Ambaxxatur Theodoros N. Sotiropoulos, President tal-Kumitat tar-Rappreżentanti Permanenti, f'isem il-Presidenza Griega tal-Kunsill, talab lill-Kumitat Ekonomiku u Soċjali Ewropew iħejji opinjoni esploratorja dwar: Is-Sezzjoni Speċjalizzata għall-Unjoni Ekonomika u Monetarja u l-Koeżjoni Ekonomika u Soċjali, inkarigata sabiex tipprepara l-ħidma tal-Kumitat dwar is-suġġett, adottat l-Opinjoni tagħha nhar it-18 ta' Novembru 2014. Matul il-503 sessjoni plenarja tiegħu li saret fl-10 u l-11 ta' Diċembru 2014 (seduta tal-11 ta' Diċembru 2014), il-Kumitat Ekonomiku u Soċjali Ewropew adotta din l-Opinjoni b'133 vot favur, 2 voti kontra u astensjoni waħda (1). Il-KESE jinnota li matul dawn l-aħħar għoxrin sena, l-approċċ LEADER wera li huwa vijabbli. Huwa għen lill-atturi rurali jivvalutaw il-potenzjal fit-tul tar-reġjuni tagħhom u ta prova li huwa għodda effettiva u effiċjenti fl-implimentazzjoni tal-politiki ta' żvilupp. Il-Kummissjoni Ewropea ħeġġet ukoll dan il-metodu ta' sħubija għall-finanzjament ta' proġetti fil-kuntest tal-inizjattivi tal-UE URBAN, URBACT, EQUAL, kif ukoll l-Aġenda 21 lokali, Transition Towns (bliet fi tranżizzjoni) u l-patti territorjali għall-impjieg. Din kienet ir-raġuni li wasslet għall-ħolqien tal-iżvilupp lokali mmexxi mill-komunità (CLLD – Community-Led Local Development), aġġornament tal-approċċ LEADER li huwa, f'sens, bidla tranżitorja. Is-CLLD huwa strument dedikat għall-użu fil-livell sottoreġjonali u għaldaqstant jikkomplementa tipi oħra ta' appoġġ għall-iżvilupp fil-livell lokali. Is-CLLD jista' jimmobilizza u jinvolvi l-komunitajiet u l-organizzazzjonijiet lokali biex jikkontribwixxu għal tkabbir intelliġenti, sostenibbli u inklużiv. Huwa jsaħħaħ il-koeżjoni territorjali u jippermetti li jinkisbu għanijiet politiċi speċifiċi oħra, anke fil-kuntest tar-relazzjonijiet mal-imsieħba ta' pajjiżi terzi. Dan iwassal għal tkabbir fit-tul permezz tal-użu effettiv tal-Fondi Ewropej Strutturali u ta' Investiment (Fondi ESI) li għandhom l-għan li joħolqu impjiegi ġodda ta' kwalità u negozji b'enfasi fuq l-attivitajiet immexxija mill-komunità fir-rigward tat-tibdil fil-klima u l-iżvilupp sostenibbli f'konformità mal-Istrateġija Ewropa 2020. Hemm bżonn li l-iżvilupp lokali mmexxi mill-komunità jiġi trasformat kemm jista' jkun malajr fi strument "SMART" sabiex jgħin lill-komunità toħroġ mill-kriżi ekonomika u soċjali u jġib lura l-fiduċja fil-politika tal-Unjoni Ewropea. Jeħtieġ li jiġu enfasizzati l-proġetti innovattivi, l-impjiegi ġodda ta' kwalità u l-intrapriżi kif ukoll jissaħħu l-miżuri li għandhom l-għan li jindirizzaw it-tibdil fil-klima u li jippromovu l-iżvilupp sostenibbli u l-inklużjoni soċjali, b'konformità mal-Istrateġija Ewropa 2020 Is-CLLD huwa tip ġdid ta' sħubija u għandu l-għan li jappoġġja l-ħolqien ta' innovazzjonijiet soċjali. Il-KESE jilqa' l-fatt li l-Presidenza Griega u dik Taljana tal-Kunsill fl-2014 jagħtu importanza kbira lill-politika ta' koeżjoni bħala mezz effikaċi ta' kif tingħata spinta 'l quddiem lit-tkabbir sostenibbli u tingħeleb il-kriżi ekonomika attwali fl-Ewropa. Il-KESE jistenna li din l-Opinjoni sservi bħala għajnuna sabiex jitwettqu l-proġetti pilota (finanzjati prinċipalment permezz ta' self mill-Kummissjoni Ewropea) bil-għan li jiġi vvalutat l-istrument tas-CLLD fiż-żoni fejn attwalment mhuwiex applikat, jiġifieri fil-kuntest periurban, u b'mod partikolari dak urban, biex b'hekk jitwessa' l-kamp ta' applikazzjoni potenzjali tiegħu. Il-KESE jaqbel li għall-perjodu 2014-2020 tiġi appoġġjata l-applikazzjoni ta' dan il-metodu fejn hemm interess fih, għall-fondi kollha u għaż-żoni kemm rurali kif ukoll urbani. Dan jikkostitwixxi taħlita ta' żewġ demokraziji: dik rappreżentattiva u dik parteċipattiva. Kollox ma' kollox, dan huwa strument li jippermetti lir-rappreżentanti tal-amministrazzjonijiet pubbliċi jikkooperaw fi sħubija mas-soċjetà ċivili organizzata u maċ-ċittadini. Il-KESE iqis li huwa opportun li l-atturi lokali, jiġifieri ċ-ċittadini, l-imsieħba ekonomiċi u soċjali, l-NGOs mingħajr skop ta' qligħ u l-kunsilli lokali, ikunu jistgħu jipparteċipaw, pereżempju fl-istrateġija ta' żvilupp lokali fil-post fejn jgħixu bl-użu tal-metodu tas-CLLD. Bl-istess mod huwa importanti, abbażi tal-esperjenzi miksuba fiż-żoni rurali permezz tal-approċċ LEADER, li jingħata kontenut lis-CLLD b'tali mod li l-bliet u ċ-ċittadini jkollhom idea ta' x'tip ta' miżuri jistgħu jiġu proposti fil-qasam tas-CLLD fil-bliet li qed jużawh. Il-KESE jinsab diżappuntat li l-awtoritajiet pubbliċi ta' spiss ma jkunux entużjasti dwar il-metodu tas-CLLD, minkejja l-effiċjenza tiegħu. Huwa neċessarju li tiġi kkunsidrata strateġija sabiex tgħarraf lill-atturi kollha f'aktar dettall u biex tiffoka b'mod aktar preċiż fuq l-awtoritajiet pubbliċi sabiex tippromovi l-użu ta' din l-opportunità għall-iżvilupp u l-implimentazzjoni tal-istrateġiji tal-iżvilupp lokali. Il-kwistjoni tas-sjieda tar-riżultati fi gruppi simili hija fundamentali għall-istabilità tal-istrateġiji ta' żvilupp fit-tul u biex jintlaħqu l-għanijiet tal-Istrateġija Ewropa 2020. Sabiex dan l-istrument ikun ta' suċċess, huwa indispensabbli li jgawdi minn appoġġ pubbliku fil-livelli kollha (Ewropew, nazzjonali, reġjonali u lokali). Il-KESE jindika li l-imsieħba soċjali u ekonomiċi kif ukoll is-soċjetà ċivili organizzata għandhom jiġu involuti aktar fis-CLLD, bil-kundizzjoni li jsaħħu l-kapaċitajiet tagħhom sabiex jaqdu dan ir-rwol. Il-parteċipazzjoni diretta ta' dawn l-imsieħba kollha fis-sħubija mal-amministrazzjoni pubblika hija l-pedament ta' rappreżentanza ġenwina tal-interessi u tal-ħtiġijiet taċ-ċittadini. Il-KESE jemmen li l-iżvilupp lokali mmexxi mill-komunità huwa innovazzjoni fil-qasam tal-politika reġjonali u mhux magħruf biżżejjed la fil-livell lokali u lanqas fil-livell ta' ċerti Stati Membri jew terġa' u tgħid fi ħdan il-pjattaformi li jiġbru fihom dawk l-atturi li potenzjalment jużaw dan l-approċċ. Sabiex jiġi applikat dan l-istrument ġdid ta' CLLD fil-qafas tal-politiki Ewropej għandu jiġi analizzat fid-dettall, f'forma ta' valutazzjoni, il-mod li bih l-Istat Membru kkonċernat jkun issieħeb, u jiġu mehmuża rakkomandazzjonijiet għal implimentazzjoni effettiva. B'hekk, ser ikollna wkoll studju li jesponi mhux biss eżempji ta' prattika tajba, iżda li jiddeskrivi wkoll il-fallimenti li wieħed għandu jevita fil-futur. Il-KESE jixtieq jipparteċipa fit-tfassil ta' studju bħal dan, flimkien mas-servizzi rilevanti tal-Kummissjoni Ewropea, il-Parlament Ewropew, il-Kunsill u l-Kumitat tar-Reġjuni. Dan għandu jservi ta' bażi sabiex jinħoloq intergrupp dwar is-CLLD, li għandu jservi ta' pjattaforma interistituzzjonali. Fil-qasam tas-CLLD, il-KESE huwa favur: Il-metodu tas-CLLD huwa applikabbli bis-sħiħ mhux biss għar-riżorsi tal-Fondi ESI, iżda wkoll sabiex jiġu distribwiti riżorsi finanzjarji proprji wkoll (mil-livelli lokali, reġjonali, u nazzjonali). Huwa għalhekk importanti li l-istrateġiji ta' żvilupp, il-proġetti speċifiċi u l-mezzi għall-implimentazzjoni tagħhom ma jkunux ibbażati fuq l-allokazzjonijiet proposti mill-UE, iżda jitfasslu b'mod li jirriflettu l-ħtiġijiet reali f'termini ta' tibdil fil-kwalità tal-ħajja tal-komunitajiet lokali. Il-KESE jemmen li huwa essenzjali li jiġu rispettati b'mod strett il-prinċipji bażiċi tal-metodu tas-CLLD. Sħubija bilanċjata li fiha jipparteċipaw il-komunitajiet lokali għandha tkun prerekwiżit sabiex jinkisbu s-sussidji. Sabiex l-iżvilupp lokali jkun effiċjenti, huwa indispensabbli li ma jiġux tollerati approċċi purament formali li, bil-għan li jiksbu s-sussidji, jiddikjaraw li qegħdin jieħdu approċċ ta' sħubija li fil-fatt ma jkunx minnu. Għandu jkun hemm sistema effettiva ta' kontroll u ta' sorveljanza kontra l-abbuż tal-prinċipju tas-CLLD. Il-KESE jinnota li dan l-istrument joffri elementi li mhumiex negliġibbli, u mhux biss fi żmien ta' kriżi ekonomika: it-trasparenza tal-flussi finanzjarji tal-baġit pubbliku, livell ogħla ta' fiduċja bejn l-awtoritajiet pubbliċi u l-abitanti, u l-effikaċja tar-riżorsi li ġew investiti. In-NU, l-OECD, il-Bank Dinji u istituzzjonijiet oħra qed jargumentaw ukoll favur approċċi ta' sħubija bħal dawn. Dan huwa approċċ usa' li jappoġġja l-użu ta' metodi tas-CLLD barra mill-Ewropa, pereżempju fil-kuntest tan-negozjati ta' qabel l-adeżjoni, fir-rigward tal-politika tal-iżvilupp u l-isforzi għall-kisba tal-miri tal-iżvilupp sostenibbli tan-Nazzjonijiet Uniti għall-2015 u biex jintlaħqu l-impenji dwar it-tibdil fil-klima. Il-KESE huwa konxju tal-isfidi potenzjali għall-perjodu li jmiss f'termini ta' CLLD fir-rigward tas-semplifikazzjoni u t-tnaqqas tal-burokrazija. Dawn huma li: jiġi appoġġjat il-ħolqien ta' sistemi (jew pjattaformi) alternattivi u indipendenti ta' arbitraġġ u/jew ta' konċiljazzjoni magħmula minn esperti biex jgħinu jsolvu kemm jista' jkun malajr u b'mod sempliċi l-problemi amministrattivi u finanzjarji li jiġu minn konflitti potenzjali bejn il-kumitati ta' ġestjoni tal-programmi operazzjonali u l-ġestjoni ta' proġett ta' sħubijiet individwali differenti (abbażi tal-mudell ta' awdituri finanzjarji, iżda f'qasam li mhuwiex esklużivament dak tal-finanzi); jiġi implimentat fil-prattika l-prinċipju li skontu l-korpi li jimplimentaw (inklużi l-kontrolli tar-rapporti ta' segwitu) jittrattaw a) il-kisbiet konkreti, ir-riżultati, il-benefiċċji u l-konsegwenzi tal-proġetti, b) il-ġustifikazzjoni tal-ispejjeż, u c) ir-rispett tal-iskadenzi, u li dawn ma jinħlewx fuq id-dettalji li wieħed jiltaqa' magħhom fit-triq lejn dawn ir-riżultati; jiġu ppubblikati wkoll fit-territorju kkonċernat is-sejħiet għal "Proġetti Integrati" ppreżentati minn diversi kandidati (bħall-inizjattiva EQUAL); fil-qasam finanzjarju, għandha tinbidel id-definizzjoni tal-irregolaritajiet applikata s'issa, kif ukoll l-interpretazzjoni tal-kunċett ta' ksur tad-dixxiplina baġitarja, inkluż: ma ssirx interpretazzjoni dixxiplina sproporzjonata f'każijiet li mhumiex importanti ħafna u li jammontaw għal "ftit euro": ma jiġux investigati jew meqjusa bħala irregolaritajiet każijiet fejn jiġu neqsin jew imdaħħlin b'mod żbaljat ammonti taħt, pereżempju, l-EUR 10 (jew l-EUR 40); fl-istess ħin, jekk ikun jidher li d-danni huma inqas mill-ispejjeż relatati mar-rimedju (għall-benefiċjarju jew ir-regolatur), dawn m'għandhomx jiġi ttrattat, ħlief biex jiġu reġistrati u akkumulati ma' danni oħra ta' ammonti żgħar. Il-KESE jirrakkomanda li tintuża terminoloġija differenti sabiex issir distinzjoni bejn id-diversi tipi ta' applikazzjoni tal-programm tas-CLLD, bħalma huwa l-każ għall-gruppi rurali ta' azzjoni lokali u l-gruppi ta' azzjoni lokali tas-sajd. Għall-gruppi urbani ta' azzjoni lokali pereżempju, nistgħu nużaw it-titlu "sħubija urbana", u s-CLLD fiż-żona urbana jista' jissejjaħ CLLD-U. B'dan il-mod ikun aktar ċar liema tip ta' żona huwa involut u jkun aktar faċli li ssir distinzjoni bejn il-flussi ta' finanzjament u d-destinazzjoni tagħhom. Fl-istess ħin, nirrakkomandaw, abbażi tal-mudell ta' suċċess tal-programm LEADER, li jiġi kkunsidrat isem ġdid u akronimu attraenti għall-iżvilupp lokali mmexxi mill-komunità, li jkun aktar faċilment aċċettat mill-atturi kollha. L-isem huwa parti integrali mill-kampanja ta' promozzjoni u l-espressjoni tas-CLLD, bħala t-titlu tal-metodu, tista' titniżżel bħala "nota f'qiegħ il-paġna". Il-prinċipji bażiċi tal-approċċ LEADER – il-valur miżjud u l-applikazzjoni tagħhom fil-kuntest tal-metodu tas-CLLD: Sabiex jiġi żviluppat b'mod sostenibbli territorju definit ta' daqs żgħir, il-programm jieħu vantaġġ mill-potenzjal reali ta' dan. Huwa jikkunsidra l-vantaġġi u l-iżvantaġġi tiegħu u l-istrateġija ta' żvilupp imħejjija tissodisfa l-bżonnijiet reali tiegħu. Il-konfini ta' dan it-territorju mhumiex definiti biss mill-fruntieri amministrattivi u huma flessibbli. Tul it-teħid ta' deċiżjoni u d-definizzjoni tal-prijoritajiet ta' strateġija ta' żvilupp, aħna nagħtu importanza kbira lill-involviment tal-amministrazzjoni tat-territorju u l-abitanti tiegħu. L-enfasi mqiegħda fuq l-aktar skala baxxa hija l-aktar punt importanti mis-seba' punti tal-programm. Madankollu, dan ma jippruvax jeskludi b'hekk il-livell nazzjonali ogħla, iżda pjuttost jipprova jippromovi l-iskambji bejn iż-żewġ livelli. L-appoġġ għat-twaqqif ta' gruppi lokali huwa parti importanti tal-programm. Il-gruppi lokali għandhom iġibu flimkien l-imsieħba mis-settur pubbliku, dak privat u dak tal-volontarjat u jwasslu għal djalogu dwar id-direzzjoni tal-iżvilupp tat-territorju. Il-programm jappoġġja l-innovazzjoni. Huwa jħabrek biex joħloq prodotti, proċessi, organizzazzjonijiet u swieq ġodda. L-għoti tal-akbar flessibbiltà possibbli lill-gruppi lokali jippermetti li tinħoloq l-innovazzjoni L-approċċ tal-programm huwa mistenni jiffoka fuq l-integrazzjoni tas-setturi differenti. Huwa tentattiv biex jiġu koordinati l-oqsma ekonomiċi, soċjali u kulturali kif ukoll il-kwistjonijiet ambjentali u biex dawn jiġu integrati fi proġetti komprensivi. Il-programm jappoġġja l-ħolqien ta' netwerks biex il-parteċipanti jaqsmu l-esperjenzi tagħhom. Dawn in-netwerks huma ta' natura kemm istituzzjonali peress li huma ffinanzjati mill-Kummissjoni Ewropea kif ukoll ta' natura inqas formali peress li huma stabbiliti fil-livell nazzjonali, territorjali u lokali. Madankollu, l-iskambju ta' esperjenza fin-netwerks ma jikkostitwixxix l-istadju finali tal-kooperazzjoni prevista mill-programm. Il-gruppi lokali jistgħu jikkooperaw direttament fuq proġett tematiku. Sabiex titwettaq ħidma ġenwina mar-residenti ta' territorju kkonċernat, huwa neċessarju mhux biss li jiġu informati iżda wkoll li jinħoloq ambjent miftuħ għall-komunikazzjoni u tissaħħaħ il-fiduċja abbażi tal-prinċipju li l-ideat tagħhom ser jiġu vvalutati u jitqiesu b'mod oġġettiv. Hemm bżonn li dawn id-dokumenti jinxterdu b'mod iktar effikaċi f'qafas ta' strateġija ta' informazzjoni li tkun ġenwinament proattiva. Hemm bżonn ukoll li jiġi previst forum għal-laqgħat konġunti tal-partijiet interessati tal-iżvilupp lokali mmexxi mill-partijiet interessati lokali u l-esperti, u li joffri l-opportunità li jiġu diskussi u mqabbla l-approċċi fis-seħħ fir-reġjuni differenti tal-UE. Il-KESE jista' pereżempju jagħmel disponibbli t-tagħmir neċessarju għal dawn l-attivitajiet. L-approċċ LEADER irriżulta tant effikaċi li għandu jiġi estiż kemm jista' jkun għaż-żoni rurali kollha tal-UE. Jeħtieġ ukoll li tiġi żgurata l-kompatibbiltà tar-regoli għall-kooperazzjoni internazzjonali bejn il-gruppi ta' azzjoni lokali stabbiliti fl-Istati Membri differenti. Fost il-prijoritajiet tal-programm proposti għall-perjodu 2014-2020 insibu wkoll: Il-postijiet fejn iż-żoni urbani u rurali jinsabu viċin ta' xulxin joffru potenzjal għall-użu effettiv tas-CLLD. Dan it-tip ta' strument jippermetti li jkun hemm reazzjoni għall-iżviluppi fiż-żona u li jitqiesu l-interkonnessjonijiet funzjonali tat-territorju. Jeżistu rabtiet b'saħħithom ħafna bejn il-belt u l-kampanja periurbana, li jistħoqqilhom li jkunu s-suġġett ta' approċċ speċifiku. L-approċċ tal-iżvilupp lokali ilu jintuża wkoll mill-2007 fil-kuntest tal-Fond Ewropew għas-Sajd għall-appoġġ tal-iżvilupp sostenibbli tal-komunitajiet tas-sajjieda permezz tal-gruppi ta' azzjoni lokali tas-sajd. Ma teżistix definizzjoni waħda taż-żoni urbani; aħna nibbażaw fuq ir-regoli u l-użijiet applikati fil-livell nazzjonali u lokali. F'dak li jirrigwarda ż-żoni rurali, il-kriterju huwa d-daqs massimu ta' belt, fejn il-popolazzjoni għandha tkun mhux aktar minn 25 000 abitant. Bl-istess mod, nistgħu napplikaw dan il-kriterju għaż-żoni urbani (billi jiġi stabbilit limitu minimu ta' 10 000 abitant u dak massimu ta' 1 50 000 abitant). L-amministrazzjoni pubblika għandha tipparteċipa permezz ta' rappreżentanti li għandhom responsabbiltà fiż-żona konċernata li, idealment ikunu ġejjin mill-awtorità muniċipali ċentrali u minn distretti jew diviżjonijiet oħra (pereżempju distretti partikolari, lokalitajiet esklużi soċjalment, żoni urbani bi problema speċifika, eċċ). Għoxrin sena ta' esperjenza fiż-żoni rurali jfisser ukoll li l-bliet ser ikunu ispirati mill-kampanja, inizjalment, pereżempju, għal perjodu tranżitorju li mbagħad ikun evalwat. Fil-prattika, anke permezz tal-appoġġ tal-esperti u tip ta' mentoring, dan ser iwassal għal trasferiment b'suċċess ta' dan l-approċċ. Is-CLLD għandu jgħin liċ-ċittadini jiżviluppaw il-muniċipalitajiet u l-bliet tagħhom b'mod sinifikanti u sostenibbli. Permezz tiegħu, iċ-ċittadini jistgħu jieħdu sehem dirett fit-titjib tal-kwalità tal-ħajja fi ħdan il-komunità tagħhom; dan huwa tkabbir inklużiv reali fejn ir-riżultati huma viżibbli fil-livell lokali. Ovvjament, biex jiġi implimentat, jeħtieġ li jiġu allokati riżorsi għall-bini tal-kapaċità sabiex l-imsieħba kollha jkunu kapaċi jaqdu bis-sħiħ ir-rwol tagħhom, ma jibqgħux biss sempliċi osservaturi tal-proċess u jkunu jistgħu jipparteċipaw bis-sħiħ fis-sħubija orrizzontali, fl-ispirtu tal-governanza f'diversi livelli. Jeħtieġ ukoll li jiġu appoġġjati l-assistenza u l-mentoring offruti mill-atturi u l-esperti li għandhom l-aktar esperjenza, jiġifieri t-taħriġ u l-edukazzjoni. Il-proposta attwali għandha fl-istess ħin tanalizza u tispjega l-kawżi tal-effettività u s-suċċess tal-approċċ LEADER u tiġġustifika għaliex huwa xieraq li testendi l-approċċ għall-iżvilupp lokali mmexxi mill-komunità fil-programmi kollha tal-Fondi ESI sabiex titħaddem b'suċċess il-politika ta' koeżjoni. Fejn il-metodu għadu ma ġiex adottat, għandha tintuża valutazzjoni ta' nofs it-term sabiex dan jitnieda fl-ambitu tal-Fondi Ewropej Strutturali u ta' Investiment għall-perjodu 2014-2020. F'dan ir-rigward, l-iskambju tal-għarfien speċifiku tal-imsieħba soċjali u ekonomiċi, tar-rappreżentanti tas-soċjetà ċivili, tal-awtoritajiet lokali u reġjonali u tal-amministrazzjoni tal-Istat huwa aspett essenzjali. Jeħtieġ li bosta partijiet jappoġġjaw dan l-iskambju. It-tfassil tal-istrateġiji tas-CLLD jeħtieġ iż-żmien, madankollu, huwa importanti wkoll li f'dak il-perjodu, jkun hemm biżżejjed żmien għall-implimentazzjoni tagħhom, kif ukoll baġit suffiċjenti għall-iffinanzjar tal-miżuri individwali. Żmien twil wisq għall-preparazzjoni li ma jħalli l-ebda impatt fuq it-territorju (taħt il-forma ta' proġetti mwettqa) kif ukoll finanzjament aċċellerat tal-attivitajiet (minħabba li l-iskadenza għall-użu tkun qed toqrob) jistgħu jwasslu għal sfiduċja f'dan l-istrument. Il-problemi l-oħra li għandhom jiġu ffaċċjati fid-dawl ta' użu korrett tas-CLLD huma l-burokrazija u l-ostakli amministrattivi eċċessivi, ir-rimborż tard tal-pagamenti, il-finanzjament minn qabel ta' proġetti abbażi tar-riżorsi proprji tal-benefiċjarji finali jew self b'interessi li jrid jiġġarrab mill-benefiċjarji. F'dan ir-rigward, huwa possibbli li jiġu previsti mudelli ta' finanzjament parteċipattiv, finanzjament pubbliku-privat u parteċipazzjoni organizzata tas-settur bankarju, bil-garanzija tal-Istat. Ta' spiss, l-Istati Membri jmorru aktar 'il bogħod mir-regolamenti imposti mill-Kummissjoni Ewropea: jintroduċu dispożizzjonijiet li mhumiex mitluba u li jkunu riżultat tal-burokrazija "nazzjonali" tagħhom, li jikkomplikaw ħafna aktar l-użu tas-sussidji u jiskoraġġixxu l-applikanti minħabba l-kumplessità tagħhom u l-konsegwenzi li jistgħu jinqalgħu. Ċerti awtoritajiet nazzjonali jagħmlu sforz ukoll biex inaqqsu għal minimu l-ispejjeż marbutin mal-animazzjoni taż-żona u l-amministrazzjoni tal-gruppi ta' azzjoni lokali ta' daqs żgħir; madankollu dawn il-miżuri jistgħu jwasslu għal kriżi fit-tħaddim tas-sistema kollha. Il-KESE jappella għat-taħriġ ta' min iħarreġ: hemm bżonn ikun żgurat it-taħriġ tal-atturi nazzjonali jew reġjonali fil-kuntest tal-assistenza teknika b'konformità mal-Artikolu 5 tar-Regolament (UE) Nru 1303/2013 li jistabbilixxi dispożizzjoniet ġenerali. Bl-istess mod, huwa meħtieġ li jinħolqu l-kundizzjonijiet neċessarji sabiex jitwaqqfu u jintużaw b'mod effiċjenti netwerks fil-livell reġjonali, nazzjonali u internazzjonali, sabiex il-ħidma tan-netwerks tipprovdi valur miżjud sinifikanti. Ta' min jiġbor flimkien l-eżempji tal-aqwa prattika mill-Istati Membri differenti li jistgħu jiġu inklużi fl-istudju msemmi fil-punt 1.10 hawn fuq. Brussell, il-11 ta' Diċembru 2014. Fis-27 ta' Ottubru 2014, il-Kummissjoni Ewropea talbet lill-Kumitat Ekonomiku u Soċjali Ewropew, b'konformità mal-Artikolu 304 tat-Trattat dwar il-Funzjonament tal-Unjoni Ewropea, li jħejji opinjoni esploratorja dwar Is-Sezzjoni Speċjalizzata għall-Unjoni Ekonomika u Monetarja u l-Koeżjoni Ekonomika u Soċjali inkarigata sabiex tipprepara l-ħidma tal-Kumitat dwar is-suġġett, adottat l-Opinjoni tagħha nhar it-18 ta' Novembru 2014. Matul il-503 sessjoni plenarja tiegħu li saret fl-10 u fil-11 ta' Diċembru 2014 (seduta tal-10 ta' Diċembru), il-Kumitat Ekonomiku u Soċjali Ewropew adotta din l-Opinjoni b'132 vot favur, l-ebda (0) vot kontra u 3 astensjonijiet. Il-Kumitat Ekonomiku u Soċjali Ewropew (KESE) japprezza l-attenzjoni partikolari mogħtija lit-tiswir ta' strateġija tal-Unjoni Ewropea għar-Reġjun tal-Alpi (EUSALP) maħsuba biex tappoġġja l-koeżjoni u l-kompetittività fid-dawl tal-isfidi li ma jistgħux jiġu solvuti b'mod sodisfaċenti minn Stati Membri waħedhom jew minn reġjuni waħedhom bil-mezzi tas-soltu. Il-KESE jirrimarka kemm id-dinamika tal-iżvilupp tar-Reġjun tal-Alpi hija marbuta mal-katina tal-Alpi, anke meta jiġu kkunsidrati l-elementi li joħolqu l-identità tar-reġjun u jagħmluh rikonoxxibbli. Dan jikkostitwixxi l-ħolqa li jorbot it-territorji kollha involuti fl-istrateġija, mil-lat ekonomiku, soċjali u ambjentali. Il-KESE jinnota l-impenn politiku qawwi fl-EUSALP tal-Istati kkonċernati u l-livell għoli ta' għarfien u ta' parteċipazzjoni fil-livell tal-gvern, kemm nazzjonali kif ukoll reġjonali. Din is-sensibilità hija l-effett ta' proċess ta' kooperazzjoni li beda fiż-żona mis-snin sebgħin 'l hawn. Il-KESE jikkunsidra l-karatteristiċi speċifiċi tar-Reġjun tal-Alpi, bħall-preżenza ta' sistemi territorjali mill-iżjed kompetittivi fid-dinja, l-iżbilanċji ekonomiċi u soċjali bejn iż-żoni rurali u muntanjużi u ż-żoni urbani u l-bliet, il-wirt naturali u kulturali u l-konċentrazzjoni enormi ta' flussi ta' trasport, li huma aspetti li jiddeterminaw u li jikkaratterizzaw iż-żona. Jekk minn lat il-KESE jaqbel mal-implimentazzjoni ġenerali tal-istrateġija, u jaħseb li l-objettivi, il-pilastri u l-prijoritajiet huma koerenti ma' dak li huwa ppreżentat fid-dokument ta' diskussjoni, mil-lat l-ieħor jaħseb li fit-tfassil tal-pjan ta' azzjoni dawn iridu jiġu integrati u mtejba. Il-KESE jqis li għandu jissaħħaħ b'mod fundamentali l-approċċ olistiku għall-iżvilupp attwali fl-EUSALP, permezz ta' definizzjoni ta' objettivi ġodda u iżjed kwalifikati, kif imsemmi fil-punt 4.4. Il-KESE jittama li fid-definizzjoni tal-pjan ta' azzjoni tal-EUSALP jiġu rinforzati l-interdipendenza u l-koerenza bejn il-prijoritajiet li jirriferu għall-kompetittività (Pilastru 1) u dawk orjentati lejn is-sostenibbilità (Pilastru 3), u b'hekk jiġi assigurat it-tilħiq tal-objettivi tal-iżvilupp mingħajr madankollu ma jiġu kompromessi l-ħtiġijiet u l-opportunitajiet tal-ġenerazzjonijiet futuri. Fir-rigward tal-ewwel pilastru, il-KESE jaħseb li huwa essenzjali li jiġi assigurat tkabbir sostenibbli u jiġu promossi l-impjieg sħiħ, l-innovazzjoni, il-kompetittività u l-koeżjoni tar-Reġjun tal-Alpi permezz ta' solidarjetà reċiproka bejn żoni muntanjużi u żoni urbani. Fir-rigward tal-prijoritajiet jirriferi għall-punt 5.2. Fir-rigward tat-tieni pilastru, il-KESE jisħaq dwar il-promozzjoni ta' żvilupp territorjali bbażat fuq il-kooperazzjoni bejn sistemi territorjali interni u esterni, fuq l-aċċessibilità tas-servizzi, il-mobilità sostenibbli u fuq il-potenzjar tat-trasport u l-infrastrutturi għall-komunikazzjoni. Fir-rigward tal-prijoritajiet jirriferi għall-punt 5.3. Fir-rigward tat-tielet pilastru, il-KESE jaħseb li huwa fundamentali li jissaħħaħ l-impenn immirat lejn il-ġestjoni sostenibbli u l-protezzjoni tal-ambjent, barra mill-isfruttar tal-kapitali territorjali taż-żona. Fir-rigward tal-prijoritajiet jirriferi għall-punt 5.4. Il-KESE jappoġġja l-involviment tas-soċjetà ċivili organizzata fl-attivitajiet ta' bini tal-kapaċità u jqis bħala pożittiv it-twaqqif ta' forum permanenti ta' rappreżentanza u appoġġ tal-partijiet soċjali u ekonomiċi tar-Reġjun tal-Alpi. Il-KESE jqis li huwa fundamentali li jiġi appoġġjat l-impjieg, b'referenza partikolari għaż-żgħażagħ u dawk li jinsabu qiegħda għal żmien twil, kif ukoll l-interventi mmirati lejn l-appoġġ tal-investimenti soċjali u l-adattament tas-sistemi ta' protezzjoni soċjali. Fl-istrateġija EUSALP, il-katina tal-Alpi tirrappreżenta l-element li jikkaratterizza l-ambitu kollu ta' kooperazzjoni. Il-varjetà mifruxa madwar it-territorju hija waħda mill-karatteristiċi ewlenin li tiddistingwi lir-Reġjun tal-Alpi minn partijiet oħra fl-Ewropa: iż-żoni muntanjużi u l-għoljiet fil-bażi tal-muntanji, il-widien aċċessibbli u dawk remoti, l-artijiet baxxi u l-pjanuri, iż-żoni metropolitani u l-bliet. Sabiex jiġu identifikati aħjar l-oqsma li lejhom għandhom jiġu mmirati l-objettivi u l-prijoritajiet tal-EUSALP, għandhom jiġu meqjusa l-ħames tipoloġiji ta' kuntesti reġjonali li jikkaratterizzaw ir-Reġjun tal-Alpi: "metropoli Alpini", "bliet Alpini", "żoni rurali li qed jikbru", "żoni rurali li qed jiċkienu", "żoni turistiċi". Ir-Reġjun tal-Alpi għandu ħafna karatteristiċi speċifiċi li jistħoqqilhom attenzjoni partikolari u li jiddistinwgu l-EUSALP mill-istrateġiji makroreġjonali għall-Baltiku, id-Danubju u l-Adrijatiku-Jonju: il-preżenza ta' wħud mir-reġjuni l-iżjed żviluppati fid-dinja, b'ekonomiji kompetittivi, livelli għoljin ta' kwalità tal-ħajja, stabilità soċjali u politika; il-preżenza ta' żbilanċji ekonomiċi u soċjali ċari bejn iż-żoni rurali, il-pjanuri u ż-żoni urbani; wirt naturali u ekosistemi uniċi; wirt kulturali li jirrappreżenta element fundamentali għall-koeżjoni soċjali u għall-iżvilupp tar-Reġjun tal-Alpi stess; konċentrazzjoni ta' flussi ta' traffiku li saret problema minħabba l-konġestjoni tat-trasport u l-ħarsien ambjentali. L-objettiv ġenerali tal-istrateġija tal-EUSALP huwa li jiġi garantit li dan ir-reġjun jibqa' waħda miż-żoni l-iżjed attraenti fl-Ewropa, li tisfrutta bl-aħjar mod ir-riżorsi proprji tagħha u tuża l-opportunitajiet ta' żvilupp sostenibbli u innovazzjoni. Dan l-objettiv se jintlaħaq permezz ta' attivitajiet li jsiru b'rabta mat-tliet pilastri tematiċi: "Titjib tal-kompetittività, il-prosperità u l-koeżjoni", "Garanzija tal-aċċessibilità u l-konnettività għall-abitanti kollha" u "Garanzija tas-sostenibbiltà". Minkejja li r-Reġjun tal-Alpi jikkostitwixxi l-ikbar ċentru ekonomiku u produttiv Ewropew, b'potenzjal għoli ta' żvilupp, in-nuqqas ta' koeżjoni ekonomika, soċjali u territorjali għadu problema. Il-muntanji jikkostitwixxu sfida għall-iżvilupp omoġenju taż-żona. L-EUSALP għandha l-għan li tappoġġja l-iżvilupp ekonomiku innovattiv fir-reġjun, permezz ta' definizzjoni ta' mudell iktar bilanċjat li jqis fl-istess waqt id-diversità u l-ispeċifiċitajiet tar-reġjuni. Jenħtieġ li tiġi appoġġjat ekonomija kompetittiva kapaċi tikkombina l-prosperità, l-effiċjenza enerġetika, il-kwalità tal-ħajja u l-valuri tradizzjonali li jikkaraterizzaw iż-żona. Jenħtieġ li jiġi appoġġjat żvilupp reġjonali bilanċjat permezz ta' mudelli ta' mobilità ekokompatibbli, sistemi ta' trasport sostenibbli, servizzi ta' komunikazzjoni u infrastrutturi. Fil-qafas tat-trasport Ewropew, ir-Reġjun tal-Alpi għandu pożizzjoni strateġika, peress li jaqsam kemm il-fus tramuntana-nofsinhar kif ukoll dak punent-lvant. Fiż-żona hemm ċentri tat-trasport mill-iktar importanti fl-Ewropea u għadd sostanzjali ta' punti ta' dħul u ħruġ konfinali fl-Alpi li jinvolvu sistemi territorjali karatterizzati minn punti ambjentali vulnerabbli speċifiċi. Huwa fundamentali li tiġi implimentata politika koordinata kapaċi tissodisfa l-esiġenzi tat-trasport, il-benessri tal-popolazzjoni u l-bilanċ ambjentali. Fir-Reġjun tal-Alpi, fid-dawl tal-varjetà mifruxa u l-aspetti ta' kumplessità reġjonali li jeżistu fir-reġjun, il-kunċett ta' konnettività jrid jiġi estiż anke għall-infrastrutturi u s-servizzi ta' komunikazzjoni. Il-ħarsien tal-wirt tal-Alpi u l-promozzjoni ta' użu sostenibbli tar-riżorsi naturali u kulturali huma elementi meħtieġa għar-reġjun. L-ilma, ir-riżorsi minerali, diversità ta' pajsaġġi ta' bijodiversità wiesgħa u wirt kulturali rikk u diversifikat huma elementi speċifiċi li għandhom jiġu mħarsu u mogħtija l-valur tagħhom. L-isfruttar tal-potenzjal tar-riżorsi bħall-ilma u l-bijomassa, jekk isir b'mod ekoloġiku, huwa fundamentali sabiex jiġu megħjuna l-kompetittività u l-koeżjoni taż-żona billi jiġu jappoġġjaw it-twettiq ta' għanijiet strateġiċi bħall-awtosuffiċjenza fl-enerġija u l-kapaċitajiet reġjonali għall-ħażna tal-enerġija. L-istrateġija tar-Reġjun tal-Alpi tgawdi minn impenn politiku qawwi u minn sensibilizzazzjoni fil-pajjiżi involuti, u tirrappreżenta mhux biss sfida, iżda wkoll opportunità kbira għall-UE stess. Il-missjoni tal-EUSALP hija li tiżviluppa l-ekonomija, tikkollega t-territorji u tħares l-ambjent ta' żona importanti ħafna għall-kompetittività ekonomika u l-koeżjoni soċjali tal-Ewropa. Il-proċess ta' żvilupp tal-EUSALP jeħtieġ djalogu strutturat bejn l-atturi diversi involuti sabiex jiġu identifikati u indirizzati b'mod konġunt il-ħtiġijiet speċifiċi. Il-karatteristiċi ambjentali, kulturali, ekonomiċi u soċjali, kif ukoll l-interdipendenzi qawwija bejn iż-żoni urbani u rurali, għandhom jiġu meqjusa b'attenzjoni kbira. Għaldaqstant, għandu jiġi mniedi djalogu wiesa' u miftuħ bejn il-partijiet interessati sabiex tiġi żviluppata strateġija aċċettata globalment. Huwa importanti li l-politiki jkunu koordinati favur il-koeżjoni territorjali. Uħud mill-kwistjonijiet li jikkonċernaw l-innovazzjoni ekonomika, il-modalitajiet tat-trasport u l-ambjent huma interdipendenti bejniethom u ma jistgħux jiġu indirizzati waħedhom fil-livell lokali, iżda minflok jeħtieġ approċċ aktar wiesa' li jista' joffri l-livell makroreġjonali. Il-KESE jaħseb li l-EUSALP hija strument fundamentali għall-appoġġ tal-azzjoni tar-Reġjun tal-Alpi fir-rigward ta' oqsma bħall-globalizzazzjoni ekonomika, it-tibdil fil-klima, is-soċjetà tal-informazzjoni, l-ekonomija tal-għarfien, it-tibdil demografiku, il-mobilità tal-prodotti u tal-persuni. Permezz tal-EUSALP se jkun possibbli li l-iżvilupp tar-Reġjun tal-Alpi jiġi kwalifikat permezz tal-implimentazzjoni ta' approċċ olistiku li bis-saħħa tiegħu d-dimensjoni ekonomika, ambjentali u soċjali jaħdmu flimkien u jkunu interdipendenti. Skont dan il-ħsieb, il-KESE, sabiex jirrappreżenta l-approċċ olistiku permezz ta' għanijiet speċifiċi, identifika ħames objettivi strateġiċi li għandhom ikunu rappreżentati fil-pjan ta' azzjoni: promozzjoni ta' sistema ta' SMEs dinamika u intraprenditorjalità b'saħħitha li tista' tgħin fl-impjieg; appoġġ għat-tilħiq tal-potenzjal tal-kapaċitajiet imsejsa fuq it-tradizzjonijiet u d-diversità soċjali; promozzjoni tal-bilanċ u l-ugwaljanza fl-aċċess għas-servizzi ta' interess ġenerali fir-Reġjun tal-Alpi kollu; appoġġ tar-responsabbiltajiet maqsuma u l-kooperazzjoni ugwali bejn it-territorji fl-Alpi; appoġġ tal-ħarsien u l-ġestjoni sostenibbli tal-bijodiversità, tal-pajsaġġi u tar-riżorsi naturali. Il-KESE jaħseb li l-EUSALP trid tiġi implimentata f'konformità mad-deċiżjonijiet adottati mill-Kunsill, u għaldaqstant, jekk minn naħa l-istrateġija makroreġjonali m'għandhiex teħtieġ la riżorsi żejda, la normi ulterjuri u lanqas korpi ta' ġestjoni ġodda (it-tliet "le"), min-naħa l-oħra huwa neċessarju li jiġi definit pjan ta' azzjoni msejjes fuq il-komplementarjetà bejn il-programmi ta' finanzjament, il-koordinazzjoni tal-istrumenti istituzzjonali u d-definizzjoni ta' proġetti ġodda f'ambitu makroreġjonali. Għandha tingħata attenzjoni partikolari lill-attivitajiet ta' bini tal-kapaċità. Il-KESE jaħseb li huwa fundamentali li fil-bini tal-kapaċità jiġu involuti mhux biss l-amministrazzjonijiet pubbliċi iżda wkoll ir-rappreżentanti tas-soċjetà ċivili organizzata. Din l-attività tista' ssir permezz tat-twaqqif ta' forum permanenti b'rappreżentanza tal-partijiet soċjali u ekonomiċi. Bil-għan li jiġi appoġġjat it-tilħiq tal-objettivi strateġiċi definiti fid-dokument ta' konsultazzjoni u tal-objettivi speċifiċi msemmija fil-punt 4 ta' din l-Opinjoni, il-KESE jaħseb li huwa fundamentali li jiġu definiti prijoritajiet iżjed speċifiċi b'referenza għat-tliet pilastri tal-EUSALP. L-isfida prinċipali li trid tiġi indirizzata mill-istrateġija għar-Reġjun tal-Alpi tirrigwarda l-armonizzazzjoni u t-tisħiħ tal-bilanċ bejn l-objettivi ta' sostenibbilità ekonomika, ambjentali u soċjali. Il-KESE jaħseb li huwa essenzjali li jiġi assigurat tkabbir sostenibbli u jiġi promoss l-impjieg sħiħ, l-innovazzjoni, il-kompetittività u l-koeżjoni tar-Reġjun tal-Alpi, u jiġu konsolidati u diversifikati attivitajiet ekonomiċi speċifiċi fid-dawl ta' solidarjetà reċiproka bejn żoni muntanjużi u żoni urbani. L-appoġġ tat-tisħiħ tal-proċessi ta' żvilupp marbuta mal-ekonomija ekoloġika, anke permezz tal-ħolqien ta' impriżi ġodda, abbażi tal-ispeċifiċitajiet ambjentali tar-Reġjun tal-Alpi u l-kapaċità produttiva u ta' innovazzjoni qawwija li jikkaratterizzaw iż-żona. It-tisħiħ ta' kollaborazzjonijiet bejn parks tax-xjenza u tat-teknoloġija, universitajiet, ċentri tar-riċerka u SMEs, u t-twettiq tal-potenzjal tal-kapaċità tal-infrastruttura tar-riċerka u r-rabtiet tagħha mal-istituzzjonijiet fil-livell dinji. Fid-definizzjoni tal-Pjan ta' Azzjoni tal-EUSALP għandha tiġi inkluża l-identifikazzjoni ta' prijorità trażversali li tappoġġja l-attivitajiet ta' Riċerka u Innovazzjoni. L-iżvilupp ta' strateġija komuni sabiex l-ispazju makroreġjonali tal-Alpi jiġi trasformat f'destinazzjoni turistika sostenibbli ta' livell dinji, abbażi ta' valorizzazzjoni tal-wirt naturali, kulturali u storiku. Appoġġ tal-importanza ċentrali tal-prijorità ta' "xogħol" fl-EUSALP, b'attenzjoni partikolari mogħtija liż-żgħażagħ u l-persuni li jinsabu qiegħda għal żmien twil. Huwa fundamentali li jiġi appoġġjat il-ħolqien ta' impjiegi ġodda stabbli u ta' kwalità, biex b'hekk tiġi indirizzata wkoll il-problema marbuta mal-impjieg staġjonali li jikkaratterizza fuq kollox iż-żoni turistiċi tal-muntanji u rurali fir-Reġjun tal-Alpi. L-appoġġ ta' inizjattivi mmirati lejn il-ħolqien ta' spazju uniku għax-xogħol, il-mobilità tal-ħaddiema, it-twaqqif ta' apprendistati transnazzjonali, id-definizzjoni ta' proċessi ta' taħriġ u l-iżvilupp tal-karriera f'ħafna pajjiżi, u r-rikonoxximent sħiħ tal-kwalifiki professjonali. Għandha tingħata attenzjoni speċjali lill-kwalifiki tal-ħaddiema fis-settur tat-turiżmu, li ħafna minnhom huma soġġetti iktar mill-bqija għall-problemi marbuta max-xogħol staġjonali. L-appoġġ tal-kooperazzjoni bejn diversi dimensjonijiet territorjali li jikkaratterizzaw ir-Reġjun tal-Alpi u jsaħħu r-rwol taż-żoni metropolitani u tal-bliet bħala xprun tal-kompetittività u l-koeżjoni soċjali. Jiġu appoġġjati l-azzjonijiet immirati li jappoġġjaw l-inklużjoni tal-persuni b'diżabbilità u li jevitaw id-diskriminazzjoni bbażata fuq l-oriġini razzjali jew etnika, l-età, l-orjentazzjoni sesswali u l-ġeneru. Il-KESE jisħaq dwar il-promozzjoni ta' żvilupp reġjonali bbażat fuq il-kooperazzjoni bejn sistemi reġjonali interni u esterni, dwar l-aċċessibilità tas-servizzi, il-mobilità sostenibbli u l-potenzjar tat-trasport u l-infrastrutturi għall-komunikazzjoni. L-appoġġ għall-adozzjoni ta' soluzzjonijiet innovattivi sabiex jiġu assigurati s-servizzi bażiċi għaż-żoni muntanjużi u rurali (istruzzjoni, saħħa, servizzi soċjali u mobilità), għall-eliminazzjoni tal-qasma diġitali u l-iżvilupp tal-broadband fiż-żona kollha. It-tisħiħ tal-applikazzjoni tat-teknoloġiji ICT fl-oqsma kollha ta' interess ġenerali (l-amministrazzjoni, is-servizzi tas-saħħa, is-servizzi ta' riċerka għal opportunitajiet ta' xogħol, it-tagħlim mill-bogħod, il-kummerċ elettroniku ta' prodotti tal-Alpi, eċċ.) u jiġi assigurat livell ta' disponibbiltà tas-servizzi pubbliċi biżżejjed biex jilqgħu għall-bżonnijiet tas-sistemi territorjali differenti tar-Reġjun tal-Alpi, filwaqt li jitqies il-bilanċ ġust bejn id-densità u l-aċċessibilità ta' dawn is-servizzi. Il-promozzjoni ta' sistemi tat-trasport integrat b'appoġġ tal-iskambji fl-intern tas-sistemi territorjali diversi u t-titjib tal-ġestjoni tat-trasport tal-merkanzija u tal-passiġġieri sabiex jitnaqqas l-impatt fuq l-ambjent u jiżdiedu l-benefiċċji għall-komunitajiet lokali. Uħud mill-elementi fundamentali sabiex jiġi megħjun l-iżvilupp sostenibbli tat-trasport tar-Reġjun tal-Alpi huma rappreżentati mit-trasferiment tat-trasport tal-merkanzija mit-triq għall-ferroviji u mill-miżuri mmirati biex jillimitaw l-użu ta' kuruturi sekondarji tal-Alpi (pereżempju nollijiet unifikati għall-kuruturi kollha ta' tranżitu fl-Alpi). Jiġu żviluppati pjani għall-interoperabilità loġistika fil-livell ta' makroreġjuni u l-potenzjar tal-kollegamenti multimodali taċ-ċentri infrastrutturali (portijiet, ajruporti u interportijiet) man-netwerk globali u b'ħolqiet mal-passaġġi tal-ilma interni. Il-promozzjoni ta' netwerks tematiċi transnazzjonali dwar aspetti rilevanti għall-iżvilupp tal-Alpi, pereżempju l-ġestjoni tar-riskji, it-turiżmu, l-isport, il-forestrija, l-agrikoltura, l-enerġija u s-servizzi teknoloġiċi. Il-governanza tal-Alpi enfasizzata permezz ta' parteċipazzjoni iktar attiva tas-soċjetà ċivili, b'appoġġ fl-istess waqt tas-sensibilizzazzjoni u t-titjib tal-għarfien taċ-ċittadini dwar it-temi prinċipali li jirrigwardaw ir-Reġjun tal-Alpi. Il-KESE jaħseb li huwa fundamentali li jissaħħaħ l-impenn immirat lejn il-ġestjoni sostenibbli u l-protezzjoni tal-ambjent, barra mill-isfruttar tal-kapitali territorjali taż-żona. Jiġu allinjati l-azzjonijiet immirati lejn l-appoġġ tal-iżvilupp ekonomiku tar-Reġjun tal-Alpi mal-impenji li ttieħdu fir-rigward tal-ġlieda kontra t-tibdil fil-klima, is-separazzjoni tat-tkabbir u l-kompetittività tas-sistemi territorjali interessati tal-EUSALP mill-konsum tar-riżorsi naturali u l-materja prima. Tiżdied is-sensibilità tal-komunitajiet lokali tar-Reġjun tal-Alpi b'referenza għall-valur tas-servizzi ekosistemiċi u l-ġestjoni ugwali u sostenibbli tal-kapital naturali. L-Alpi jikkostitwixxu ż-żona ta' forniment tal-ilma l-iżjed importanti tal-Ewropa: u għalhekk huwa fundamentali li jissaħħu l-interventi mmirati lejn it-titjib tal-ġestjoni tar-riżerva tal-ilma u tal-baċiri tal-iskular tar-Reġjun tal-Alpi. L-appoġġ ta' inizjattivi mmirati lejn l-armonizzazzjoni bejn l-interventi li għandhom l-għan li jikkonservaw il-bijodiversità u l-pajsaġġi tar-Reġjun tal-Alpi u u dawk orjentati lejn użu ekokompatibbli. L-iżvilupp ta' strumenti u proċeduri transnazzjonali għall-prevenzjoni u t-tnaqqis tar-riskji (għargħar, ċedimenti tal-art, valangi, nirien fil-foresti, eċċ.), il-ġestjoni integrata tal-foresti (kemm f'termini ta' valur ekoloġiku u naturali, kif ukoll bħala riżorsa ekonomika) u l-problemi li jinħolqu mill-konsum tal-ħamrija (it-tirsis tal-ħamrija u d-dispersjoni urbana). L-għajnuna tal-konversjoni għal sistema tal-enerġija ta' wara l-karbonju bis-saħħa tal-implimentazzjoni ta' inizjattivi għall-effiċjenza enerġetika, għat-twettiq ta' netwerks ta' distribuzzjoni deċentralizzata msejsa fuq riżorsi rinnovabbli u għat-titjib ta' mudelli ta' abitazzjoni u trasporti pubbliċi msejsa fuq il-kunċett tal-iffrankar tal-enerġija. L-iżvilupp u t-twettiq ta' sistemi ta' mobilità integrata sabiex titnaqqas id-dipendenza fuq il-karozza u l-użu tagħha, bl-appoġġ tat-trasport pubbliku bħala servizzi ta' interess ġenerali u, fejn possibbli, tipi ta' mobilità rinnovabbli. Brussell, l-10 ta' Diċembru 2014. Nhar l-4 ta' Settembru 2014, il-Kummissjoni Ewropea ddeċidiet, b'konformità mal-Artikolu 304 tat-Trattat dwar il-Funzjonament tal-Unjoni Ewropea, li tikkonsulta lill-Kumitat Ekonomiku u Soċjali Ewropew dwar Is-Sezzjoni Speċjalizzata għat-Trasport, l-Enerġija, l-Infrastruttura u s-Soċjetà tal-Informazzjoni, inkarigata sabiex tipprepara l-ħidma tal-Kumitat dwar is-suġġett, adottat l-Opinjoni tagħha nhar il-11 ta' Novembru 2014. Matul il-503 sessjoni plenarja tiegħu li saret fl-10 u l-11 ta' Diċembru 2014 (seduta tal-10 ta' Diċembru), il-Kumitat Ekonomiku u Soċjali Ewropew adotta din l-Opinjoni b'117-il vot favur, u astensjoni waħda. Biex jiġi indirizzat in-nuqqas ta' kapaċità, l-assi tal-ajruporti eżistenti tal-UE jridu jintużaw b'mod iktar effiċjenti. Iktar intermodalità, konnettività aħjar, użu iktar effiċjenti taċ-ċentri sekondarji u l-ajruporti ż-żgħar, inġenji tal-ajru ikbar u l-ottimizzazzjoni tal-proċessi jistgħu jkunu soluzzjonijiet adatti. Ma' dawn jistgħu jiżdiedu l-adozzjoni tal-Pakkett tal-Ajruporti, u l-implimentazzjoni tal-Ajru Uniku Ewropew (SES) u s-SESAR. Il-kapaċità tal-ajruporti għandha ssir pilastru sħiħ tal-SES. Fit-tul, il-kapaċità tal-ajruporti ser ikollha tinbena fil-forma ta' infrastruttura bħal terminals u runways. L-għan ewlieni tal-espansjoni tal-ajruporti għandu jkun li tittejjeb il-konnettività fuq bażi ekonomika sostenibbli. Iċ-ċentri tal-UE għandhom jiġu provduti b'possibbiltajiet effettivi biex jindirizzaw id-domanda li dejjem qed tikber, li jinkludu t-taqsir tal-proċessi tal-ippjanar biex ikunu jistgħu jirreaġixxu malajr għal kwalunkwe domanda li titfaċċja. L-espansjonijiet tal-ajruporti – fejn ġustifikati – għandhom jagħmlu parti minn approċċ bilanċjat. L-ewwel nett, l-ajruporti għandhom impatt ekonomiku pożittiv fuq il-viċinat. Huwa ċar għall-KESE li dan l-impatt pożittiv irid jiġi salvagwardjat. It-tieni nett, il-kwistjonijiet ambjentali jridu jiġu valutati b'mod trasparenti. It-tielet nett, l-espansjonijiet tal-ajruporti għandhom dimensjoni pubblika. Dan jeħtieġ djalogu pubbliku b'interlokuturi li jinkludu, pereżempju, il-kontroll tat-traffiku tal-ajru, l-awtoritajiet tal-ajruporti, il-linji tal-ajru, il-partijiet reġjonali, ir-residenti lokali, il-gvern, eċċ. Il-KESE huwa konvint li hija ta' importanza kruċjali li l-Istati Membri minnufih jieħdu miżuri dwar l-ippjanar u l-ġestjoni tal-użu tal-art. Inkella l-iżvilupp tal-ajruporti ser jiġi mfixkel minn ħafna ostakli imprevisti u mhux meħtieġa u, f'xi każijiet anke l-kapaċità attwali tal-ajruporti se tkun mhedda. L-ajruporti reġjonali eżistenti għandhom jiġu żviluppati biss fejn hemm domanda ċara għal iktar traffiku. Il-gvernijiet tal-Istati Membri għandhom jidentifikaw sfidi tal-kapaċità u jiddefinixxu strateġiji biex jilħquhom. Ħlief fil-każ tal-obbligi pubbliċi l-UE għandha tieqaf milli tiffinanzja l-iżvilupp ta' finanzjament ta' kapaċità reġjonali f'żoni ġodda, mingħajr ħsara għar-regoli tal-Artikolu 107 tat-Trattat dwar il-Funzjonament tal-Unjoni Ewropea. Il-KESE jqis li l-linji gwida l-ġodda tal-UE dwar l-għajnuna tal-Istat lill-ajruporti u l-linji tal-ajru huma ferm utli, għax jipprovdu ċertezza legali. L-eżistenza kontinwa ta' ajruporti reġjonali li mhumiex sostenibbli fl-aħħar mill-aħħar ser tiġi verifikata abbażi ta' kriterji komuni. Biex il-problema tal-kapaċità tiġi indirizzata b'fiduċja mill-ajruporti, il-konsistenza u ċ-ċarezza tat-trattament regolatorju huma kruċjali biex jiġu provduti l-inċentivi neċessarji biex jiġi żgurat investiment fit-tul fl-infrastruttura. Il-kapaċità tal-ajruporti għandha wkoll dimensjoni politika. Il-KESE jemmen bil-qawwa li l-UE, flimkien mal-Istati Membri u l-partijiet interessati, inklużi l-imsieħba soċjali, għandha tieħu deċiżjoni strateġika ġenerali dwar liema ajruporti ser ikunu importanti għas-sistema u għandhom jitressqu fis-snin li ġejjin. Biex tinżamm il-kompetittività tal-avjazzjoni tal-UE fis-swieq globalizzati jeħtieġ b'mod urġenti li jkun hemm strateġija Ewropea integrata tal-avjazzjoni, b'kunsiderazzjoni tal-aspetti ekonomiċi, ambjentali u soċjali, u anke tal-ħolqien tal-impjiegi. Jeħtieġ li ssir valutazzjoni tal-proġetti infrastrutturali tal-ajruporti kofinanzjati mill-UE f'dawn l-aħħar snin. Il-KESE jilqa' l-impenn tal-Qorti Ewropea tal-Awdituri li twettaq din il-ħidma importanti. Il-konklużjonijiet u r-rakkomandazzjonijiet ta' din il-ħidma għandhom jiġu diskussi f'dibattitu pubbliku. Il-KESE jemmen li l-Kummissjoni Ewropea (KE) għandha tissemplifika u tintegra l-istrutturi li jamministraw l-avjazzjoni u l-ajruporti tal-UE b'mod partikolari. Il-Kummissjoni teħtieġ data u informazzjoni sħiħa u affidabbli dwar l-operazzjonijiet tal-ajruporti tal-UE. Bħalissa din id-data mhijiex disponibbli. Il-KESE jappella lill-amministrazzjoni tal-ajruporti u lill-awtoritajiet pubbliċi biex jipprovdu din id-data. L-ajruporti fl-UE huma assi ta' valur iżda bosta ajruporti Ewropej ewlenin ser jiffaċċjaw konġestjoni dejjem ikbar fis-snin li ġejjin filwaqt li oħrajn ser jibqgħu ma jintużawx biżżejjed. Jista' jitressaq l-argument li hemm biżżejjed kapaċità fl-UE kollha, iżda l-kwistjoni hija jekk hijiex fil-post it-tajjeb jew le. F'dawn l-aħħar snin, id-dibattitu pubbliku dwar il-kapaċità tal-ajruporti fil-biċċa l-kbira sar f'żewġ kuntesti: it-telf tal-kapaċità taċ-ċentri tal-ajruporti ċentrali favur kompetituri barra mill-UE u l-Ewropa bħat-Turkija u l-pajjiżi tal-Golf; u s-"sindromu ta' Ryanair" tal-linji tal-ajru irħas li b'mod rapidu qed iżidu t-traffiku fl-ajruporti reġjonali iżgħar iżda li mhumiex utenti stabbli fit-tul. Madankollu, il-problema hija ħafna ikbar minn hekk. L-EUROCONTROL nieda u nieda mill-ġdida l-istudju tiegħu dwar "L-isfidi għat-Tkabbir" fl-2004, l-2008 u l-2013, fejn bassar problema ta' kapaċità fl-20 sena li ġejjin. Tali livell ta' attività juri l-urġenza tal-kwistjoni tal-kapaċità. Diġà nkisbu riżultati sinifikanti mill-industrija tal-avjazzjoni. L-ottimizzazzjoni tal-kapaċità u l-effiċjenza saret fl-oqsma kollha ta' azzjoni. Fost il-punti li ttejbu nsibu: konnessjonijiet intermodali aħjar u iktar minnhom minn ċerti ajruporti u lura; l-organizzazzjoni mill-ġdid tal-proċessi interni fis-sistema tal-avjazzjoni kollha kemm hi, inklużi l-proċessi ta' konsolidazzjoni; u l-implimentazzjoni tal-Teħid tad-Deċiżjonijiet Kollaborattivi fl-Ajruporti (A-CDM) ta' ajruporti dejjem ikbar. Mill-2004 'l hawn, l-inizjattiva tal-Ajru Uniku Ewropew (SES) ħadmet biex ikun hemm użu aħjar tal-ispazju tal-ajru Ewropew, billi naqqset il-konsegwenzi negattivi tal-frammentazzjoni tal-ispazju tal-ajru Ewropew. L-ajruporti involuti fl-SES jikkontribwixxu wkoll għall-għanijiet tal-SES fi ħdan il-programm għar-Riċerka u l-Iżvilupp dwar il-Ġestjoni tat-Traffiku bl-Ajru SESAR. Mingħajr kapaċità fl-art, is-suċċess tal-SES huwa mhedded. Il-Kummissjoni bħalissa qed taħdem fuq ideat dettaljati għal strateġija futura tal-ajruporti flimkien mal-partijiet interessati fl-Osservatorju Ewropew għall-Kapaċità tal-Ajruporti. Dan l-Osservatorju għandu tliet missjonijiet: li jgħin lill-Kummissjoni hija u tindirizza l-kapaċità tal-ajruporti u l-isfida tal-kwalità; li jippromovi l-iskambju tal-esperjenza u l-aħjar prattiki kemm fl-Ewropa kif ukoll lil hinn minnha; u li jistabbilixxi fehma aħjar tal-problema, l-impatt tagħha kif ukoll soluzzjonijiet oħra potenzjali – inklużi s-soluzzjonijiet ta' politika. Il-KESE jilqa' l-ħolqien tal-Osservatorju u jħeġġeġ li titkompla l-ħidma ta' kwalità li ntweriet diġà. Fl-Ewropa hemm iktar minn 450 ajruport, u minkejja dan l-ajruporti Ewropej għadhom qed jiffaċċjaw problema ta' kapaċità imminenti. L-Airports Council International Europe (ACI) jiġbor l-ajruporti kif ġej: Parti kbira mit-traffiku tiġi ġestita minn għadd relattivament żgħir ta' ajruporti. L-ispjega tinsab fil-mudelli differenti tal-ajruporti. Il-Grupp 3 u 4 tal-ajruporti huma pjuttost żgħar, u jipprovdu konnessjonijiet minn punt għal punt filwaqt li jmexxu t-traffiku lejn ajruporti ikbar u jiżguraw is-servizzi pubbliċi. Dan ifisser li ħafna ajruporti kbar jiddependu minn ajruporti żgħar. Ajruport b'sistema f'forma ta' stilla (hub and spokes) huwa ajruport uniku fejn linja ta' ajru waħda jew iktar joffru netwerk integrat ta' servizzi ta' konnessjoni lil firxa kbira ta' destinazzjonijiet bi frekwenza għolja (fi AEA, European Airports, Brussell 1995, p. 23). F'sistema minn punt għal punt, il-passiġġieri jivvjaġġaw direttament mill-punt tal-oriġini sad-destinazzjoni mingħajr ma jibdlu l-ajruplan. Iż-żewġ sistemi huma komplementari; għandhom biss għanijiet differenti: is-sistema f'forma ta' stilla hija intiża biex tilħaq l-ikbar konnettività possibbli, filwaqt li s-sistema minn punt għal punt hija mmirata biex tilħaq l-ogħla livell possibbli ta' mobbiltà u flessibbiltà. L-UE ffinanzjat għadd straordinarju ta' proġetti infrastrutturali relatati mal-ajruporti. Il-KESE jqis li hemm nuqqas ta' informazzjoni disponibbli fil-pubbliku dwar dawn l-investimenti u dwar l-effiċjenza tagħhom f'li jipprovdu konnettività u effiċjenza addizzjonali għall-pubbliku. Is-swieq tal-avjazzjoni tal-futur ser ikunu r-reġjun tal-Asja-Paċifiku, l-Amerika Latina, l-Afrika u l-Lvant Nofsani. It-tkabbir medju annwali tal-flussi ta' passiġġieri f'dawn ir-reġjuni ser jammonta għal bejn 6 % u 7 % sal-2032. Ir-rata medja tat-tkabbir fl-Ewropa u l-Amerika ta' Fuq ser tkun madwar 3 %. Barra minn hekk, qed tinbena kapaċità kbira immens barra l-UE. Iċ-Ċina bniet kważi 80 ajruport. It-Turkija, Dubai u Singapor bħalissa qed jibnu pjattformi ġganteski li ser ikunu jistgħu jakkomodaw sa 160 miljun passiġġier – konsiderevolment iktar mill-ikbar ajruport fid-dinja llum, li huwa ta' Atlanta b'96 miljun passiġġier. L-EUROCONTROL, fl-aħħar rapport tiegħu dwar l-Isfidi għat-Tkabbir tal-2013, identifika problema ta' kapaċità fl-20 sena li ġejjin. Fl-iktar xenarju probabbli, 1,9 miljun titjira mhux ser joperaw minħabba restrizzjonijiet fil-kapaċità fl-2035. Dan huwa ekwivalenti għal 12 % tad-domanda. 20 ajruport fl-Ewropa ser ikollhom konġestjoni qawwija għal iktar minn sitt sigħat kuljum, filwaqt li bħalissa dan huwa l-każ biss fi tlieta. It-tkabbir tal-kapaċità li fil-fatt isir mhux ser ikun distribwit b'mod bilanċjat fl-ajruporti Ewropej. L-ikbar tkabbir ser ikun fl-Ewropa tal-Lvant, filwaqt li t-traffiku intra-Ewropew u l-parti tat-traffiku tal-Ewropa tal-Majjistral ser tonqos. Il-KESE jinnota dan l-iżvilupp u jemmen li l-ajruporti fl-Ewropa għandhom jiffaċċjaw u jindirizzaw dawn l-isfidi. Il-KESE jemmen li huwa kruċjali li jittejbu l-kompetittività u l-ġibda tal-Ewropa bħala destinazzjoni għall-investiment fis-settur tal-avjazzjoni. Il-kapaċità fil-livell tal-art hija ta' importanza kritika hawnhekk. Il-KESE jinsab konvint li tal-SES ilha li missha ġiet implimentata u hija meħtieġa biex tiġi indirizzata l-isfida tal-problema tal-kapaċità. It-tnaqqis waħdu tad-dewmien ikollu effett immedjat fuq il-kapaċità ta-sistema u l-ajruporti fi ħdanha. Il-KESE jaqbel mal-ACI li l-kapaċità fil-livell tal-art għandha tkun pilastru sħiħ tal-SES u li l-għanijiet għall-kapaċità fil-livell tal-art għandhom ikunu konformi ma' dawk tal-SES. L-istudju dwar l-Isfidi tat-Tkabbir mill-EUROCONTROLL jipproponi sitt miżuri, li, flimkien, jistgħu jnaqqsu l-ammont ta' domanda li ma tkunx ġiet sodisfata fl-2035 bi 42 %. Dan jammonta għal 8 00 000 titjira addizzjonali, jew 50 miljun passiġġier, li mbagħad ikunu jistgħu jiġu operati. Dawn is-soluzzjonijiet jinkludu: ajruplani ikbar; iktar ferroviji b'veloċità għolja; soluzzjonijiet alternattivi lokali: il-linji tal-ajru għandhom jikbru fejn il-kapaċità tkun disponibbli; użu aħjar ta' ajruporti iżgħar; l-implimentazzjoni tas-SESAR; u l-konsolidazzjoni tal-pjani tat-titjiriet. Il-KESE jifhem li dawn il-miżuri għandhom jiġu implimentati biex titnaqqas id-domanda li ma tiġix sodisfata, iżda jħoss li jistgħu ma jkunux suffiċjenti biex jindirizzaw id-domanda kollha tal-ġejjieni. Barra minn hekk, mhux dawn il-miżuri kollha huma applikabbli għal kull ajruport fl-UE. Fl-aħħar mill-aħħar, jidher li s-soluzzjoni għall-problema ta' kapaċità insuffiċjenti tal-ajruporti tinkludi l-bini ta' kapaċità ġdida flimkien mal-ottimizzazzjoni tal-kapaċità eżistenti. Dan huwa diffiċli peress li ħafna ajruporti m'għadhomx f'pożizzjoni li jinvestu f'kapaċità addizzjonali. L-EUROCONTROL jistqarr, fl-edizzjoni tal-2013 tar-rapport tiegħu "Challenges of Growth", li nuqqas ta' dħul, diffikultà fil-ksib tal-finanzjament, u reżistenza dejjem ikbar għal proġetti infrastrutturali tat-trasport wasslu biex xi ajruporti jerġgħu jikkunsidraw il-pjani tagħhom għall-espansjoni. Il-KESE jirrakkamonda bil-qawwa li ssir valutazzjoni tal-mertu tal-investimenti li l-UE għamlet s'issa fl-infrastruttura relatata mal-ajruporti. Il-KESE jilqa' t-tħabbira tal-Qorti tal-Awdituri li qed taħdem fuq din il-kwistjoni, u jirrakkomanda li jintuża kampjun ta' kontroll mifrux. L-ajruporti jiffaċċjaw bosta sfidi meta jippjanaw li jkabbru l-infrastruttura tagħhom. Dawn l-isfidi jew ostakli jistgħu jinġabru kif ġej: sfidi finanzjarji u ekonomiċi; rekwiżiti regolatorji, inklużi fatturi ambjentali; sfidi pubbliċi, pereżempju reżistenza dejjem ikbar mill-popolazzjoni; u kunsiderazzjonijiet politiċi. L-ajruporti għandhom tendenza li jkunu kawti ħafna biex jinvestu minħabba l-kriżi ekonomika reċenti. Minn naħa, id-dħul kellu t-tendenza li jonqos. Min-naħa l-oħra, l-ajruporti qed jiffaċċjaw spejjeż ta' sigurtà u sikurezza (spejjeż operattivi) li dejjem jiżdiedu. Deċiżjonijiet reċenti mtejba dwar l-għajnuna mill-Istat u l-linji gwida l-ġodda dwar l-għajnuna mill-Istat wasslu biex isir sfida ikbar li l-ajruporti ż-żgħar jibqgħu vijabbli. L-iżgurar tal-finanzjament għall-proġetti infrastrutturali sar sfida serja għall-ajruporti. Fuq bażi regolatorja, l-ajruporti jridu jissodisfaw biżibilju ta' rekwiżiti. Il-proċeduri amministrattivi huma kumplessi ħafna fir-rigward tal-kwistjonijiet tas-sigurtà u l-ambjent. Il-KESE bl-ebda mod ma jiċħad l-importanza tar-rekwiżiti ambjentali. Madankollu, irid ikun hemm approċċ bilanċjat għal dawn il-kwistjonijiet. Il-Kummissjoni Ewropea diġà għamlet progress tajjeb, pereżempju bir-Regolament (UE) Nru 598/2014 dwar it-twaqqif ta' regoli u proċeduri fir-rigward tal-introduzzjoni ta' restrizzjonijiet operattivi relatati mal-istorbju fl-ajruporti tal-Unjoni, bħala parti minn approċċ bilancjat. Is-settur tal-avjazzjoni fl-Ewropa huwa settur industrijali f'qagħda tajba għat-tkabbir ekoloġiku. Il-KESE jwissi lill-Kummissjoni Ewropea b'mod partikolari kontra l-implimentazzjoni ta' soluzzjonijiet mhux integrati biex jiġu indirizzati l-kwistjonijiet ambjentali. Il-Kumitat jenfasizza l-bżonn ta' soluzzjonijiet integrati u globali. F'dan id-dawl, pass preliminari utli jista' jkun li l-Kummissjoni Ewropea tikkummissjona proġett fuq skala kbira mmirat lejn l-identifikazzjoni u d-dokumentazzjoni tar-restrizzjonijiet ambjentali eżistenti li għandhom impatt fuq il-kapaċità tal-ajruporti Ewropej. Problema pjuttost ġdida tinsab fl-isfidi pubbliċi li qed jikbru, fil-forma ta' reżistenza dejjem iktar qawwija mill-popolazzjoni kontra proġetti infrastrutturali. Proġetti maġġuri għall-estensjoni taċ-ċentri tal-ajruporti fl-UE twaqqfu, uħud minnhom għal iktar minn deċennju. Fost l-eżempji nsibu t-tielet ajruport potenzjali ta' Pariġi, runways addizzjonali fl-ajruporti ta' Frankfurt u Munich; u d-diskussjoni fir-Renju Unit/Londra dwar kif l-aħjar tiġi estiża l-kapaċità f'ambjent metropolitan multimodali. Fost affarijiet oħra qed tiżdied ir-reżistenza pubblika b'riżultat tat-tniġġis tal-istorbju. Min-naħa l-oħra, l-ajruporti u l-linji tal-ajru jonfqu ammonti kbar ta' flus fuq miżuri għat-tnaqqis tal-istorbju. Pereżempju, l-ajruport ta' Vjenna beda skema ta' protezzjoni mill-istorbju li tkopri 12 000 dar. L-ispiża globali hija stmata għal madwar EUR 51 miljun, li minnhom EUR 37 miljun ser jiġu direttament minn Flughafen Wien AG. L-ajruport ta' Liège u l-ajruport ta' Charleroi għandhom baġit ta' EUR 444 miljun għax-xiri mill-ġdid jew l-iżolament mill-istorbju ta' 20 816-il dar. L-ajruport ta' Londra Heathrow nefaq EUR 37 miljun fuq miżuri għat-tnaqqis tal-istorbju fil-perjodu 2007-2011. Il-gvernijiet tal-Istati Membri għandhom jidentifikaw sfidi tal-kapaċità u jiddefinixxu strateġiji biex jilħquhom. F'dan il-kuntest, jeħtieġ b'mod ċar li jkun hemm tmexxija b'saħħitha fil-livell Ewropew biex jiġu kkoordinati dawn l-istrateġiji nazzjonali għall-kapaċità u biex jingħataw gwida u appoġġ finanzjarju kif adatt. Għandu jkun hemm kriterji stretti ħafna għall-finanzjament tal-UE għall-assi tal-ajruporti f'żoni ġodda. L-UE għandha tillimita l-finanzjament ta' tali proġetti għal dawk li jkunu finanzjarjament vijabbli jew li jilħqu l-kriterji tal-obbligu pubbliku. Il-KESE jixtieq josserva li d-diskussjoni dwar il-kapaċità għandha wkoll dimensjoni politika. Il-KESE jemmen bil-qawwa li l-UE, flimkien mal-Istati Membri u l-partijiet interessati, inklużi l-imsieħba soċjali, għandha tieħu deċiżjoni strateġika ġenerali dwar liema ajruporti ser ikunu importanti għas-sistema u għandhom jitressqu fis-snin li ġejjin. Il-bilanċ tal-prijoritajiet tal-UE dwar is-sistema f'forma ta' stilla u s-sistema minn punt għal punt għandhom jiġu analizzati u valutati mill-ġdid jekk hemm bżonn. Politika integrata Ewropea hija meħtieġa iktar minn qatt qabel, li tqis aspetti ekonomiċi, ambjentali u soċjali u anke l-ħolqien tal-impjiegi. Apparti l-Kummissjoni, bosta DĠ qed jaħdmu fuq kwistjonijiet relatati: MOVE, EMPL, COMP, JUST, eċċ. Il-mandat tagħhom jiddependi mill-qasam ta' politika eżatt u hemm ħafna rabtiet ma' oqsma differenti bħar-relazzjonijiet internazzjonali, l-għajnuna mill-Istat, il-SES u l-multimodalità. Dan wera li mhuwiex effiċjenti filwaqt li jfittex li jieħu approċċ integrat, bil-katina sħiħa tal-valur għall-avjazzjoni tal-UE, li issa hija kruċjali. Huwa urġenti li l-attivitajiet tal-Kummissjoni fl-avjazzjoni, b'mod partikolari dawk relatati mal-ajruporti, jiġu integrati ħafna aħjar. Bħal kwalunkwe proċess ta' produzzjoni, il-kapaċità fiżika ta' ajruport hija soġġetta għal restrizzjonijiet, jiġifieri fatturi li jnaqqsu l-kapaċità reali. Fil-każ tal-kapaċità tar-runways, dawn jinkludu: l-operazzjonijiet (taħlita tal-inġenji tal-ajru); il-kundizzjonijiet tat-temp; u l-faċilitajiet. Minbarra dan, l-ixpruni kollha tal-kapaċità tal-ajruporti s-soltu jiġu affettwati mill-proċeduri u r-regoli operattivi, pereżempju proċeduri speċjali għall approċċ u t-tluq jew rekwiżiti tad-disinn tal-ispazju tal-ajru bħala rispons għall-kunsiderazzjonijiet tal-istorbju. Il-kapaċità reali tal-ajruport is-soltu tkun ħafna iktar baxxa mill-kapaċità fiżika tal-ajruport. L-approċċ bilanċjat tal-Organizzazzjoni Internazzjonali għall-Avjazzjoni Ċivili jipprovdi l-iktar metodu effettiv biex jiġi indirizzat l-istorbju fl-ajruporti u madwarhom b'mod sensittiv għall-ambjent u ekonomikament responsabbli. Il-KE għandha tendenza li tqis biss il-kapaċità tar-runways fil-ħidma tagħha dwar il-kapaċità tal-ajruporti. Kif urejna hawn fuq dan l-approċċ hu inkomplet, u l-KESE jħeġġeġ lill-Kummissjoni Ewropea tqis xpruni deċiżivi oħra għall-kapaċità tal-ajruporti, bħall-kapaċità tal-ispazju tal-ajru fl-ajruporti fil-viċinat, hija u taħdem fuq il-kapaċità tal-ajruporti. L-interazzjoni bejn l-ajruporti u l-ispazju tal-ajru (jew il-provvedituri tas-servizzi tan-navigazzjoni tal-ajru) hija kruċjali biex tiġi indirizzata l-problema tal-kapaċità tal-ajruporti. Madankollu, il-mod kif tiġi ġestita din l-interazzjoni jvarja sew fl-Unjoni Ewropa u saħansitra f'xi Stati Membri stess. Hija ta' importanza kruċjali l-Istati Membri jieħdu miżuri dwar l-ippjanar u l-ġestjoni tal-użu tal-art. Ta' spiss din hija f'idejn l-awtoritajiet lokali jew reġjonali li għandhom japprezzaw ir-rwol tal-ajruporti fin-netwerks nazzjonali u dawk Ewropej, speċjalment fiż-żoni ċentrali fejn il-pressjoni għall-użu tal-art għal finijiet oħra hija kbira ħafna. L-UE trid taqbel dwar prinċipji komuni f'dan ir-rigward u tipprovdi qafas legali u ta' ppjanar konsistenti biex tottimizza d-deċiżjonijiet dwar kapaċità ġdida. Irid joħroġ suq komuni konsolidat fl-avjazzjoni ċivili tal-UE. Madankollu, il-KESE jwissi li ċ-ċentri m'għandhomx jingħataw preferenza askapitu tal-ajruporti reġjonali. It-tnejn huma komplementari u għandhom jibqgħu partijiet integrali ta' dak li l-politika tat-TEN-T jirreferi għalih bħala n-netwerk ewlieni u komprensiv. Kultant dan jirriżulta f'li l-konġestjoni u tkabbir imorru id f'id. Il-KESE jħeġġeġ lill-Kummissjoni tħares lejn il-kwistjoni tal-kapaċità tal-ispazju tal-ajru Ewropew kemm mill-perspettiva tal-kompetittività internazzjonali – li mingħajr l-ebda dubju hija ta' importanza ewlenija – u f'termini tal-funzjonament mingħajr xkiel tas-suq intern tal-UE. Użu aħjar u iktar razzjonali tal-kapaċità reġjonali jista' jgħin biex tittaffa l-pressjoni fuq iċ-ċentri b'ħafna traffiku. L-eżami għaddejja bħalissa tat-torrijiet tal-kontroll tat-traffiku tal-ajru remoti (pereżempju fl-Isvezja) hija interessanti f'dan il-kuntest bħala għodda biex jitnaqqsu l-ispejjeż operazzjonali f'dawn l-ajruporti reġjonali filwaqt li jinżammu l-ogħla livelli ta' sikurezza. Ir-rwol tal-Kummissjoni huwa kruċjali. Madankollu, għadu ma tfassalx fid-dettall: biex isir iktar mill-monitoraġġ u t-tfakkir frekwenti lill-atturi kollha biex ikunu iżjed effiċjenti, il-Kummissjoni qabel kollox irid ikollha data sħiħa u affidabbli u informazzjoni dwar l-operazzjonijiet tal-ajruporti tal-UE. Bħalissa din l-informazzjoni mhijiex disponibbli, u lanqas m'hemm kriterji għal xi jrid ikun "ajruport effiċjenti", jew ċifri uffiċjali dwar il-finanzjament pubbliku għall-ajruporti fil-livell tal-UE. Brussell, l-10 ta' Diċembru 2014. Nhar is-27 ta' Frar 2014, il-Kunsill Ekonomiku u Soċjali Ewropew iddeċieda, b'konformità mal-Artikolu 29(2) tar-Regoli ta' Proċedura tiegħu, li jħejji opinjoni fuq inizjattiva proprja dwar Is-Sezzjoni Speċjalizzata għall-Unjoni Ekonomika u Monetarja u l-Koeżjoni Ekonomika u Soċjali, inkarigata sabiex tipprepara l-ħidma tal-Kumitat dwar is-suġġett, adottat l-Opinjoni tagħha nhar it-18 ta' Novembru 2014. Matul il-503 sessjoni plenarja tiegħu li saret fl-10 u l-11 ta' Diċembru 2014 (seduta tal-10 ta' Diċembru), il-Kumitat Ekonomiku u Soċjali Ewropew adotta din l-opinjoni b'164 vot favur, 53 vot kontra u 11-il astensjoni. L-irkupru li għaddej fl-Ewropa b'pass inqas mgħaġġel milli fil-bqija tad-dinja huwa sintomatiku ta' nuqqas fil-funzjonament tas-sistema li unjoni ekonomika u monetarja iktar profonda jkollha tindirizza. Din l-opinjoni tappoġġja l-proċess tal-approfondiment tal-Unjoni Ekonomika u Monetarja (UEM), b'mod partikolari fiż-żona tal-euro, mill-aspett tar-rwol tat-tassazzjoni. Il-progress fil-koordinazzjoni tat-tassazzjoni diretta kien u se jkompli jkun diffiċli li jinkiseb għaliex għadu fil-kompetenza tal-Istati Membri u għandu l-għeruq tiegħu fil-qafas partikolari li kull Stat Membru għażel tul is-sekli għall-finanzjament tal-ispejjeż governattivi tiegħu li huma meqjusa neċessarji. Kull bidla fit-tassazzjoni għandha twassal għal skema ta' tassazzjoni iktar kompetittiva u sostenibbli fil-livell globali. Sabiex l-UEM tiffunzjona kif imiss, jeħtieġ li l-leġislatura l-ġdida tpoġġi s-sisien għal – u b'mod gradwali tersaq lejn – unjoni fiskali li kapaċi tegħleb il-firxa wiesgħa ta' regoli nazzjonali li jxekklu l-integrazzjoni reali u l-ħolqien ta' suq uniku u, barra minn hekk, tersaq lejn baġit komuni msaħħaħ għaż-żona tal-euro. Flimkien mal-pilastru monetarju tal-BĊE, fuq perjodu medju ta' żmien, effettivament jeħtieġ li jkun hemm ukoll "pilastru ta' baġit komuni" li jiżgura stabbilizzazzjoni makroekonomika fi ħdan l-UEM, b'mod partikolari f'każ ta' "skossi asimmetriċi". Biex jinstab rimedju għan-nuqqasijiet u jimtlew il-lakuni fil-politika tat-tassazzjoni, jeħtieġ li jittieħdu passi iżjed ambizzjużi fi ħdan iż-żona tal-euro biex titnaqqas u tiġi armonizzata l-firxa tat-taxxi differenti, kif ukoll biex jiġu estiżi l-bażijiet tat-taxxa, jiġu allinjati iżjed mill-qrib ir-rati tat-taxxa, u jissaħħu l-mekkaniżmi tal-kooperazzjoni u tal-iskambju tal-informazzjoni fil-ġlieda kontra l-frodi u l-evażjoni. Jeħtieġ li l-leġislatura l-ġdida tikkoopera mal-OECD (Organizzazzjoni għall-Kooperazzjoni u l-Iżvilupp Ekonomiċi) u l-G20 fit-tiftix ta' soluzzjoni rapida għall-problema dinjija tal-erożjoni tal-bażi tat-taxxa u t-trasferiment tal-profitti. L-OECD għamel ħafna progress fl-introduzzjoni ta' mudell globali għat-tassazzjoni tal-korporazzjonijiet li għandu l-għan li jaqbad it-taxxa fejn tkun tinstab is-sustanza ekonomika. Dan il-mudell għandu jkun il-bażi għat-tassazzjoni korporattiva fl-UE. Il-Kumitat jappoġġja bis-sħiħ it-tkomplija tal-proċess tas-Semestru Ewropew, li għandu jiġi kkunsidrat mill-ġdid sabiex jiġi żgurat li jkun effettiv. Ir-Rakkomandazzjonijiet individwali Speċifiċi għall-Pajjiż jistgħu jkunu għodda biex tinstab pożizzjoni komuni. Jeħtieġ li jiżdied il-baġit komuni miżeru ta' bilkemm 1 % tal-PDG tal-UE, b'mod partikolari fiż-żona tal-euro. Il-linji gwida politiċi tal-President tal-Kummissjoni, is-Sur Juncker, "Bidu ġdid għall-Ewropa", jitolbu baġit orjentat lejn iżjed impjiegi, tkabbir u kompetittività. Il-KESE jappoġġja dan l-approċċ u jenfasizza l-bżonn li r-reviżjoni lejn tmiem l-2016 tal-Qafas Finanzjarju Pluriennali tintuża biex twitti t-triq għal żieda fil-baġit bil-għan li l-unjoni monetarja tiffunzjona kif imiss. Il-baġit taż-żona tal-euro għandu jgħin lill-unjoni monetarja tiffunzjona aħjar, tipprovdi appoġġ fiskali sabiex tinkiseb unjoni bankarja sħiħa u tassorbi l-iskossi asimmetriċi. Dawn il-funzjonijiet ma kinux jeżistu meta faqqgħet il-kriżi ekonomika, u dan aggrava b'mod drammatiku l-inugwaljanzi li ħtieġu miżuri fiskali. Fuq perjodu qasir ta' żmien (6 xhur sa 18-il xahar): L-indirizzar tal-iżviluppi globali fil-livell tal-OECD u l-G20 fil-qasam tal-BEPS (Base Erosion and Profit Sharing – erożjoni tal-bażi u trasferiment tal-profitti) biex jiġi żgurat li l-iskemi tat-taxxa jkunu trasparenti u ma jagħtux konċessjonijiet inġusti tat-taxxa, u jiġu eliminati b'mod urġenti l-prattiki użati fl-Istati Membri li permezz tagħhom korporazzjonijiet magħżula jingħataw privileġġi speċjali f'dak li jirrigwarda t-taxxi. It-tiftix ta' ftehimiet effettivi fiż-żona tal-euro bil-għan li t-taxxa ppjanata fuq it-tranżazzjonijiet finanzjarji tiġi estiża lil hinn mill-ħdax-il Stat Membru li jappoġġjawha. Jiġu involuti ċ-ċittadini fil-ġlieda kontra l-ekonomija sewda, l-evażjoni tat-taxxa u l-frodi tat-taxxa billi s-settur privat jitħeġġeġ isaħħaħ strumenti bħall-kupuni tas-servizzi (service vouchers), l-użu ta' forom ta' ħlas elettroniku li jħallu traċċa u kooperazzjoni mal-awtoritajiet għal dawn il-finijiet. It-titjib tal-kooperazzjoni amministrattiva, lil hinn min-netwerk u l-bażi tad-data attwali tal-VAT, bl-użu tal-kooperazzjoni msaħħa, f'erba' oqsma: Il-KESE jħeġġeġ lill-Kummissjoni biex timplimenta l-proposta tagħha li tinsab fil-Pjan ta' Azzjoni għall-ġlieda kontra l-frodi fiskali u l-evażjoni fiskali sabiex jitpoġġew f'lista sewda l-ġurisdizzjonijiet li jaġixxu bħala rifuġji fiskali u ma jirrispettawx il-governanza tajba fi kwistjonijiet tat-taxxa, u jitlob li jiġu stabbiliti kriterji komuni fil-livell tal-UE bil-għan li dawn il-ġurisdizzjonijiet jiġu identifikati sabiex jiġi evitat li l-proposta tiġi applikata b'mod differenti. Il-Kumitat iħeġġeġ lid-DĠ Kompetizzjoni biex jinvestiga bis-sħiħ kwalunkwe ftehim ta' taxxa inġust li jintlaħaq mill-Istati Membri u kumpaniji individwali. Barra minn hekk, l-użu u l-lokazzjoni ta' negozji f'dawn it-territorji għandu jissemma b'mod speċifiku fir-rapporti dwar ir-Responsabbiltà Soċjali Korporattiva tal-intrapriżi elenkati fil-Boroż. It-twaqqif ta' korp Ewropew għas-semplifikazzjoni tat-taxxa abbażi ta' esperjenza preċedenti fl-Istati Membri. Fuq perjodu medju ta' żmien (18-il xahar sa 5 snin): Rigward it-tassazzjoni korporattiva: Fl-ispirtu tas-"serp monetarju" tat-tmeninijiet u bil-għan li titwitta t-triq għal bidla fit-Trattat, jinħoloq "serp tat-taxxa" fiż-żona tal-euro li jikkonsisti f'rati minimi u massimi tat-taxxa bil-għan li jiġu armonizzati b'mod gradwali. It-twaqqif ta' awtorità fiż-żona tal-euro sabiex tikkoordina lill-Istati Membri fil-ġbir ta' dawn il-ħames taxxi tal-Unjoni, kif ukoll biex tiċċekkja, tispezzjona u tqassam id-dħul. Għaldaqstant, il-ħolqien ta' baġit federali addizzjonali fiż-żona tal-euro, li jipprovdi assigurazzjoni komuni kontra l-qgħad, politiki ta' koeżjoni u investiment sostenibbli marbut mal-ekonomija ekoloġika. L-emendar tal-mudell attwali għat-teħid ta' deċiżjonijiet fiskali fiż-żona tal-euro, bl-introduzzjoni ta' sistema ta' maġġoranza kkwalifikata. Il-Kumitat jirrikonoxxi li dan jeħtieġ bidla kontroversjali fit-trattat. It-28 Stat Membru tal-UE bdew it-triq tal-integrazzjoni, u l-pajjiżi taż-żona tal-euro għandhom impenji u obbligi iżjed b'saħħithom, iggwidati mill-unjoni monetarja, issa msaħħa minn unjoni bankarja li kulma jmur qed tiżviluppa u t-Trattat Intergovernattiv dwar l-Istabbiltà, il-Koordinazzjoni u l-Governanza fl-Unjoni Ekonomika u Monetarja. Il-progress lejn unjoni fiskali, fil-każ taż-żona tal-euro, ifisser li trid tiddependi mir-riżorsi proprji tagħha u twitti t-triq biex tappoġġja b'mod effettiv riformi strutturali importanti fl-ekonomiji f'diffikultà kif ukoll li timplimenta politiki abbażi tas-solidarjetà u dawk marbutin mar-ridistribuzzjoni li huma essenzjali biex jiġġieldu l-iskossi asimmetriċi. Meta mqabbla ma' ekonomiji avvanzati oħra l-UE, u ż-żona tal-euro b'mod partikolari, għandha rati iżjed baxxi ta' tkabbir (PDG) u impjieg. Il-biċċa l-kbira tat-teoriji tal-integrazzjoni ekonomika jissuġġerixxu mudelli li jħaddnu kemm l-unjoni monetarja kif ukoll dik fiskali. Iżda t-TFUE jimponi t-teħid tad-deċiżjonijiet b'mod unanimu fi kwistjonijiet ta' tassazzjoni, li jagħmel l-adozzjoni tal-leġislazzjoni diffiċli ferm. In-nuqqas ta' effiċjenza makroekonomika fiż-żona tal-euro jista' jiġi parzjalment attribwit għad-disparità li teżisti bejn il-politika fiskali, li hija deċentralizzata ħafna u fil-kompetenza tal-Istati Membri, u l-politika monetarja li, fil-pajjiżi taż-żona tal-euro, qed issir dejjem iżjed ċentralizzata taħt l-awtorità tal-BĊE. Is-setgħat limitati tal-BĊE jwaqqfuh milli jiffinanzja d-defiċits baġitarji permezz tal-ħruġ tal-flus. Din tista' tkun ħaġa pożittiva għall-istabbiltà tal-prezzijiet u l-valur tal-munita, iżda mhux għat-tkabbir, l-impjieg u għanijiet oħra. Ftit li xejn sar progress fl-UE lejn l-unjoni fiskali mill-unjoni monetarja "l hawn" li jagħmilha diffiċli li tiġi żgurata l-mobbiltà tax-xogħol u l-kapital, u li tinstab soluzzjoni għall-kriżi u l-iskossi asimmetriċi. Il-koordinazzjoni minima tal-politika tat-tassazzjoni applikata sa issa bilkemm hija biżżejjed biex timpedixxi d-distorsjoni fil-kompetizzjoni bejn l-Istati Membri u biex ittaffi t-tellieqa kompetittiva lejn l-iżjed livell baxx, liema ħaġa taffettwa l-iżjed lir-rati nominali u effettivi tat-taxxi korporattivi u tal-persuni fiżiċi fuq id-dħul; dan jista' jkollu effett pożittiv jekk jiġi indirizzat b'mod konċertat bejn l-Istati Membri. Sfortunatament, bħalissa, din hija logħba ta' total negattiv li fiha r-rebbieħa huma d-dħul fuq il-kapital u x-xogħol b'livell għoli ta' mobbiltà, mentri l-biċċa l-kbira huma t-telliefa. Fil-fatt, ta' min isemmi li, sal-lum il-ġurnata, tnedew biss miżuri mil-lat tal-infiq filwaqt li l-lat tad-dħul ta' unjoni fiskali twarrab kompletament. Il-KESE jappoġġja l-linji gwida politiċi tal-President tal-Kummissjoni, is-Sur Juncker, "Bidu ġdid għall-Ewropa", li jitolbu lill-UE tissostitwixxi t-"troika" bi struttura iżjed demokratikament leġittima u iżjed responsabbli abbażi tal-istituzzjonijiet tal-UE, b'kontroll parlamentari msaħħaħ kemm fil-livell tal-UE kif ukoll f'dak nazzjonali. Il-KESE huwa tal-fehma wkoll li jkun tajjeb li tiġi stabbilta bħala prijorità l-konverġenza tal-politiki tat-taxxa fil-qafas tas-Semestru Ewropew (billi jittieħed vantaġġ minn ċerti Rakkomandazzjonijiet Speċifiċi għall-Pajjiżi), peress li dan huwa l-forum għall-koordinazzjoni tal-isforzi fil-qasam tal-politika ekonomika bejn l-Istati Membri sabiex jintlaħqu l-għanijiet tal-Ewropa 2020, bl-għajnuna tal-politiki l-oħra. Il-KESE jitlob għal skema ġenerali iżjed effettiva u ġusta, li torjenta r-riforma tat-taxxa u l-armonizzazzjoni lejn it-trasparenza, it-twessigħ tal-bażijiet tat-taxxa u l-prevenzjoni tal-evitar aggressiv tat-taxxa, b'mod li jkunu jistgħu jonqsu r-rati tat-taxxa u jiġi ridistribwit il-piż. Fl-aħħar nett, peress li l-eżenzjonijiet u l-ħelsien mit-taxxa jwasslu għal rati effettivi ta' taxxa li huma ferm inqas minn dawk nominali, għandhom jiġu kkoordinati mal-għanijiet Ewropej fil-qasam tal-impjieg, l-investiment produttiv, il-kompetittività tal-intrapriżi u l-inklużjoni soċjali, kif ukoll mal-politiki tal-Unjoni li jsawru l-mudell soċjali Ewropew. Fl-ispirtu tas-"serp monetarju" maħsub biex jilqa' kontra l-fluttwazzjonijiet monetarji qabel l-introduzzjoni tal-euro, il-Kumitat jissuġġerixxi li l-awtoritajiet responsabbli jitħeġġew jikkooperaw u joħolqu limiti massimi u minimi għat-taxxa korporattiva. Għandhom jiġu eliminati wkoll b'mod ikkoordinat dawk l-eżenzjonijiet li jwasslu inqas għal żieda fl-impjieg jew il-produttività. Rigward il-kummerċ intra-Komunitarju tal-beni u s-servizzi, sar iżjed progress dwar l-armonizzazzjoni tal-VAT, fejn kien hemm titjib tal-armonizzazzjoni tal-bażijiet tat-taxxa iżda għad hemm differenzi sostanzjali fir-rati tat-taxxa. Jeħtieġ li jiġi żgurat li l-ebda miżura prevista ma tagħmel ħsara lill-kompetittività tal-intrapriżi Ewropej. Il-persuni fiżiċi huma soġġetti kemm għat-tassazzjoni diretta kif ukoll dik indiretta. Jeħtieġ inżommu quddiem għajnejna li min-natura tagħhom it-taxxi indiretti huma rigressivi u, b'mod partikolari, l-armonizzazzjoni 'l fuq tat-tassazzjoni indiretta hija rigressiva u jista' jkollha effett drastiku fuq is-setturi tas-soċjetà bl-iżjed livelli baxxi ta' dħul mingħajr suppliment kumpensatorju ta' dħul. L-armonizzazzjoni tat-tassazzjoni diretta tal-persuni fiżiċi hija limitata għal każijiet speċifiċi u l-piż tat-taxxa ma għadux jikkonverġi. Il-KESE jipproponi wkoll li jiġu adottati miżuri addizzjonali biex jiġu armonizzati t-taxxi ambjentali, abbażi tar-rapport tal-Kummissjoni "Qafas għall-politiki dwar il-klima u l-enerġija sal-2030". Iċ-ċittadini jgħinu biex jiġġieldu l-problema serja tal-frodi tat-taxxa u tax-xogħol jekk ikun hemm inċentivi għal dan. Għandhom jissaħħu strumenti bħall-kupuni tas-servizzi jew l-eżenzjonijiet u l-ħelsien mit-taxxa għal servizzi oħra ta' appoġġ personali, li jikkombinaw l-għanijiet tal-promozzjoni tal-benesseri soċjali u l-ħruġ fid-dieher tal-ekonomija sewda. Sabiex l-ekonomija informali tiġi miġġielda, il-KESE jipproponi li jiġu introdotti inċentivi tat-taxxa għall-użu ta' forom ta' ħlas, bħall-kards u l-mowbajls, li jħallu traċċa u jinkoraġġixxu l-inklużjoni finanzjarja u diġitali, permezz ta' ħelsien jew eżenzjonijiet mit-taxxa armonizzati għall-individwi u l-intrapriżi li jnaqqsu l-użu ta' kontanti. Bl-istess mod, il-kooperazzjoni pubblika tista' tissaħħaħ permezz ta' inċentivi ekonomiċi biex jiġu esposti tranżazzjonijiet possibbilment frodulenti, abbażi ta' prattika abitwali użata fl-Istati Uniti. Il-firxa wiesgħa tat-tassazzjoni tinkoraġġixxi l-frodi, il-korruzzjoni u l-ekonomija sewda. Il-KESE jitlob lill-Istati Membri taż-żona tal-euro biex jeżerċitaw setgħat akbar fl-erba' oqsma prinċipali tat-tassazzjoni: it-tassazzjoni diretta tal-persuni fiżiċi u legali (inkluża t-tassazzjoni ta' dħul minn kapital u l-proprjetà kif ukoll taxxi oħra marbutin mal-ġid), u dik indiretta fl-għamla tal-VAT u t-taxxi speċjali. Il-progress fil-governanza fiskali inevitabbilment ifisser li l-Istati Membri jitilfu s-sovranità tagħhom b'mod gradwali. B'hekk, il-ġbir tat-taxxi jista' jibqa' fil-biċċa l-kbira tiegħu kwistjoni statali, filwaqt li l-kontroll, l-ispezzjoni u d-distribuzzjoni tad-dħul isiru bejn l-Unjoni u l-Istati. Għal dan il-għan, il-KESE jipproponi t-twaqqif ta' awtorità tat-taxxa fl-UE, l-ewwel nett fiż-żona tal-euro. B'konformità mal-prinċipju tas-sussidjarjetà, għandhom jiġu rispettati t-taxxi lokali, iżda l-KESE jirrakkomanda li titnieda kampanja ta' semplifikazzjoni billi jitnaqqsu, jiġu raggruppati u standardizzati bosta taxxi eżistenti. Fl-aħħar nett, il-KESE jappoġġja bil-qawwa l-inizjattivi li ħadu l-OECD u l-G20 fil-qasam tal-kooperazzjoni internazzjonali dwar it-taxxa u fil-ġlieda kontra l-frodi tat-taxxa, u jħeġġeġ li l-iskambju awtomatiku tal-informazzjoni dwar it-taxxa jsir l-istandard internazzjonali. Brussell, l-10 ta' Diċembru 2014. L-emenda li ġejja nċaħdet waqt id-diskussjoni iżda rċeviet tal-inqas kwart tal-voti mixħuta (Artikolu 54(3) tar-Regoli ta' Proċedura): Astensjonijiet: Nhar it-22 ta' Jannar 2014, il-Kunsill Ekonomiku u Soċjali Ewropew iddeċieda, b'konformità mal-Artikolu 29(2) tar-Regoli ta' Proċedura tiegħu, li jħejji opinjoni fuq inizjattiva proprja dwar Il-Kummissjoni Konsultattiva dwar il-Bidliet Industrijali (CCMI), inkarigata sabiex tipprepara l-ħidma tal-Kumitat dwar is-suġġett, adottat l-Opinjoni tagħha nhar it-13 ta' Novembru 2014. Matul il-503 sessjoni plenarja tiegħu li saret fl-10 u l-11 ta' Diċembru 2014 (seduta tal-10 ta' Diċembru 2014), il-Kumitat Ekonomiku u Soċjali Ewropew adotta din l-Opinjoni b'119-il vot favur, vot wieħed (1) kontra u 4 astensjonijiet. L-industrija Ewropea tal-imballaġġ qed taffaċċja diversi sfidi. Ir-rwol kritiku tagħha f'għadd ta' setturi tpoġġi l-industrija f'pożizzjoni ċentrali fir-rigward tal-kompetittività tal-ekonomija Ewropea. Hemm bżonn li l-Ewropa żżomm it-tmexxija ta' din l-industrija u għandha tappoġġja x-xejriet dwar kwistjonijiet tas-sostenibbiltà ambjentali, tas-sikurezza u tal-użu tal-marki marbuta mal-imballaġġ. Il-KESE jemmen li din it-tmexxija għandha tkun ibbażata fuq erba' pilastri: l-effiċjenza fir-riżorsi, ir-riċerka u l-iżvilupp u l-innovazzjoni, id-djalogu soċjali, is-sostenibbiltà u l-adattament. Minħabba li l-prodotti tas-settur jintużaw biex iżommu, jipproteġu u jikkonservaw oġġetti konsumabbli oħra, u wara spiss jintremew, is-settur għandu rwol ċentrali biex iżid ir-rati tar-riċiklaġġ tal-Istati Membri tal-UE. Madanakollu, il-kumpaniji għandhom bżonn l-appoġġ biex jiksbu dan u l-KESE jemmen li l-Kummissjoni Ewropea tista' tipprovdi għajnuna dwar din il-kwistjoni billi tagħti iktar informazzjoni dwar l-aħjar prattiki u l-aħjar użu tar-riżorsi disponibbli. Dan jista' jsir ukoll bl-appoġġ tar-rispett għall-kwistjonijiet ambjentali mill-partijiet interessati, inkluż dawk b'operat ibbażat barra l-Ewropa. L-effiċjenza fir-riżorsi huwa element kruċjali fil-proċess tal-imballaġġ u huwa wkoll ta' tħassib għall-ambjent. Il-KESE jemmen li l-Kummissjoni Ewropea tista' tipprovdi qafas ta' politika biex tappoġġja t-tranżizzjonijiet meħtieġa biex jintlaħqu l-miri tal-Istrateġija Ewropa 2020 u toħloq u żżomm industrija tal-imballaġġ b'kuxjenza ambjentali. Il-KESE huwa konxju mill-isfidi għall-industrija li jiġu mill-prezzijiet tal-enerġija li qed jogħlew, mhux biss fir-rigward tal-prestazzjoni tagħha ta' kuljum, iżda wkoll il-proċess ta' riċiklaġġ. Il-KESE jinnota li l-proċess ta' riċiklaġġ kruċjali għall-industrija tal-imballaġġ huwa organizzat ġewwa iżda wkoll barra mill-Unjoni Ewropea. Il-KESE jemmen li l-kwistjoni tal-prezz ibbilanċjat tal-enerġija għandha tkun prijorità tal-politika tal-UE fir-rigward ta' din l-industrija speċifika. Biex jikkontribwixxi aktar għall-miri ta' emissjonijiet tal-karbonju tal-UE, kull settur tal-industrija għandu jistabbilixxi miri realistiċi għar-riċiklaġġ, f'konformità ma' dawk definiti mil-liġi tal-UE (id-Direttiva dwar l-Imballaġġ u l-Iskart mill-Imballaġġ u d-Direttiva Qafas dwar l-Iskart) assoċjati mal-Istrateġija Ewropa 2020 u wara dan jipprovdi dikjarazzjonijiet annwali li jkejlu l-progress. Minkejja l-isforzi ta' kull Stat Membru biex jipprovdi d-data, li hija ppubblikata kull sena mill-Eurostat, għad hemm element nieqes fil-valutazzjoni tad-data. Il-KESE jemmen li l-prattika li jintuża aktar materjal ta' imballaġġ milli meħtieġ hija ħela ta' riżorsi u għandu jiġi kkontestat mill-industrija u għandha tkun ukoll parti mill-kuxjenza tal-konsumaturi. Kampanja ta' sensibilizzazzjoni pubblika tista' tkun għażla wkoll biex tixpruna l-"ħtiġijiet essenzjali" ddefiniti mid-Direttiva dwar l-Imballaġġ u l-Iskart mill-Imballaġġ fir-rigward tal-imballaġġ żejjed. Bħala eżempju, il-Kummissjoni għandha tistabbilixxi skeda preċiża li skontha titlob il-projbizzjoni sħiħa tal-basktijiet tal-plastik li jintremew wara l-ewwel użu u minflok għandha tippromovi l-użu ta' basktijiet li jistgħu jerġgħu jintużaw jew li huma bijodegradabbli. Din l-iskeda għandha tinkludi fażi ta' konsultazzjoni mal-imsieħba soċjali u miżuri ta' akkumpanjament għat-trasformazzjoni tas-settur. Jidher ċar, mir-riċerka magħmula għal din l-Opinjoni u mid-diskussjonijiet mal-partijiet interessati u mal-Kummissjoni Ewropea, li m'hemmx biżżejjed data dwar għadd ta' kwistjonijiet kruċjali. Għaldaqstant ikun apprezzat l-appoġġ tal-Kummissjoni Ewropea għall-organizzazzjoni ta' metodoloġija mtejba għall-ġbir ta' data dwar is-settur sabiex tipprovdi l-imsieħba soċjali bl-informazzjoni rilevanti biex tiżgura l-vijabbiltà tas-settur għal tul ta' żmien. Il-KESE jemmen li l-isfidi prinċipali tar-riċerka u l-iżvilupp għas-settur huma sinifikanti wkoll u jinkludu t-trasport effiċjenti tal-prodotti, l-effettività tas-sistemi ta' traċċabbiltà, it-tnaqqis tal-ispejjeż, u kwistjonijiet regolatorji u ta' sikurezza, flimkien mal-ekodisinn u r-rendiment taċ-ċiklu tal-ħajja tal-imballaġġ. Il-KESE jikkunsidra li b'dawn il-bżonnijiet u b'dan l-approċċ, huwa tal-ikbar importanza li l-fondi tal-programm Orizzont 2020 marbuta mal-innovazzjoni jkunu prijorità u opportunità għall-industrija Ewropea tal-imballaġġ. L-assoċjazzjonijiet tas-settur u l-partijiet interessati għandhom jinkoraġġixxu l-kapaċità ta' parteċipazzjoni f'konsorzji Ewropej sabiex jagħtu spinta lill-attivitajiet ta' innovazzjoni. Il-KESE jemmen li l-investiment kontinwu meħtieġ biex jintlaħqu l-isfidi eżistenti kollha huwa kruċjali. Għas-sopravivenza tas-settur fuq perjodu twil, huwa kruċjali li l-investiment kapitali jsir flimkien ma' investiment fil-forza tax-xogħol tas-settur. Dan jirrikjedi ppjanar xieraq u d-djalogu bejn il-ħaddiema, min iħaddem, il-gvernijiet, l-istituzzjonijiet Ewropej u l-partijiet interessati tas-soċjetà usa', inklużi l-infrastrutturi edukattivi nazzjonali. L-innovazzjoni fl-industrija tal-imballaġġ uriet ukoll li hija opportunità f'termini ta' impjieg taż-żgħażagħ. Disinjaturi industrijali, inġiniera tal-materjal u professjonijiet ġodda oħra jistgħu jsibu firxa wiesgħa ta' opportunitajiet fis-suq futur. Il-KESE jara opportunità għall-innovazzjoni fis-setturi fejn l-imballaġġ huwa użat b'mod estensiv, f'termini tas-sostenibbiltà u d-disinn. Il-KESE huwa tal-fehma li l-isfida kritika għal min iħaddem u l-forza tax-xogħol tas-settur Ewropew hija li jiġi żgurat li l-industrija żżomm vantaġġ kompetittiv, tuża bis-sħiħ l-innovazzjonijiet teknoloġiċi u tipproduċi prodotti ta' kwalità għolja u sostenibbli. Il-KESE jemmen ukoll li l-ħiliet il-ġodda involuti fil-ġejjieni tas-settur għandhom jiġu identifikati mill-partijiet interessati bil-għan li s-sistemi tal-edukazzjoni jadattaw għal din l-isfida vitali. Xejriet ġodda bħall-bejgħ onlajn joħloq sfidi li għandhom jiġu eżaminati bir-reqqa u l-influwenza u l-impatt tagħhom għandu jkun valutat. Il-KESE jikkonkludi li l-maġġoranza tal-kumpaniji tal-imballaġġ u l-forza tax-xogħol tagħhom huwa lesti jadattaw għall-bidla, iżda hemm bżonn iktar informazzjoni biex tippermetti lill-partijiet jieħdu d-deċiżjonijiet it-tajba kemm għas-settur kif ukoll għall-impjieg. L-adattament għall-bidliet fis-suq għandu jsir b'mod li jirrispetta l-ħaddiema iżda wkoll b'kunsiderazzjoni tat-theddida ta' bidla f'daqqa u tar-rilokazzjoni tal-kumpaniji. Il-KESE jemmen li d-diskussjoni dwar is-sostenibilità tas-settur għandha tintlaħaq permezz tas-soċjetà ċivili u d-djalogu soċjali fil-livell nazzjonali u Ewropew. Il-ħolqien ta' Kumitat ta' Djalogu Soċjali Settorjali (SSDC) għas-settur tal-imballaġġ jista jipprovdi opportunità bħal din. L-għan ewlieni ta' dan id-dokument huwa li jinforma lill-istituzzjonijiet Ewropej dwar għadd ta' rakkomandazzjonijiet li l-KESE/is-CCMI jikkunsidraw kritiċi għall-ixprunar tal-ekonomija Ewropea u s-settur tal-imballaġġ b'mod partikolari. Bħal f'oqsma oħra, l-Ewropa għandha għal darb' oħra tmexxi u ssejjaħ għall-konformità mar-regoli u l-leġislazzjoni li ġenwinament jgħinu lill-ekonomija u li jkunu sostenibbli, bil-għan li ssaħħaħ is-suq intern: il-fiduċja u l-konformità mar-rekwiżiti legali għandhom l-prijorità, mhux il-protezzjoni. Minħabba l-varjetà kbira li teżisti fis-settur, l-industrija tal-imballaġġ teħtieġ approċċ wiesa' u varjat. Bħala settur ta' valur, hemm bżonn attitudni attenta għad-diversità tiegħu, il-ħtieġa ta' konformità mar-regoli u l-leġislazzjoni u ovvjament il-kompetittività tas-settur. Waqt li hemm għadd ta' kwistjonijiet kritiċi komuni għall-maġġoranza tas-setturi, sottosetturi individwali jaffaċċjaw problemi speċifiċi għalihom. Dan minħabba li prodotti speċifiċi huma soġġetti għal ħtiġijiet differenti, b'mod partikolari f'termini ta' standards u ċertifikazzjonijet. L-użu tal-imballaġġ biex iwassal il-messaġġ tal-innovazzjoni u l-kwalità huwa opportunità għall-Ewropa. Għaldaqstant, għadd ta' miżuri għandhom l-għan li jidentifikaw b'mod ċar il-kwalità u l-innovazzjoni tal-prodotti f'pakkett speċifiku. Din hija sfida kontinwa li hija kruċjali għad-differenzjazzjoni tal-prodotti tal-UE minn dawk li jiġu minn partijiet oħra tad-dinja. Il-KESE jemmen li hemm żewġ kwistjonijiet oħra li huma vitali wkoll għal din id-diskussjoni: l-aspett loġistiku tal-industrija tal-imballaġġ u l-aċċess għall-materja prima użata mis-settur. Fid-dawl ta' dawn iż-żewġ kwistjonijiet, jidher ċar għaliex l-isfidi li l-industrija Ewropea tal-imballaġġ qed taffaċċja huma daqshekk kbar. L-għan ewlieni ta' dan id-dokument huwa li jinforma lill-istituzzjonijiet Ewropej dwar għadd ta' rakkomandazzjonijiet li l-KESE/is-CCMI jikkunsidraw kritiċi għall-ixprunar tal-ekonomija Ewropea b'mod ġenerali u s-settur tal-imballaġġ b'mod partikolari. Bħal f'oqsma oħra, l-Ewropa għandha għal darb' oħra tmexxi u ssejjaħ għall-konformità mar-regoli u l-leġislazzjoni li ġenwinament jgħinu lill-ekonomija u li jkunu sostenibbli, bil-għan li ssaħħaħ is-suq intern: il-fiduċja u l-konformità mar-rekwiżiti legali għandhom ikunu l-gwida ewlenija, mhux il-protezzjoni. Il-każ speċifiku tal-materjal użat huwa kwistjoni kritika li teħtieġ analiżi bir-reqqa sabiex tirrispetta s-suq miftuħ u tiżgura kundizzjonijiet indaqs għall-atturi kollha tas-suq. Il-KESE jqis li t-twaqqif ta' djalogu koordinat u inklużiv bejn il-partijiet interessati fis-settur ser jiżgura li s-settur jibqa' sostenibbli u jipprovdi impjiegi deċenti fuq medda twila ta' żmien u jkun kapaċi aktar biex ilaħħaq mal-bidla u jadatta għall-bżonnijiet tal-konsumaturi u d-domandi tas-soċjetà usa'. F'dan ir-rigward, il-potenzjal tad-djalogu soċjali biex isaħħaħ is-settur mhux qed jintlaħaq għal kollox u dan għandu jiġi indirizzat b'mod urġenti. Jekk is-settur għandu bżonn jadatta għall-bidla u jinbidel biex jilħaq il-ħtiġijiet tas-suq, l-uniku mod biex jinkisbu rimedji sostenibbli u ekwitabbli huwa permezz ta' approċċ b'diversi kanali għall-involviment tal-partijiet interessati. Sabiex jiġu indirizzati kwistjonijiet relatati mas-settur, l-istruttura tiegħu, il-kompetittività u kwistjonijiet relatati bħalma huma l-impjiegi, il-ħiliet, l-adattament u l-vijabilità tas-settur u l-forza tax-xogħol tiegħu, għandu jiġi mħeġġeġ mill-Kummissjoni djalogu soċjali organizzat u strutturat kif suppost. Barra minn hekk, biex tiġi pprovduta pjattaforma għall-espressjoni ta' interess mill-pubbliku ġenerali (jiġifieri, is-soċjetà u l-konsumaturi, il-ħaddiema, min iħaddem, il-gvernijiet, eċċ.), għandu jinħoloq mezz ta' komunikazzjoni bejn żewġ naħat bejn id-diversi atturi u istituzzjonijiet. B'dan il-mod, il-partijiet kollha kkonċernati jistgħu jiġu involuti fis-settur u r-rwol ċentrali tiegħu fis-soċjetà. Is-settur tal-imballaġġ jirrapreżenta mhux biss firxa kbira ta' prodotti, iżda wkoll varjetà kbira ta' proċessi li huma distinti u li jintużaw biex jinħolqu prodotti għal swieq speċifiċi u għal utenti partikolari li kull wieħed minnhom jesiġi ambjenti differenti u li jipproduċu varjetà ta' sfidi u karatteristiċi. Pereżempju, l-użu tal-enerġija huwa fattur sinifikanti tal-ispiża għall- kumpaniji tal-imballaġġ tal-ħġieġ. Barra minn hekk, peress li sa 80 % tal-materja prima hija riċiklata, il-manifattura tal-ħġieġ hija kontributur sinifikanti għall-miri tal-UE biex jitnaqqas l-iskart u għat-tnaqqis tal-impronta tal-karbonju tar-reġjun. Il-konnessjoni bejn il-materjal użat għall-imballaġġ hija wkoll aspett importanti u l-ispejjeż ogħla tat-trasport għat-tranżitu ta' materjal, bħall-kartun immewweġ u t-tubi li jintużaw għall-imballaġġ, kellu effett negattiv fuq is-settur tal-imballaġġ. Għalhekk, l-impatt tal-ispejjeż tal-enerġija tul il-katina tal-provvista tas-settur – jekk wieħed jinnota d-distanza li prodotti, bħall-materjal stampat, jivvjaġġaw qabel ma jiġu użati minn kumpaniji tal-imballaġġ – jgħaddi għand is-settur tal-imballaġġ. Il-metall jista' jiġi riċiklat aktar minn darba mingħajr l-ebda tnaqqis fil-kwalità, li joħloq valur addizzjonali għall-kontribut tas-settur lejn il-miri tar-riċiklaġġ tal-UE. Il-ħġieġ tal-kontenituri huwa użat biex jiġu prodotti flixken u vażetti u prodotti oħra ta' imballaġġ u huwa l-akbar settur fl-industrija tal-ħġieġ fl-UE, jirrappreżenta madwar 60 % tal-produzzjoni totali tal-ħġieġ u jimpjega 90 000 ruħ fl-UE (Eurostat). L-impjiegi fis-settur tal-ħġieġ b'mod ġenerali naqas minħabba ż-żieda fl-awtomazzjoni, il-konsolidazzjoni tal-industrija u l-kompetizzjoni bi prezz baxx. L-importazzjonijiet minn barra l-UE tipprovdi aktar kompetizzjoni u kien hemm żieda fin-numru ta' impjanti ta' produzzjoni f'pajjiżi qrib jew li jmissu mal-fruntieri tal-UE b'anqas spejjeż tax-xogħol u regolamenti inqas stretti; dan joħloq kapaċità żejda għal żmien qasir u jitfa' pressjoni fuq il-prezzijiet. Franza, il-Ġermanja u l-Italja huma l-ikbar produtturi fl-UE. Il-ħġieġ huwa materjal effiċjenti fir-riżorsi u jista' jiġi rriċiklat għadd infinit ta' drabi. Pereżempju, l-użu tal-enerġija huwa fattur sinifikanti tal-ispiża għall- kumpaniji tal-imballaġġ tal-ħġieġ. Barra minn hekk, peress li sa 80 % tal-materja prima hija riċiklata, il-manifattura tal-ħġieġ hija kontributur sinifikanti għall-miri tal-UE biex jitnaqqas l-iskart u għat-tnaqqis tal-impronta tal-karbonju tar-reġjun. Madankollu, minħabba l-materjali li jużaw u l-prodotti li jipproduċu, oqsma oħra tas-settur se jistrieħu ftit inqas fuq l-enerġija. Il-katina tal-provvista tas-settur hija kkumplikata mill-fatt li l-kumpaniji responsabbli għall-ipproċessar tal-imballaġġ tal-karta u l-kartun – għal prodotti bħall-kartun, il-kartun immewwġin, boxboard u containerboard – għandhom tendenza li jipproduċu l-karta huma stess u huma parti minn proċess ċirkolari li jinvolvi l-ippolpar u t-tneħħija tal-linka mill-materjal użat kif ukoll l-użu ta' prodotti mhux maħduma mill-injam. Min-naħa l-oħra, l-imballaġġ bil-plastik għandu wkoll fatturi speċifiċi: mhux is-sottosetturi kollha tal-imballaġġ huma rappreżentati minn diversi korpi tal-industrija. L-imballaġġ tal-plastik jipprovdi għal swieq differenti minn dawk imsemmija hawn fuq – b'utenti bħall-manifatturi tal-karozzi, kumpaniji tal-kosmetika u kumpaniji li jipprovdu prodotti għas-saħħa u kontenituri għall-ikel ippakkjat. Iżda hemm assoċjazzjoni tal-industrija waħda biss għal dan is-sottosettur. L-imballaġġ tal-plastik huwa wkoll marbut ma' kwistjonijiet ambjentali, bħall-produzzjoni tal-basktijiet tal-plastik għax-xiri u d-diffikultajiet assoċjati mar-rimi tagħhom u d-dikompożizzjoni tal-komponenti kostitwenti tagħhom. Din il-varjetà ta' proċessi ta' produzzjoni ħolqot għadd ta' korpi rappreżentattivi tan-negozji, li wasslet għal nuqqas ta' kooperazzjoni bejn il-kumpaniji u r-rappreżentanti tal-kumpaniji dwar kwistjonijiet sinifikanti bħas-sostenibiltà ambjentali u l-ġestjoni tal-bidla. In-natura frammentata tas-sottosetturi tal-imballaġġ, bħall-imballaġġ tal-metal, huwa ovvja mill-għadd kbir ta' korpi rappreżentattivi. Pereżempju, il-produtturi tal-aluminju spiss huma l-istess kumpaniji li jipproduċu l-imballaġġ tal-aluminju u għandhom l-organizzazzjoni tal-kummerċ tagħhom (European Aluminium Association). Madanakollu, l-industrija speċjalizzata fl-imballaġġ tal-metall li tipproduċi bottijiet għax-xorb (magħmula mill-azzar u l-aluminju) għandha l-organizzazzjoni tal-kummerċ tagħha; u hemm assoċjazzjoni tal-kummerċ oħra għall-kumpaniji tal-imballaġġ li jispeċjalizzaw fil-prodotti tal-azzar. Minħabba l-importanza tas-settur, f'termini tal-kontribut tiegħu għall-PDG u l-impjieg, dawn il-kwistjonijiet speċifiċi għas-settur jeħtieġu attenzjoni partikolari. Madanakollu, dan is-settur hekk segmentat tal-industrija tal-imballaġġ, jaqdi l-ħtiġijiet tan-negozji 'l fuq fil-katina tal-provvista madwar l-ekonomiji, u lil hinn mis-swieq tradizzjonali tiegħu. L-imballaġġ tal-prodotti jaqdi għadd ta' ħtiġijiet u jkopri kwistjonijiet bħall-protezzjoni tal-prodotti (il-prevenzjoni mit-tkissir, taħsir jew kontaminazzjoni), l-informazzjoni promozzjonali (l-identifikazzjoni tal-prodott, il-markar kummerċjali, il-preparazzjoni, l-użu, l-informazzjoni nutrizzjonali u ta' sikurezza), l-informazzjoni dwar l-immaniġġjar (it-trasportazzjoni u l-preżentazzjoni fil-punti tal-bejgħ) u t-tnaqqis tal-iskart (l-ipproċessar, il-ħżin u l-enerġija tat-trasport), u, fil-kuntest tal-isforzi biex jitnaqqsu l-emissjonijiet tal-karbonju, id-disinn tal-imballaġġi huwa aspett importanti biex iżid l-ispazju disponibbli għat-trasport tal-prodotti. Ir-rwol tal-imballaġġ fih innifsu biex inaqqas il-ħela sar rilevanti billi kumpaniji onlajn, bħal Amazon, saru utenti kbar ħafna ta' imballaġġ u l-kwistjoni tal-parti responsabbli jeħtieġ li tiġi indirizzata. Amazon, pereżempju, juża sistemi ċertifikati ta' "imballaġġ li jinfetaħ malajr" (easy opening packaging). Bl-eliminazzjoni tal-plastik u taċ-ċineg, mill-2008 'l hawn Amazon biddel b'mod radikali l-approċċ tiegħu għal 2 00 000 prodott minn 2 000 manifattur, u b'hekk naqqas il-konsum tal-kartun b'5,4 miljun metru kwadu, il-materjali ġeneriċi b'11 203,7 tunnellata u l-volum totali ta' kaxxi b'4 10 000 metru kubiku. Fir-realtà, il-konsumatur għandu r-responsabbiltà finali tal-imballaġġ tal-iskart, imma l-produttur, jew l-utenti intermedji, għandu jkollhom interess fl-ammont ta' imballaġġ li eventwalment isir skart. Il-kwistjonijiet hawn taħt jeħtieġu studju bir-reqqa sabiex jiġi pprovdut fehim kumplessiv tas-sitwazzjoni attwali u soluzzjonijiet potenzjali biex jiġi żgurat li s-settur Ewropew tal-imballaġġ jibqa' kompettitiv u sostenibbli u jipprovdi impjieg deċenti għal eluf ta' ħaddiema li jiddependu minnu. Kwalunkwe bidla fid-disponibbiltà tal-materja prima se tinfluwenza kemm il-prezz kif ukoll id-disponibbiltà tal-prodott tal-imballaġġ komplut, u għandha l-potenzjal li tfixkel l-attivitajiet tas-settur. Għaldaqstant, għandu jsir studju tal-ixpruni u x-xejriet tal-materja prima sabiex l-industrija tkun tista' tantiċipa l-bidliet futuri mingħajr it-tfixil potenzjali u assoċjat. Is-settur tal-imballaġġ tal-metall, pereżempju, huwa partikolarment taħt pressjoni minn żidiet qawwija fl-ispiża tal-materja prima u l-prezzijiet tal-enerġija. Fl-2012, il-Kummissjoni nediet is-Sħubija Ewropea għall-Innovazzjoni dwar il-materja prima, bil-għan li tindirizza l-isfidi marbuta mal-provvista ta' materja prima minerali u b'bażi tal-injam. It-talba, prinċipalment mill-Asja, għolliet il-prezz tal-materja prima sekondarja għall-imballaġġ tal-karti, u l-produtturi ma rnexxhielhomx sempliċiment jgħaddu dawn l-ispejjeż addizzjonali lill-klijenti. It-talba miċ-Ċina kkontribwixxiet sew għaż-żieda fil-prezz tal-materjal riċiklat għall-imballaġġ tal-karti (il-prezz tal-karta rkuprata kważi rdoppja mill-2006, waqt li fl-istess żmien il-preżż tal-karta riċiklata żdied bi kważi 50 %). Dawn iż-żidiet probabbli jkomplu fil-futur. L-isfida għall-impjegaturi u l-forza tax-xogħol ta' dan is-settur fl-Ewropa hija li jiżguraw li s-settur iżomm il-kompetittività tiegħu, juża bis-sħiħ l-innovazzjonijiet teknoloġiċi u jipproduċi prodotti li huma sostenibbli u ta' kwalità għolja. Il-kompetizzjoni minn barra tkompli tpoġġi pressjoni fuq il-kundizzjonijiet tax-xogħol tal-forża tax-xogħol tas-settur – dawk li nistrieħu fuqhom biex joħolqu l-ġid, jużaw teknoloġiji innovattivi u fundamentalment, biex iżommu s-settur operattiv u b'futur sostenibbli għall-ġenerazzjonijiet li ġejjin. Is-settur Ewropew tal-imballaġġ ikompli jbati minn kapaċità żejda u dan iżid l-impatt tal-kompetizzjoni minn barra u jkompli jgħarraq il-pagi u l-kundizzjonijiet tax-xogħol. Ix-xejra 'l isfel fl-impjieg fis-settur (Anness A) turi l-impatt kemm tal-kompetizzjoni kif ukoll tal-kapaċità żejda. Il-protezzjoni tal-konsumaturi, permezz tal-għotja ta' informazzjoni kritika dwar il-prodott jew pariri dwar l-użu tal-prodott, hija wkoll aspett sinifikanti u importanti tal-industrija Ewropea tal-imballaġġ. Il-konsumaturi bi dritt jistennew li l-imballaġġ jipproteġi l-prodotti li jixtru, u fil-każ tal-ikel u x-xorb, jevita r-riskji tas-saħħa marbuta mal-ikel kontaminat. Il-bejjiegħa għandhom aspettattivi simili, iżda, barra minn hekk, l-imballaġġ tal-prodotti li jbiegħu għandu jtawwal kemm jista' jkun il-ħajja fuq l-ixkaffa ta' prodott. L-għamla u l-istruttura futuri tal-industrija huma ġeneralment dipendenti fuq l-innovazzjoni u l-investiment fit-teknoloġija: l-istampar 3D, pereżempju, joffri opportunità għas-settur u konsumaturi, iżda s-suċċess tal-introduzzjoni u l-operazzjoni tiegħu fis-settur se jistrieħ ħafna fuq il-kooperazzjoni fi ħdan is-settur u l-aspettattivi tal-konsumaturi. L-industrija trid tieħu vantaġġ tat-teknoloġiji disponibbli u tadatta, permezz ta' djalogu xieraq. Qed tiżviluppa prattika tajba kontinwament biex tittrasforma s-settur u biex dan jadatta għall-bidla, iżda din għandha bżonn l-għajnuna tal-istituzzjonijiet Ewropew biex jimmassimizza il-potenzjal tiegħu. L-UE tista' toffri għajnuna, f'termini ta' appoġġ finanzjarju jew tal-ħolqien ta' Forum biex jiġu żviluppati aktar diskussjonijiet fost l-imsieħba soċjali, u s-settur għandu jinvolvi ruħu mal-UE f'dan il-proċess. Soluzzjonijiet sostenibbli u li fattibbli jistgħu jintlaħqu biss jekk iż-żewġ naħat tal-industrija jaħdmu flimkien u d-djalogu soċjali fil-livell nazzjonali u Ewropew jipprovdi din l-opportunità. Għaldaqstant il-ħolqien ta' Kumitat ta' Djalogu Soċjali Settorjali għas-Settur tal-Imballaġġ huwa essenzjali biex jibdew jiġu indirizzati għadd ta' kwistjonijiet li tqajmu f'dan id-dokument. Brussell, l-10 ta' Diċembru 2014. Nhar is-27 ta' Frar 2014, il-Kumitat Ekonomiku u Soċjali Ewropew iddeċieda, b'konformità mal-Artikolu 29(2) tar-Regoli ta' Proċedura tiegħu, li jfassal opinjoni fuq inizjattiva proprja dwar Il-Kummissjoni Konsultattiva dwar il-Bidliet Industrijali (CCMI), inkarigata sabiex tipprepara l-ħidma tal-Kumitat dwar is-suġġett, adottat l-Opinjoni tagħha nhar it-13 ta' Novembru 2014. Matul il-503 sessjoni plenarja tiegħu li saret fl-10 u l-11 ta' Diċembru 2014 (seduta tal-10 ta' Diċembru), il-Kumitat Ekonomiku u Soċjali Ewropew adotta din l-Opinjoni b'119 voti favur, 1 vot kontra u 5 astensjonijiet. Il-KESE jirrikonoxxi li l-leġislazzjoni Ewropea u nazzjonali qed ikollha impatt kbir fuq l-industriji tax-xogħol fl-injam. Għaldaqstant, il-KESE jistieden lill-Istati Membri biex jesploraw l-opportunitajiet kollha relatati mal-użu tal-injam bħala materjal li mhuwiex ta' ħsara għall-ambjent sabiex jagħtu spinta lill-kompetittività ta' dan is-settur, jippromovu l-impjieg u jappoġġjaw l-investiment fir-riċerka u l-innovazzjoni. Il-KESE jappella lill-Kummissjoni Ewropea ħalli, b'konsultazzjoni mal-partijiet interessati, tfassal linji gwida Ewropej dwar il-provvista tal-injam ħalli l-provvista tal-injam tiżdied u jiġi promoss użu sostenibbli tas-sorsi tal-injam. Għandhom ikunu inklużi l-prinċipji tal-effiċjenza fl-użu tar-riżorsi. Ir-rakkomandazzjonijiet stipulati fil-gwida ta' prattika tajba dwar il-mobilizzazzjoni sostenibbli tal-injam fl-Ewropa (2010) għandhom jiġu kkunsidrati u fejn meħtieġ żviluppati. Il-KESE jfakkar fl-importanza li jiġu esklużi "palits u injam li jiġi rkuprat wara l-użu" mid-definizzjoni ta' "bijomassa terzjarja". L-opzjonijiet tal-ġestjoni għall-materjali tal-kostruzzjoni għandhom jinkludu miżuri sabiex jiġi evitat li materjali ta' riċiklaġġ bħall-injam jintremew f'miżbla. Il-KESE jitlob lill-Kummissjoni tal-UE u lill-partijiet interessati sabiex jiddefinixxu linji gwida u rakkomandazzjonijiet dwar il-ġbir tal-iskart tal-injam u soluzzjonijiet għat-trattament tal-injam wara l-użu. Il-KESE jitlob lill-Kummissjoni tal-UE biex tintroduċi regola li tirrifletti sew il-karatteristiċi akustiċi ta' spazji magħluqa, peress li l-injam jista' jkollu rwol essenzjali fl-iżolament akustiku. Fil-fatt, l-injam għandu l-kapaċità jiżola kmamar b'mod akustiku minn ħsejjes esterni u jnaqqas il-ħin ta' riverberazzjoni. Għandhom jiġu esplorati l-opportunitajiet relatati mal-applikazzjonijiet tal-injam. Il-KESE jitlob lill-Istati Membri u lill-partijiet interessati sabiex jiddefinixxu pjani ta' azzjoni nazzjonali mfassla biex iżidu l-użu tal-injam fil-kostruzzjoni u l-infrastrutturi ekoloġiċi. L-awtoritajiet lokali għandhom ikunu direttament involuti fl-implimentazzjoni ta' dawn il-pjani ta' azzjoni. Il-KESE, billi jirrikonoxxi li l-injam mhuwiex daqstant familjari fost il-bennejja u l-periti daqs materjali oħra, jistieden lill-Istati Membri sabiex jistabbilixxu inizjattivi għall-promozzjoni ta' kultura tal-injam. Barra minn hekk, ir-rappreżentanti tal-industriji Ewropej tax-xogħol fl-injam u l-imsieħba soċjali Ewropej għandhom jiddefinixxu kampanji nazzjonali koordinati sabiex ipinġu stampa aktar attraenti tas-settur. Fl-2012, is-settur tax-xogħol fl-injam esperjenza tnaqqis kbir fl-għadd ta' impjiegi madwar l-UE kollha. It-tnaqqis medju ammonta għal 4,4 %, iżda ċ-ċifri varjaw minn -3,2 % fil-Ġermanja għal saħansitra -13,7 % fi Spanja. Il-Kroazja u d-Danimarka wrew l-akbar żidiet fl-għadd ta' impjiegi filwaqt li Spanja (-13,7 %), Ċipru (-13,1 %) u s-Slovakkja (-11,5 %) esperjenzaw l-akbar tnaqqis fl-2012. Il-politiki Ewropej u nazzjonali għandhom impatt kbir fuq il-kompetittività tas-settur tax-xogħol fl-injam. Kif ġie enfasizzat fir-Rapport dwar il-kompetittività tal-UE għall-2014, l-ispejjeż tal-produzzjoni, ix-xogħol u l-materja prima għandhom tendenza jkunu ogħla fl-Ewropa milli f'ħafna reġjuni oħra, li jwassal għal riskju għoli ta' delokalizzazzjoni għall-partijiet kbar tas-settur. Għaldaqstant, l-Ewropa għandha titlob biex il-prodotti li jidħlu fis-suq tal-UE jkollhom l-istess standards soċjali, ambjentali u ta' sigurtà bħal dawk prodotti fl-Ewropa. Barra minn hekk, il-KESE jenfasizza l-fatt li s-settur tax-xogħol fl-injam Ewropew ikompli jiffaċċja żidiet sinifikanti fl-ispejjeż tal-produzzjoni, b'mod speċjali fir-rigward tar-reżini u l-enerġija. L-ispejjeż tal-enerġija Ewropea huma tliet darbiet ogħla minn dawk fl-Istati Uniti. Bil-kunsiderazzjoni ta' dan, il-KESE jistieden lill-Istati Membri biex jivvalutaw l-ammont tal-bijomassa tal-injam fil-pajjiż jew ir-reġjun li huwa bla dubju disponibbli għall-użu tal-enerġija u l-volumi li l-industrija tax-xogħol fl-injam diġà tuża bħala materja prima. Miżura effettiva biex tiżgura l-kompetittività tal-industrija tal-Ewropa u tilqa' kontra d-delokalizzazzjoni tal-produzzjoni tista' tkun taxxa ġdida tal-enerġija/karbonju li twaqqaf id-diskriminazzjoni tal-produtturi Ewropej. Il-kostruzzjoni u t-tħaddim tal-bini għandu benefiċċji ambjentali sinifikanti. Globalment, il-binjiet huma responsabbli għal 20 % tal-konsum kollu tal-ilma, 25-40 % tal-użu tal-enerġija, u 30-40 % tal-emissjonijiet tal-gassijiet b'effett ta' serra. L-għażla tal-prodotti użati għall-kostruzzjoni jew ir-rinovazzjoni għandha impatt sinifikanti fuq l-ambjent. Għaldaqstant, il-KESE jirrikonoxxi li l-injam għandu rwol importanti fl-iżvilupp ta' binjiet sostenibbli li mhumiex ta' ħsara għall-ambjent. L-opportunitajiet relatati mal-użu tal-injam fil-kostruzzjoni mhumiex sfruttati bis-sħiħ u dan jaffettwa l-kompetittività tal-industriji tax-xogħol fl-injam. Il-KESE jixtieq janalizza kif jista' jtejjeb din is-sitwazzjoni mingħajr ma jinħolqu effetti ta' ħsara għall-materjali l-oħra. L-opzjonijiet ta' ġestjoni ta' tmiem il-ħajja għall-materjali ta' kostruzzjoni jinkludu elementi bħall-użu mill-ġdid, ir-riċiklaġġ u l-irkupru. Is-sitwazzjoni attwali turi li ħafna mill-iskart ta' kostruzzjoni għadu jmur fil-miżbla, li jżid il-piż fuq il-ġestjoni tal-miżbla stess. Il-materjali bħall-injam jistgħu jiġu riċiklati direttament fl-istess prodott għall-użu mill-ġdid jew jistgħu jiġu rikostitwiti fi prodotti oħra għall-użu. Il-KESE juri li r-riċiklaġġ jirrikjedi proċessar mill-ġdid li normalment mhuwiex ekonomikament fattibbli sakemm ma tiġix organizzata ġabra effiċjenti viċin tas-sors tal-materjal. Għal din ir-raġuni, il-KESE jitlob lill-Kummissjoni tal-UE u lill-partijiet interessati involuti sabiex jiġbru l-prattiki tajba kollha eżistenti fil-livell nazzjonali sabiex jiddefinixxu linji gwida u rakkomandazzjonijiet dwar il-ġbir tal-iskart tal-injam u soluzzjonijiet għat-trattament tal-injam wara l-użu. It-tnaqqis u r-riċiklaġġ tal-materjali ta' kostruzzjoni u demolizzjoni jista' jnaqqas ukoll l-ispejjeż ġenerali ta' kostruzzjoni u rimi. L-industrija tal-kostruzzjoni hija l-ikbar utent tal-prodotti tal-injam. F'pajjiż bħall-Finlandja, madwar 70-80 % tal-prodotti tal-injam Finlandiżi jispiċċaw jintużaw fil-kostruzzjoni. Dan l-aħħar, il-kostruzzjoni tal-istrutturi tal-injam ħadet spinta 'l quddiem f'bosta pajjiżi Ewropej, l-aktar fir-Renju Unit, l-Irlanda u Franza. Madankollu, il-KESE jagħraf li l-użu tal-injam jista' jikkontribwixxi għall-iżvilupp tal-ekonomija ekoloġika u għal din ir-raġuni għandu jiġi promoss. Il-KESE jirrikonoxxi li l-għarfien dwar il-vantaġġi tal-użu tal-injam fil-kostruzzjoni huwa pjuttost limitat. Dan mhuwiex biss il-każ għall-periti; l-utenti aħħara ta' spiss ma jkunux jafu biżżejjed dwar il-proprjetajiet tal-injam. Dan l-għarfien limitat ta' spiss iwassal għal użu limitat tal-injam u b'konsegwenza ta' dan għal problemi li jaffettwaw ħażin l-immaġni tal-injam. Barra minn hekk, in-nuqqas ta' ħaddiema kkwalifikati fil-kostruzzjoni tal-istrutturi tal-injam għad-djar inaqqas l-iżvilupp ta' dan il-metodu ta' kostruzzjoni f'ħafna pajjiżi Ewropej. Il-KESE jitlob lill-industriji Ewropej tax-xogħol fl-injam u l-imsieħba soċjali biex iwaqqfu kampanji koordinati ta' informazzjoni sabiex ipinġu stampa aktar attraenti tas-settur. Iż-żgħażagħ għandhom jitħeġġu jagħżlu skemi ta' edukazzjoni u taħriġ li jħejjuhom adegwatament għal karriera fl-industrija tax-xogħol fl-injam. Il-KESE jenfasizza l-fatt li ħafna mill-ħaddiema tax-xogħol fl-injam jitħarrġu fuq ix-xogħol u jakkumulaw il-ħiliet b'mod informali minn ħaddiema tal-esperjenza. Ħafna mill-ħaddiema tax-xogħol fl-injam jitgħallmu l-livell bażiku ta' kif iħaddmu l-magni u l-kompiti tax-xogħol fi ftit xhur, iżda biex isiru ħaddiema tas-sengħa fix-xogħol fl-injam ta' spiss jeħtieġu sentejn jew iktar. L-impjieg jinħoloq ukoll billi l-ħaddiema jiġu pprovduti b'taħriġ u edukazzjoni adattati għall-ħtiġijiet u r-rekwiżiti tas-suq tax-xogħol. Barra minn hekk, il-KESE jtenni li l-programmi ta' riċerka u innovazzjoni għandhom jagħtu spinta 'l quddiem lill-impjiegi u t-tkabbir madwar l-UE kollha. Għaldaqstant, is-settur tax-xogħol fl-injam huwa mħeġġeġ jisfrutta l-opportunitajiet disponibbli fi ħdan il-programm Orizzont 2020. Il-Komunikazzjoni riċenti tal-UE dwar l-Effiċjenza fir-Riżorsi fis-Settur tal-Bini għandha tiġi implimentata b'mod ambizzjuż mill-Istati Membri sabiex ikunu żgurati l-investimenti fir-rinnovazzjoni tal-binjiet u jinħoloq l-impjieg. Fil-livell nazzjonali hemm bosta inizjattivi sabiex in-nies jiġu edukati dwar l-opportunitajiet biex jużaw l-injam bħala materjal mhux ta' ħsara għall-ambjent, iżda m'hemmx koordinazzjoni reali. Żieda fil-konsum tal-prodotti tal-injam hija relatata biċ-ċar għall-kampanji ta' informazzjoni li għandhom jitwettqu fil-livell nazzjonali. L-għan ewlieni tal-kampanji edukattivi dwar l-injam huwa li jinħolqu attitudnijiet pożittivi – tekniċi u kulturali – favur l-użu tal-injam. Il-KESE jixtieq juri li l-programmi kbar għall-kostruzzjoni ekoloġika jvarjaw mhux ftit fit-trattament tal-użu tal-prodotti tal-injam. Filwaqt li wħud jiffukaw fuq il-prestazzjoni iktar milli fuq il-materjal użat, programmi oħra jagħmlu "restrizzjonijiet" fuq l-injam bħala materjal aċċettabbli (mingħajr ma jagħmlu "rekwiżiti" bħal dawn fuq prodotti oħra ta' kostruzzjoni). Iż-żieda fl-użu tal-injam għandu jkollha varjetà ta' impatti pożittivi fuq l-ekonomija tal-UE. Għaldaqstant, il-KESE jirrakkomanda li jiġu stabbiliti miri obbligatorji għall-użu tal-injam fil-kostruzzjoni, fuq l-eżempju ta' Franza. Iż-żieda fl-użu tal-injam fil-kostruzzjoni u fil-ħajja ta' kuljum teħtieġ soluzzjonijiet u miżuri sabiex tiżdied il-mobilizzazzjoni tal-injam (inklużi soluzzjonijiet imfassla sabiex jiġi rkuprat aktar injam, prodotti u residwi tal-injam minn skart industrijali u dak wara l-użu, għall-użu mill-ġdid u r-riċiklaġġ) u jiġi estiż iċ-ċiklu tal-ħajja tal-prodotti tal-injam. Provvista sostenibbli u kontinwa ta' materja prima tal-injam hija kruċjali għaż-żamma ta' industrija kompetittiva ta' prodotti tal-injam. Ir-rakkomandazzjonijiet stipulati fil-gwida ta' prattiki tajba dwar il-mobilizzazzjoni sostenibbli tal-injam fl-Ewropa (2010) għandhom jiġu kkunsidrati u, fejn meħtieġ, żviluppati. Hawnhekk il-KESE jenfasizza li l-prinċipju tal-"użu kaskata" (użu, użu mill-ġdid, riċiklaġġ, irkupru tal-enerġija) – meta jkun ekonomikament u teknikament fattibbli b'konformità ma' pekuljaretajiet nazzjonali jew reġjonali speċifiċi u mal-bilanċ bejn id-domanda u l-provvista tal-injam – jirrappreżenta l-aqwa mod biex jiġi massimizzat l-użu effiċjenti tar-riżorsi tal-injam, il-materja prima naturali. Madankollu, il-Kumitat ma jistax jappoġġja l-idea ta' regoli legalment vinkolanti u huwa favur approċċ ibbażat fuq is-suq miftuħ u l-libertà tal-parteċipanti tas-suq. L-użu tal-injam f'approċċ ta' "użu kaskata" mhux biss jiżgura l-aqwa użu ekonomiku tal-materja prima, iżda jipprovdi wkoll benefiċċji importanti tal-klima permezz ta' ħżin kontinwu tal-karbonju u effett ta' sostituzzjoni, qabel ma jintuża bħala sors tal-enerġija. Brussell, l-10 ta' Diċembru 2014. It-test li ġej tal-opinjoni tas-CCMI inċaħad mis-CCMI favur emenda, iżda rċieva aktar minn kwart tal-voti. Hawnhekk il-KESE jenfasizza li l-prinċipju tal-"użu kaskata" (użu, użu mill-ġdid, riċiklaġġ, irkupru tal-enerġija) – meta jkun ekonomikament u teknikament fattibbli b'konformità ma' pekuljaretajiet reġjonali speċifiċi – jirrappreżenta l-aqwa mod biex jiġi massimizzat l-użu effiċjenti tar-riżorsi tal-injam, il-materja prima naturali. Assortimenti adattati tal-injam għandhom jintużaw fiżikament iktar milli jservu ta' karburant. L-użu tal-injam f'approċċ ta' "użu kaskata" mhux biss jiżgura l-aqwa użu ekonomiku tal-materja prima, iżda jipprovdi wkoll benefiċċji importanti tal-klima permezz ta' ħżin kontinwu tal-karbonju u effett ta' sostituzzjoni, qabel ma jintuża bħala sors tal-enerġija. Nhar is-6 ta' Novembru 2014, il-Kumitat Ekonomiku u Soċjali Ewropew iddeċieda, b'konformità mal-Artikolu 29(2) tar-Regoli ta' Proċedura tiegħu, li jħejji opinjoni fuq inizjattiva proprja dwar Is-Sezzjoni Speċjalizzata għat-Trasport, l-Enerġija, l-Infrastruttura u s-Soċjetà tal-Informazzjoni, inkarigata sabiex tipprepara l-ħidma tal-Kumitat dwar is-suġġett, adottat l-Opinjoni tagħha nhar il-11 ta' Novembru 2014. Matul il-503 sessjoni plenarja tiegħu li saret fl-10 u l-11 ta' Diċembru 2014 (seduta tal-10 ta' Diċembru 2014), il-Kumitat Ekonomiku u Soċjali Ewropew adotta din l-Opinjoni b'190 vot favur, 9 voti kontra u astensjoni waħda (1). Il-KESE jilqa' l-Komunikazzjoni tal-Kummissjoni dwar "Il-film Ewropew fl-era diġitali – Inqarrbu d-diversità kulturali mal-kompetittività" (COM(2014) 272 final) li, ġustament, tqajjem xi punti għal diskussjoni u riflessjoni dwar dan is-settur importanti ħafna fl-Ewropa. Il-KESE jenfasizza li hemm bżonn ta' bilanċ adatt bejn il-valur tas-settur awdjoviżiv mil-lat ta' negozju u dak kummerċjali u l-valur tiegħu għall-Ewropa mill-perspettiva tal-wirt kulturali. Min-natura tagħhom, dawn iż-żewġ aspetti ma jistgħux jiġu indirizzati b'mod separat. Issa wasal iż-żmien sew biex jiġi diskuss b'mod miftuħ mudell ta' negozju wieħed jew aktar, innovattiv u ġdid għas-settur, bil-għan li jittieħdu l-opportunitajiet eżistenti fi ħdan id-dinja diġitali. Għaldaqstant, il-KESE jħeġġeġ lis-settur, lill-Kummissjoni kif ukoll lill-gvernijiet nazzjonali sabiex ikunu miftuħin u lesti biex jiddiskutu u jippromovu dawn il-mudelli ta' negozju. Jeħtieġ li jiġi eżaminat il-qasam tal-finanzjament u li nfittxu l-kompetittività iżda mhux akkost tad-dimensjoni kulturali tal-film fl-Ewropa. Il-finanzjament huwa primarjament f'idejn l-Istati Membri. Madankollu, għandu jiġi eżaminat dibattitu miftuħ dwar il-metodoloġiji sabiex tkun żgurata l-massimizzazzjoni tal-finanzjament u l-metodi alternattivi ta' finanzjament. Dan jinkludi l-finanzjament pubbliku sabiex jiġi attirat il-finanzjament privat; użu aktar razzjonali tar-riżorsi pubbliċi u l-komplementarjetà bejn il-finanzjament tal-UE u tal-Istati Membri; u finanzjament privat minn atturi ġodda bħall-provvedituri tal-internet u l-kumpaniji tat-telekomunikazzjoni. It-tisħiħ tal-ambjent kreattiv għandu jkun ukoll prijorità ewlenija għal pjan direzzjonali tas-settur. Approċċ bħal dan għandu jiġi indirizzat f'komunikazzjoni tal-Kummissjoni u għandu jkopri l-ambjent edukattiv, il-kundizzjonijiet tax-xogħol tal-persuni fi ħdan is-settur, l-iżvilupp tat-talent kreattiv, l-espressjoni kreattiva, kif jiżdied il-valur, u l-litteriżmu u l-lingwa fil-films Ewropej. Il-KESE jappoġġja l-idea li l-udjenza għandha tkun fil-qalba tad-diskussjonijiet dwar is-settur awdjoviżiv peress li mhumiex biss il-benefiċjarji iżda sikwit ikunu dawk li jiffurmaw ix-xejriet u b'hekk imexxu l-iżvilupp. Il-KESE jemmen li għandu jkun hemm enfasi ikbar fuq il-ġbir tad-data fil-livell Ewropew sabiex l-industrija tinftiehem aħjar. Il-KESE jixtieq jenfasizza li l-komunikazzjoni tal-Kummissjoni għandha tenfasizza wkoll, bħala waħda mill-isfidi, il-qagħda attwali fir-rigward tal-kundizzjonijiet tax-xogħol fi ħdan is-settur, li tkopri l-ħaddiema, dawk li jaħdmu għal rashom u l-SMEs, li wħud minnhom bħalissa qed jiffaċċjaw, b'mod differenti, kundizzjonijiet ta' xogħol prekarji, li qed jirriżultaw parzjalment mill-partikolaritajiet tal-industrija nnifisha, iżda wkoll bħala riżultat ta' nuqqas ta' kompetittività minħabba tentattiv għall-iffrankar ta' flus mill-pagamenti tax-xogħol. Il-KESE jqis il-litteriżmu fil-films bħala aspett importanti biex iħeġġeġ aktar Ewropej biex japprezzaw u jfittxu li jaraw films Ewropej. Għaldaqstant, il-KESE jirrakkomanda li l-promozzjoni tal-litteriżmu fil-films issir fil-livell Ewropew kif ukoll f'dak nazzjonali. L-aċċessibbiltà hija qasam ieħor fejn il-KESE jemmen li għandhom isiru sforzi akbar, u b'hekk ir-riċerka u l-innovazzjoni għandhom ikunu mmirati biex jingħelbu ostakli bħal-lingwa u d-diżabbiltà. Il-Forum Ewropew tal-Films propost mill-Kummissjoni Ewropea għandu jiġbor fih il-partijiet interessati kollha fi ħdan is-settur awdjoviżiv, u huwa għodda importanti biex jiġbor flimkien lill-partijiet kollha fi ħdan is-settur awdjoviżiv sabiex jindirizza l-kwistjonijiet ewlenin li jiffaċċja s-settur. Il-KESE jappoġġja dan il-forum konsultattiv li tant ilu mistenni u jenfasizza li huwa essenzjali li l-partijiet interessati kollha fi ħdan is-settur ikunu involuti bl-istess mod; dan jinkludi wkoll il-gruppi iżgħar ta' partijiet interessati u r-rappreżentanti tal-konsumaturi u tal-ħaddiema. L-isfidi u l-opportunitajiet ewlenin fi ħdan l-era diġitali għandhom ikunu l-punt fokali ta' dan il-forum, li għandu jsarraf il-politika u l-istrateġija f'miżuri speċifiċi fi ħdan is-settur. Barra minn hekk, il-KESE jenfasizza li minkejja li qed tinbidel malajr u tista' titqies bħala sfida għas-settur, id-dinja diġitali (inkluża l-prospettiva tal-komunikazzjoni satellitari b'konformità mal-pjani tal-UE għall-2020) madankollu toffri firxa kbira ta' opportunitajiet għall-industrija tal-films. L-industrija tal-films fl-Ewropa, li hija waħda mill-istrumenti tad-diversità kulturali tagħna, hija distinta ħafna kif ukoll kreattiva ħafna. Hija assi qawwi għall-massa ta' wirt kulturali fl-Ewropa, iżda fl-istess ħin hija industrija li tinsab mhedda sew minħabba għadd ta' sfidi. Il-Kummissjoni fil-passat ħarġet għadd ta' direttivi relatati ma' oqsma speċifiċi tal-industrija tal-films, bħalma hi l-proprjetà intellettwali. Din il-Komunikazzjoni hija l-ewwel waħda f'dawn l-aħħar snin li tiffoka fuq l-industrija kollha kemm hi. Id-dokument tal-Kummissjoni jenfasizza l-partikolaritajiet li qed jiffaċċja s-settur Ewropew tal-films, fosthom: l-udjenzi tal-films Ewropej, fejn ftit films Ewropej jaslu saċ-ċinema jew it-televixin ta' pajjiż ieħor; it-tibdil fix-xejriet tal-konsum, fejn il-konsum tal-films baqa' l-istess filwaqt li l-mezz qiegħed jinbidel. Inqas nies qed immorru iċ-ċinema filwaqt li qed jaraw iktar films fuq it-televixin jew permez tal-VoD (vidjow fuq talba); difetti fl-approċċ sabiex jintlaħaq is-suq globali, fosthom frammentazzjoni fil-finanzjament u opportunitajiet limitati għall-internazzjonalizzazzjoni. Għaldaqstant id-dokument tal-KESE għandu l-għan jidentifika u jindirizza dawn l-isfidi biex fuqhom tkun tista' tibda d-diskussjoni. Dawn l-oqsma huma: il-fondi; il-mudell ta' negozju fi ħdan is-settur; jingħata impetu akbar lis-settur kreattiv; l-aċċess għall-udjenza. Il-KESE jilqa' l-inizjattiva tal-Kummissjoni li tistabbilixxi l-bażi ta' diskussjoni fost il-partijiet interessati kollha u atturi oħra fi ħdan is-settur awdjoviżiv fl-Ewropa. Dan id-djalogu huwa imperattiv u ilu żmien meħtieġ, mhux biss biex ingawdu l-benefiċċji offruti mid-dinja diġitali li qed tinbidel u mit-teknoloġiji li qed jinħolqu, iżda wkoll sabiex tkompli tissaħħaħ din l-industrija varjata u kumplessa. Il-KESE jaqbel mal-KE dwar l-isfidi speċifiċi, li ġew enfasizzati fid-dokument. Madankollu, il-KESE jixtieq iżid ukoll sfida oħra li tħalliet barra mid-dokument, li hija l-ambjent tax-xogħol attwali li qed jiffaċċjaw il-ħaddiema, dawk li jaħdmu għal rashom u l-intraprendituri fi ħdan das-settur. Fir-rigward tal-oqsma magħżula biex jiġu indirizzati, il-KESE jaqbel mal-oqsma elenkati fid-dokument. Madankollu, il-KESE jixtieq iżid ukoll bħala oqsma li hemm bżonn jiġu diskussi u indirizzati dawn li ġejjin: l-ambjent tal-edukazzjoni, fejn dan ma jkunx limitat biss għall-ħiliet ta' negozju fis-sistema edukattiva; il-kundizzjonijiet tax-xogħol u l-ambjent; ir-rabta bejn it-teatru u ċ-ċinema; ġbir ta' data aktar komprensiv u espożizzjoni tal-aqwa prattika; is-suq intern u r-rabta bejn id-dritt ta' proprjetà intellettwali u d-drittijiet tal-awtur għall-industrija. Barra minn hekk, il-KESE jenfasizza li minkejja li d-dinja diġitali qed tinbidel malajr u tista' titqies bħala sfida għas-settur, din madankollu toffri firxa kbira ta' opportunitajiet għall-industrija tal-films. Dan jinkludi l-prospett ta' komunikazzjoni bis-satellita skont il-pjani tal-UE għall-infrastruttura satellitari għall-2020 u l-użu ta' satelliti għat-tixrid tal-films b'mod aktar flessibbli, ekoloġiku u kost-effiċjenti miċ-ċinema. Il-KESE jappoġġja l-kunċett li iktar milli jiżdied il-finanzjament pubbliku fis-settur jeħtieġ li dan jiġi ottimizzat għall-valur miżjud tal-industrija. Il-finanzjament pubbliku huwa f'idejn l-Istati Membri u l-finanzjament tal-UE għandu jkompli jżid l-effettività tal-finanzjament lokali. Finanzjament pubbliku bħal dan għandu jintuża, madankollu, sabiex jiġi attratt aktar finanzjament privat. Jeħtieġ li l-mudell ta' finanzjament għall-industrija awdjoviżiva jkun ibbażat fuq appoġġ iddedikat għal tipi differenti ta' prodotti u fuq taħlita ta' għotjiet diretti u finanzjament ta' ingranaġġ biex l-investituri privati jkunu faċilitati biex jidħlu fis-suq. Ir-rwol tal-ingranaġġ tal-finanzjament pubbliku huwa essenzjali biex jinkiseb użu aktar razzjonali tar-riżorsi pubbliċi u biex l-isforz ikun ikkonċentrat fuq il-prodotti kulturali. Il-KESE jenfasizza li hemm bilanċ prekarju bejn li tinkiseb il-kompetittività u l-espressjoni kreattiva; il-finanzjament pubbliku m'għandux ikun biss indirizzat lejn waħda jew l-oħra, iżda għandu jkun bilanċjat bejniethom kif xieraq. Apparti mill-mistoqsijiet imqajma mill-Kummissjoni fir-rigward tal-isfera tal-finanzjament pubbliku bħala bażi għal dibattitu, il-KESE jixtieq iżid dan li ġej: Fil-livell supranazzjonali, għandha tingħata kunsiderazzjoni xierqa lill-iżvilupp ta' films bil-marka "Ewropa". It-tikkettar nazzjonali huwa importanti u għandu dejjem jibqa' parti mill-qofol tal-krediti tal-films, iżda għandha tiġi żviluppata aktar il-marka Ewropea fi ħdan il-qasam globali kif ukoll fil-livell nazzjonali. Skemi ta' fondi ta' garanzija u inċentivi tat-taxxa huma l-għodod finanzjarji ewlenin li għandhom jintużaw; il-fondi ta' garanzija – b'mod speċjali meta jkunu jikkonformaw mal-ftehim ta' Basel – jippromovu s-self mill-banek, filwaqt li l-inċentivi tat-taxxa jippromovu investimenti ta' ekwità jew kważi ekwità. Dawn l-għodod finanzjarji għandhom ikunu strutturati b'mod li jikkomplementaw lil dawk Ewropej, l-aktar l-inizjattiva finanzjarja Ewropa Kreattiva, il-fondi ta' garanzija għall-PIMEs u l-Fondi Strutturali tal-UE. Għandhom jiintużaw aktar strumenti ta' finanzjament, bħall-H2020 u l-Erasmus+ fi ħdan das-settur u għandhom jiġu direzzjonati lejn das-settur b'mod bilanċat kif xieraq, u mhux biss il-Programm Ewropa Kreattiva. Il-Komunikazzjoni tal-Kummissjoni tirreferi għall-investiment privat bħala mezz ta' finanzjament għall-industrija. Il-KESE jirrakkomanda li l-atturi l-ġodda fi ħdan is-settur diġitali jikkontribwixxu lejn il-finanzjament tal-industrija; dawn l-atturi jistgħu jkunu, pereżempju, il-kumpaniji tat-telekomunikazzjoni u l-fornituri tal-kontenut. L-inizjattivi waħedhom mhumiex biżżejjed; il-gvernijiet u l-UE għandhom jiżviluppaw infrastruttura finanzjarja għall-industrija awdjoviżiva li jkollha l-għan li timplimenta u tippromovi għadd ta' servizzi finanzjarji u mhux finanzjarji – inklużi s-servizzi tal-bini tal-kapaċità – iddedikati għall-katina ta' produzzjoni kollha tal-industrija: l-iżvilupp, il-produzzjoni u d-distribuzzjoni. Il-KESE għamel parti mid-dibattitu dwar id-Drittijiet tal-Proprjetà Intellettwali, is-Suq Uniku Diġitali u d-Direttiva dwar is-Servizzi tal-Midja Awdjoviżiva (AVMSD). Madankollu, il-KESE jappoġġja l-idea li nesploraw mudelli ta' negozju barra min-norma li jagħmlu sens fl-era diġitali attwali ta' tibdiliet teknoloġiċi. Il-KESE jenfasizza wkoll li hemm ħtieġa li jiġu armonizzati l-politiki attwali kollha li jeżistu għal dan is-settur. Jeħtieġ li jiġu esplorati mudelli ġodda ta' negozju u għandha tiġi appoġġjata l-perseveranza fit-teħid ta' deċiżjonijiet qalbiena. Madankollu, il-KESE jenfasizza li biex jinkiseb dan jeħtieġ li l-partijiet interessati kollha jkunu involuti b'mod miftuħ u komprensiv fid-diskussjonijiet li jwasslu għal tibdil fil-mudelli ta' negozju. Barra minn hekk, dan id-dibattitu għandu jitmexxa mill-industrija nnifisha. Il-KESE jemmen bis-sħiħ li dan l-aspett huwa kruċjali għas-suċċess tal-industrija u għaldaqstant jistieden lill-partijiet interessati kollha biex ikunu miftuħa għal mudelli ta' negozju bħal dawn, mhux biss biex ingawdu mill-benefiċċji kollha offruti mill-era diġitali iżda wkoll biex inkunu kapaċi nadattaw malajr għat-tendenzi li qed jinbidlu fl-imġiba tal-konsumatur. Tinħtieġ bidla kulturali fil-mentalità tal-produtturi u x-xandara: fil-futur, il-prodotti ddedikati għaċ-ċinema u t-televixin ser ikunu jeżistu flimkien ma' prodotti bejn il-mezzi tax-xandir: il-produtturi u x-xandara ser ikollhom jiżviluppaw mudelli ta' negozju differenti fir-rigward tan-natura differenti tal-prodotti: ser ikollhom jaħsbu dwar baġits differenti, strateġiji differenti għal meta joħorġu l-prodott fis-suq skont in-natura u l-potenzjal kummerċjali tal-prodotti speċifiċi. Fl-istess ħin, il-gvernijiet iridu jikkunsidraw mill-ġdid il-mudell tal-finanzjament pubbliku skont taħlita aktar bilanċjata ta' appoġġi. Il-KESE javża biex tittieħed kawtela fir-rigward ta' sempliċement nalteraw ftit il-prattiki attwali ta' negozju mingħajr ma neżaminaw prattiki minn angolu kompletament innovattiv. Pereżempju, jista' jkun li jekk jiġu stabbiliti biss perjodi aktar flessibbli għall-ħruġ ta' films, dawn mhux neċessarjament ser jindirizzaw is-soluzzjonijiet ta' negozju li l-era diġitali teħtieġ. Il-KESE jisħaq li l-kooperazzjoni bejn l-iskejjel tal-films hija essenzjali sabiex is-settur ikompli jikber. Barra minn hekk, il-KESE jenfasizza li minħabba dan l-aspett tas-settur, l-iskejjel tal-films għandhom ikunu involuti wkoll fid-diskussjonijiet tal-partijiet interessati li jsiru fil-livell Ewropew. Realtà li jeħtieġ li titqies aktar f'dan il-qasam hija l-isfidi partikolari li jiffaċċjaw l-iskejjel tal-films fejn it-teknoloġija tant qed tinbidel malajr li f'ħafna okkażjonijiet l-iskejjel tal-films qed jużaw teknoloġiji qodma fit-taħriġ tal-istudenti tagħhom. U b'hekk ħafna drabi qed joħorġu professjonisti li fil-fatt ma jkunux lesti għall-ambjent teknoloġiku li jispiċċaw jiffaċċjaw fi ħdan l-industrija nnifisha. Il-KESE jappoġġja l-idea li l-udjenza għandha tkun ukoll fil-qofol tal-forza mexxejja fi ħdan is-settur. Għal din ir-raġuni, il-KESE jkompli jenfasizza l-ħtieġa għal data tajba fil-livell Ewropew kif ukoll l-involviment tal-organizzazzjonijiet tal-konsumatur fi ħdan id-diskussjonijiet tal-partijiet interessati, bħalma hu l-Forum Ewropew tal-Films. Il-KESE jemmen li għandu jkun hemm enfasi ikbar fuq il-ġbir tad-data fil-livell Ewropew sabiex ikun hemm fehim aħjar tal-industrija. Dan il-ġbir tad-data għandu jinkludi mhux biss l-element tal-udjenzi fi ħdan is-settur iżda wkoll l-użu tal-fondi f'livelli differenti, il-kompetittività tas-settur kif ukoll l-ambjent u l-kundizzjonijiet tax-xogħol. Il-KESE jirrikonoxxi wkoll li hemm ħtieġa li jiġi żviluppat sors ta' data fil-livelli nazzjonali u tal-UE li ser jinkludi wkoll data użata mill-intermedjarji finanzjarji sabiex jiġi valutat u ġestit ir-riskju ta' investiment. Il-KESE jemmen bis-sħiħ li l-qasam tal-kundizzjonijiet tax-xogħol fis-settur għandu jkun qasam ta' diskussjoni u punt fokali. Attwalment, is-settur tant huwa varjat li ħafna drabi nuqqas ta' data dwar il-kundizzjonijiet tax-xogħol jirriżulta f'nuqqas ta' attenzjoni ffukata fuq dan il-qasam. Ix-xogħol prekarju sfortunatament qed isir aktar mifrux fis-settur, parzjalment bħala riżultat tal-partikolaritajiet tal-industrija nnifisha (fejn, pereżempju, il-produzzjoni sseħħ fi żmien qasir) iżda wkoll bħala riżultat ta' nuqqas ta' kompetittività fejn ikun hemm tentattiv biex jiġu ffrankati l-flus mill-pagamenti tax-xogħol. Għaldaqstant, il-KESE jistieden lill-Kummissjoni biex tinkludi din l-isfida fil-punt fokali tal-Komunikazzjoni kif ukoll tindirizzaha fid-diskussjonijet. Jeħtieġ li l-partijiet interessati li jirrappreżentaw il-ħaddiema tas-settur tal-films ikunu involuti fid-diskussjonijiet tal-partijiet interessati u l-Forum Ewropew tal-Films. Il-KESE jappoġġja l-inizjattiva tal-Kummissjoni għat-twaqqif tal-Forum Ewropew tal-Films. Is-settur imissu ilu li ltaqa' biex jiddiskuti l-kwistjonijiet li tqajmu bħala rilevanti għall-kompetittività tal-industrija fl-era diġitali tal-lum. Il-KESE jenfasizza li huwa essenzjali li l-partijiet interessati kollha jkunu involuti bl-istess mod fis-settur. Dan jinkludi wkoll il-gruppi ta' partijiet interessati iżgħar, dawk li għandhom inqas "poter" kif ukoll ir-rappreżentanti tal-konsumaturi u tal-ħaddiema. Filwaqt li s-settur tat-televixin mhuwiex affettwat b'mod daqshekk ħażin mill-era diġitali daqs l-industrija tal-film, huwa importanti li dan is-settur jiġi inkluż ukoll u li jiġi diskuss fi ħdan id-dibattitu usa' peress li dan huwa komponent importanti wkoll tas-settur awdjoviżiv. Il-KESE jqis il-litteriżmu fil-films bħala aspett importanti biex jattira aktar Ewropej biex japprezzaw u jfittxu jaraw films Ewropej. Għaldaqstant, il-KESE jirrakkomanda li l-promozzjoni tal-litteriżmu fil-films tittieħed fil-livell Ewropew kif ukoll f'dak nazzjonali. Dan jibbenefika mhux biss l-industrija nnifisha iżda għandu jenfasizza wkoll element importanti fil-manifestazzjoni tad-diversità kulturali Ewropea. Filwaqt li l-mudell speċifiku tal-apprezzament tal-films fl-iskejjel mhux bilfors jaħdem, il-KESE jemmen li għandhom jinħolqu mudelli u kampanji li jenfasizzaw is-suċċess, il-ġmiel u l-arti tas-settur Ewropew tal-films. Il-lingwa tista' titqies bħala waħda mill-ostakli għall-udjenzi madwar l-Ewropa u barra mill-Ewropa. Il-lingwa hija ostaklu fiżiku iżda tagħmel parti wkoll mid-diversità kulturali. Barra minn hekk, il-film huwa għodda b'saħħitha biex wieħed jiffamiljarizza ruħu ma' lingwa barranija. Madankollu, il-KESE jemmen li l-fondi tal-H2020 għandhom jiġu diretti wkoll lejn approċċ innovattiv sabiex isir dubbing b'mod kosteffettiv permezz tat-teknoloġiji l-aktar avvanzati u dawk li għadhom ser joħorġu. Barra minn hekk, il-KESE jħeġġeġ bil-qawwa lis-settur awdjoviżiv biex juża l-għodod disponibbli sabiex jiġi żgurat li udjenzi b'limitazzjonijiet jew nuqqasijiet viżivi u/jew awditivi jkunu jistgħu jgawdu wkoll mill-prodotti tas-settur. Ir-riċerka għandha timmira wkoll li tagħmel dawn l-għodod ta' aċċessibbiltà aktar kosteffiċjenti. Brussell, l-10 ta' Diċembru 2014. Fis-sessjoni plenarja tat-22 ta' Jannar 2014, il-Kumitat Ekonomiku u Soċjali Ewropew iddeċieda, b'konformità mal-Artikolu 29(2) tar-Regoli ta' Proċedura tiegħu, li jħejji opinjoni fuq inizjattiva proprja dwar (opinjoni fuq inizjattiva proprja). Is-Sezzjoni Speċjalizzata għar-Relazzjonijiet Esterni, inkarigata sabiex tipprepara l-ħidma tal-Kumitat dwar is-suġġett, adottat l-opinjoni tagħha nhar is-17 ta' Novembru 2014. Matul il-503 sessjoni plenarja tiegħu li saret fl-10 u l-11 ta' Diċembru 2014 (seduta tal-10 ta' Diċembru 2014), il-Kumitat Ekonomiku u Soċjali Ewropew adotta din l-Opinjoni b'118-il vot favur, 6 voti kontra u 5 astensjonijiet. Il-bini ta' fiduċja reċiproka u l-garanzija li s-soċjetà ċivili tar-Russja u dik tal-UE jistgħu jinteraġġixxu b'mod ħieles, u l-għoti ta' appoġġ kemm jista' jkun lill-organizzazzjonijiet indipendenti tas-soċjetà ċivili Russa saru aktar importanti minn qatt qabel. Il-qafas tad-Drittijiet tal-Bniedem u d-Demokrazija għandu jiġi promoss b'mod iktar attiv, u r-rwol politiku tar-Rappreżentant Speċjali tal-UE għad-drittijiet tal-bniedem għandu jissaħħaħ. Il-kwistjonijiet tas-soċjetà ċivili u tad-drittijiet tal-bniedem għandhom jagħmlu parti minn kull komunikazzjoni bilaterali u multilaterali mar-Russja. Id-djalogu dwar id-drittijiet tal-bniedem għandu jinżamm u l-partijiet interessati tas-soċjetà ċivili b'għarfien topiku għandhom jinġiebu mal-mejda kull meta possibbli. Ir-Rappreżentant Għoli tal-UE għall-Affarijiet Barranin u l-Politika tas-Sigurtà għandhom jiltaqgħu mas-soċjetà ċivili u l-organizzazzjonijiet tas-soċjetà ċivili kull meta jżuru r-Russja. L-UE għandha tikkoordina u titkellem b'vuċi waħda hija u tindirizza l-kwistjoni tal-isfidi politiċi kif ukoll ir-ripressjoni tal-organizzazzjonijiet non governattivi (NGOs) u l-mezzi tax-xandir fir-Russja. Il-KESE jħeġġeġ lill-UE timmonitorja mill-qrib u tikkummenta b'mod regolari fuq l-aspetti differenti tal-qagħda tas-soċjetà ċivili fir-Russja. Madankollu, l-approċċ bilaterali m'għandux ikun sottostmat biex jinkiseb progress fit-taħditiet mar-Russja. L-UE għandha żżomm pożizzjoni ċara fuq is-sanzjonijiet u r-responsabbiltà għar-ripressjoni tas-soċjetà ċivili. Iżda ser ikun hemm bżonn flessibbiltà kbira biex negħlbu dan il-punt hekk diffiċli fir-relazzjonijiet bejn l-UE u r-Russja. Approċċ bilaterali jaf ikun mezz tajjeb biex ir-relazzjonijiet jinbnew mill-ġdid. L-UE għandha żżomm rendikont preċiż tal-proċessi demokratiċi u l-isfidi għall-parteċipanti fid-djalogu. Is-sitwazzjoni li sejra lura b'rata mgħaġġla fir-rigward tad-drittijiet u l-libertajiet – kif kien il-każ tar-Russja fl-aħħar sentejn – trid tiġi rikonoxxuta u jrid jinstab rimedju issa. L-istituzzjonijiet u l-Istati Membri tal-UE u speċjalment dawk li ma ġewx involuti għandhom jinvestu fil-programmi ta' skambju u jappoġġjawhom, programmi għall-kooperazzjoni tas-soċjetà ċivili mar-Russja u jappoġġjaw l-NGOs orjentati lejn id-demokrazija u bbażati fuq kwistjonijiet speċifiċi bħad-difensuri tad-drittijiet tal-bniedem, l-ambjentalisti, l-assoċjazzjonijiet tal-konsumaturi, diversi msieħba soċjali, kif ukoll organizzazzjonijiet oħra indipendenti tal-interessi professjonali, eċċ. Għandhom jittieħdu passi adatti biex il-viżi jiġu faċilitati u liberalizzati abbażi ta' ċerti kundizzjonijiet. Id-diversità hija essenzjali għal soċjetà ċivili Ewropea f'saħħitha: l-UE għandha tieħu impenn ma' firxa sħiħa ta' partijiet interessati tas-soċjetà ċivili fil-livell tematiku u reġjonali – minkejja l-isfond ta' monopolizzazzjoni u iżolament dejjem ikbar tar-Russja li qed terġa' lura għal imġiba awtoritarja u speċjalment minħabba f'din is-sitwazzjoni. Il-KESE jappella għal iktar kuntatti bejn in-nies u b'mod partikolari iktar skambji fuq skala kbira fil-qasam tal-edukazzjoni u d-djalogu interkulturali bħala strument biex jittejbu l-fehim u l-fiduċja reċiproċi. Il-pjattaformi u l-formati l-ġodda ta' kooperazzjoni tal-organizzazzjonijiet tas-soċjetà ċivili mill-UE u r-Russja għandhom jiffjorixxu. Il-Forum tas-Soċjetà Ċivili tal-UE u r-Russja (b'mod simili għall-Forum tas-Soċjetà Ċivili tas-Sħubija tal-Lvant) jistgħu jitqiesu bħala waħda mill-pjattaformi ta' żvilupp eżistenti li huma adatti sew għal dan il-għan. Il-parteċipazzjoni tal-imsieħba soċjali jistħoqqilha l-attenzjoni wkoll fi ħdan din il-pjattaforma jew pjattaforma simili. L-UE għandha tivvaluta l-proċeduri għall-appoġġ finanzjarju għall-NGOs permezz tal-Istrument Ewropew għad-Demokrazija u d-Drittijiet tal-Bniedem (EIDHR). Fid-dawl tar-ripressjoni u l-kampanja ta' persekuzzjoni li għaddejjin bħalissa, parti relattivament kbira ta' kofinanzjament tkun piż enormu għal ħafna NGOs Russi u l-msieħba tagħhom. Għalhekk huwa importanti li nżidu l-opportunitajiet ta' finanzjament u nirranġaw mezz sigur biex dawn jiġu aċċessati mill-NGOs jew il-koalizzjonijiet ta' NGOs Russi. Pereżempju, l-EIDHR ġie rakkomandat li jżid il-baġit għall-Federazzjoni Russa (ġiet proposta żieda minn EUR 3 għal EUR 9 miljun). Sabiex jiġu ffaċilitati l-flessibbiltà u l-aċċessibbiltà tal-mekkaniżmi ta' appoġġ għandhom jiġu kkunsidrati formati tal-għoti mill-ġdid. Il-ftuħ tal-Istrument Ewropew ta' Viċinat (ENI) għal parteċipanti Russi bħala parti mill-programmi transkonfinali u multilaterali mal-kontropartijiet mill-UE u mill-pajjiżi tas-Sħubija tal-Lvant jista' jkun opportunità oħra ta' valur. Il-KESE jirrakkomanda wkoll li jiġi estiż l-Istrument tas-Sħubija (PI), li bħalissa qed jalloka EUR 10 miljun fis-sena għall-kooperazzjoni mar-Russja, biex jiġu permessi applikazzjonijiet minn istituzzjonijiet tas-soċjetà ċivili. Fl-aħħar nett, il-mandat tal-Fond Ewropew għad-Demokrazija jista' jiġi estiż għar-Russja. Il-programmi ta' kooperazzjoni reġjonali u transkonfinali rilevanti għandhom iżidu l-appoġġ tagħhom għas-soċjetà ċivili. Il-programmi ta' finanzjament attwali tal-UE m'għandhomx jittrattaw biss proġetti ta' għajnuna. L-appoġġ istituzzjonali u l-avvanz professjonali għas-soċjetà ċivili huma essenzjali għas-sostenibbiltà tas-soċjetà ċivili f'ekonomiji ta' transizzjoni bħar-Russja. It-tisħiħ tal-kapaċità tal-organizzazzjonijiet tas-soċjetà ċivili, inklużi l-imsieħba soċjali, l-appoġġ għall-iżvilupp ta' ħiliet tekniċi/tal-IT u dawk maniġerjali fil-komunità tal-NGOs kif ukoll it-trawwim ta' kooperazzjoni mal-kontropartijiet tal-UE huma importanti biex is-soċjetà ċivili Russa tkun tista' tieħu passi 'l quddiem. Il-KESE jappella għall-iżvilupp ta' sistema ta' azzjoni/twissija urġenti għall-gruppi u l-individwi fil-periklu jew fil-bżonn serju. Dan għandu jinkludi, pereżempju, aċċess aħjar għall-asil, l-għoti ta' viżi u estensjonijiet tal-viżi, il-boroż ta' studju, eċċ. Huwa tal-ikbar importanza li jingħataw assistenza u appoġġ lill-attivisti tas-soċjetà ċivili li diġà kellhom iħallu r-Russja minħabba raġunijiet politiċi. Il-KESE jappella biex jissaħħu l-iskambji u r-rabtiet bejn il-partijiet interessati tas-soċjetà ċivili Russa u s-soċjetà ċivili Ukraina – bi tmexxija u appoġġ strutturali mill-UE. Il-KESE jirrakkomanda li jitfittxu l-opportunitajiet għall-involviment ta' msieħba Russi fi proġetti reġjonali kbar mal-pajjiżi tas-Sħubija tal-Lvant, speċjalment fil-qasam tad-demokrazija, l-ambjent, is-saħħa pubblika, it-trasport, l-effiċjenza fl-użu tal-enerġija eċċ. L-UE għandha tfittex li jkun hemm involviment iktar strutturat mir-rappreżentanti tas-soċjetà ċivili indipendenti fid-djalogu governattiv bejn l-UE u r-Russja, inkluż dwar suġġetti importanti għaż-żewġ naħat bħall-migrazzjoni, ir-relazzjonijiet interkulturali, it-tibdil fil-klima, is-sigurtà tad-data, is-sigurtà tal-informazzjoni eċċ. L-UE għandha tfassal forom ġodda interattivi u trasparenti ta' parteċipazzjoni taċ-ċittadini kemm fl-Ewropa kif ukoll fir-Russja. Pass wieħed lejn il-ksib ta' dan l-objettiv jista' jkun fil-forma ta' laqgħa tar-Rappreżentant Għoli tal-UE mal-partijiet interessati tas-soċjetà ċivili li joperaw barra l-UE. L-organizzazzjonijiet indipendenti tas-soċjetà ċivili Russa għandhom iħarsu lejn modi ġodda biex isaħħu d-djalogu bejn l-UE u r-Russja dwar id-drittijiet tal-bniedem u jsibu toroq ġodda biex id-djalogu jkompli għaddej. Sabiex tissaħħaħ l-interazzjoni bejn is-soċjetà Ewropea u dik Russa, għandhom jittieħdu l-passi li ġejjin: Għandu jiġi kkunsidrat li jiġi estiż il-kumitat ta' segwitu bil-għan li tinħoloq opportunità biex iktar membri jieħdu sehem fl-iskambji mal-imsieħba Russi; Għandha tissaħħaħ il-kooperazzjoni bejn il-KESE u l-Forum tas-Soċjetà Ċivili bejn l-UE u r-Russja sabiex jiġu monitorjati l-iżviluppi fis-soċjetà ċivili Russa u jiġu esplorati mezzi li bihom jista' jitrawwem id-djalogu bejn l-organizzazzjonijiet indipendenti tas-soċjetà ċivili tal-UE u tar-Russja (inklużi l-organizzazzjonijiet tal-ambjent, tal-konsumatur, tal-agrikoltura, dawk soċjali u oħrajn professjonali u bbażati fuq kwistjonijiet speċifiċi eċċ.). Għandhom jiġu stabbiliti u żviluppati kuntatti ma' spettru wiesa' ta' msieħba soċjali indipendenti (pereżempju l-assoċjazzjonijiet ta' min iħaddem u t-trade unions fir-Russja); Għandhom jiġu appoġġjati, estiżi u prijoritizzati l-isforzi għall-impenn fil-qasam tal-iżvilupp tal-kooperazzjoni u s-soċjetà ċivili fir-Russja u l-Ukraina u l-bqija taż-żona tas-Sħubija tal-Lvant, inklużi r-relazzjonijiet tax-xogħol; għandu jiġi kkunsidrat rwol speċjali għall-KESE fl-organizzazzjoni tal-kooperazzjoni bejn ir-Russja u l-Ukraina fil-livell tas-soċjetà ċivili; Minħabba s-sitwazzjoni politika l-KESE sospenda l-workshops konġunti mal-Kamra Ċivika tal-Federazzjoni Russa (CCRF). Madankollu, il-Kumitat qed iżomm kuntatti fuq kwistjonijiet speċifiċi mas-CCRF u ser jistabbilixxi wkoll kuntatti mal-uffiċċju tal-Ombudsman Russu u istituzzjonijiet u professjonisti oħra rilevanti. Fil-bidu ta' Marzu 2014, il-Federazzjoni Russa ħadet passi attivi biex tannessa r-Repubblika Awtonoma tal-Krimea, l-Ukraina. Minn April 2014 'l hawn, huwa maħsub li r-Russja ilha twettaq gwerra bi prokura fl-Ukraina tal-Lvant, billi tappoġġja b'mod dejjem iktar lis-separatisti pro-Russi fl-hekk imsejħa Repubblika tal-Poplu ta' Donetsk u r-Repubblika tal-Poplu ta' Luhansk u inkursjoni diretta fit-territorju tal-Ukraina. Dan qed jittestja s-sistema attwali ta' sigurtà Ewropea li ilha stabbilita għal deċenji u l-ftehimiet internazzjonali ġenerali li saru wara t-tieni gwerra dinjija. Mis-sajf tal-2014 "hawn" l-UE u l-Istati Uniti imponew sensiela ta' sanzjonijiet fuq individwi u intrapriżi Russi b'risposta għall-annessjoni tal-Krimea u l-kriżi fl-Ukraina tal-Lvant. Fil-21 ta' Settembru 2014, Moska u bliet oħra kbar raw protesti kontra l-gwerra li probabbilment kienu l-ikbar li saru f'ħafna snin (l-istimi jvarjaw bejn 25 u 50 elf persuna). Il-President Vladimir Putin u l-gvern Russu għaddew l-2013 u l-2014 isaħħu l-ħakma tagħhom fuq il-poter u l-emarġinazzjoni ta' kwalunkwe oppożizzjoni potenzjali. F'dawn l-aħħar snin, il-gvern Russu infurza sensiela ta' liġijiet ħorox b'risposta għall-protesti kbar li saru f'Diċembru 2011 u f'nofs l-2012. Fost restrizzjonijiet oħra, il-liġijiet żiedu l-kontrolli fuq l-NGOs, l-Internet, u żiedu b'mod drammatiku l-multi għall-parteċipazzjoni fi protesti tat-triq mingħajr permess u espandew id-definizzjoni tat-tradiment. Is-sitwazzjoni tad-drittijiet tal-bniedem u s-soċjetà ċivili fil-Federazzjoni Russa sejra għall-agħar. L-emendi għal-liġi dwar l-Organizzazzjonijiet Mhux Kummerċjali (magħrufa wkoll bħala l-liġi tal-aġenti barranin) flimkien ma' noveltajiet ġodda oħra leġislattivi jippenalizzaw il-ħidma ta' avukatura, jimmalafamaw l-NGOs f'għajnejn il-pubbliku u b'hekk iżommu lura l-iżvilupp tas-soċjetà ċivili. L-għadd dejjem ikbar ta' każijiet reċenti quddiem il-qorti kontra l-organizzazzjonijiet tas-soċjetà ċivili huwa fattur inkwetanti. Il-klima soċjali u politika ġenerali qed issir dejjem iktar ostili fir-rigward tal-NGOs u l-ilħna indipendenti. Leġislazzjoni oħra restrittiva bħall-projbizzjoni ta' propoganda ta' "relazzjonijiet sesswali mhux tradizzjonali" għall-minorenni twassal għall-istigmatizzazzjoni u żżid id-diskriminazzjoni u l-vjolenza omofobika. Barra minn hekk, għadd ta' miżuri leġislattivi u amministrattivi reċenti rrilaxxaw ripressjoni fuq il-mezzi tax-xandir indipendenti fir-Russja. Fl-aħħar nett, il-Kunsill Ewropew jistieden lill-Kummissjoni biex tivvaluta mill-ġdid il-programmi ta' kooperazzjoni bejn l-UE u r-Russja bil-ħsieb li tittieħed deċiżjoni, każ b'każ, dwar is-sospensjoni tal-implimentazzjoni ta' programmi ta' kooperazzjoni reġjonali u bilaterali tal-UE. Madankollu, il-proġetti li jittrattaw esklużivament il-kooperazzjoni transkonfinali u s-soċjetà ċivili ser jibqgħu". F'dawn iċ-ċirkostanzi jeħtieġ li nqisu strateġija dwar kif l-istituzzjonijiet u s-soċjetà ċivili tal-UE jistgħu jgħinu biex jittejbu l-kundizzjonijiet għall-gruppi tas-soċjetà ċivili fir-Russja u biex jissaħħaħ djalogu ċivili u soċjali ġenwin. F'dawn l-aħħar snin, partijiet interessati internazzjonali ewlenin – fin-NU, l-UE, il-Parlament Ewropew, il-Kunsill tal-Ewropa, l-OSCE – esprimew it-tħassib tagħhom dwar l-ispazju dejjem iżgħar għas-soċjetà ċivili fir-Russja. Is-soċjetà ċivili Russa – fid-definizzjoni wiesgħa tagħha, inkluż kull tip ta' assoċjazzjoni mingħajr skop ta' qligħ – għaddiet minn evoluzzjoni konsiderevoli mill-bidu tad-disgħinijiet 'l hawn. Iktar reċentement, l-NGOs ingħaqdu magħhom ħafna koalizzjonijiet mingħajr rabtiet organizzattivi stretti u gruppi ta' ċittadini li ngħaqqdu biex jaħdmu fuq proġetti tal-karità, l-edukazzjoni, il-konoxxenza tad-drittijiet, eċċ., għalkemm meta mqabbla mal-perjodu formattiv madwar 20 sena ilu, il-komunità tas-soċjetà ċivili Russa qed tiffaċċja klima ostili għall-inizjattivi individwali u l-attiviżmu soċjali. Minn meta Vladimir Putin reġa' lura fil-Kremlin f'Mejju 2012, għaddew sensiela ta' liġijiet ripressivi, u l-awtoritajiet kisbu setgħat mifruxin sew biex jirrestrinġu l-libertajiet essenzjali. Biex insemmu uħud minnhom, id-definizzjoni emendata tat-tradiment fir-Russja tippermetti li tiġi penalizzata l-avukatura tad-drittijiet internazzjonali tal-bniedem. Ġew imposti multi enormi għall-parteċipazzjoni f'manifestazzjonijiet "mhux permessi". Il-liġi li tipprojbixxi l-"propoganda tal-omosesswalità tiddiskrimina sew kontra l-persuni LGBT. Il-kapijiet tal-NGOs personalment saru potenzjalment responsabbli kriminalment jekk ma josservawx in-noveltajiet tal-liġi tal-NGOs. Il-moviment tat-trade unions fir-Russja tal-lum qatt ma kien b'saħħtu bħala leħen indipendenti sod; madankollu, hemm bosta eżempji rassiguranti fuq dak il-livell – ħafna drabi lokalizzati fl-industrija tal-karozzi. Għad li r-Russja hija firmatarja għall-konvenzjonijiet kollha tal-ILO), ir-rispett tad-drittijiet soċjoekonomiċi u tax-xogħol fir-Russja għadha punt ta' tħassib, anke għall-KESE. Il-libertà tal-informazzjoni u l-mezzi tax-xandir hija mhedda fir-Russja. Wara l-kriminalizzazzjoni mill-ġdid tal-libell, fl-2014 ġiet adottata sensiela ta' liġijiet ġodda mmirati biex ixekklu l-istampa u l-Internet. Bosta kumpaniji indipendenti tal-mezzi tax-xandir – l-istampa, ir-radju, l-Internet – ngħalqu jew kellhom jibdlu s-sid, l-istaff jew il-politika editorjali. Dawn l-azzjonijiet riċenti mingħajr dubju jmorru kontra t-test u l-ispirtu tal-obbligi internazzjonali tar-Russja. Il-liġi dwar l-Informazzjoni u t-Teknoloġija tal-Informazzjoni (li nbidlet fi Frar 2014) illum tippermetti li siti tal-Internet jiġu mblokkati fuq talba tal-prosekutur ġenerali, jekk allegatament jinkludu kontenut "estremist" jew jappellaw għal irvelli fuq skala kbira jew ġabriet ta' nies mhux permessi. Il-leġislazzjoni kontra t-terroriżmu ġiet emendata f'Mejju b'regolamenti ġodda għall-bloggers li s-sit tagħhom ikollu iktar minn 3 000 żjara kuljum. Bloggers bħal dawn issa jridu jirreġistraw mar-Roskomnadzor u wara jkollhom jikkonformaw mal-leġislazzjoni Russa dwar il-mezzi tal-komunikazzjoni tal-massa fir-rigward tal-bloggijiet tagħhom (inklużi r-restrizzjonijiet matul l-elezzjonijiet, eċċ.). Jistgħu jintalbu wkoll jagħtu isimhom ta' veru u informazzjoni oħra u jinżammu responsabbli għall-kummenti li jsiru minn partijiet terzu fuq il-kontributi tagħhom. Jekk ma jirreġistrawx jistgħu jingħataw multa. L-UE u l-komunità internazzjonali huma inkwetati sew dwar inizjattiva leġislattiva oħra li tissuġġerixxi li minn Jannar 2016 'l hemm l-investiment barrani fil-kumpaniji tal-mezzi tax-xandir fir-Russja jiġi limitat għal 20 %. Brussell, l-10 ta' Diċembru 2014. Nhar l-10 ta' Ġunju 2014, il-Kummissjoni ddeċidiet, b'konformità mal-Artikolu 304 tat-Trattat dwar il-Funzjonament tal-Unjoni Ewropea (TFUE), li tikkonsulta lill-Kumitat Ekonomiku u Soċjali Ewropew dwar Is-Sezzjoni Speċjalizzata għas-Suq Uniku, il-Produzzjoni u l-Konsum, inkarigata sabiex tipprepara l-ħidma tal-Kumitat dwar is-suġġett, adottat l-Opinjoni tagħha nhar id-19 ta' Novembru 2014. Matul il-503 sessjoni plenarja tiegħu li saret fl-10 u l-11 ta' Diċembru 2014 (seduta tal-11 ta' Diċembru 2014), il-Kumitat Ekonomiku u Soċjali Ewropew adotta din l-Opinjoni unanimament. Il-Kumitat jilqa' bis-sħiħ l-għan li tistabbilixxi l-Kummissjoni u l-miżuri li tipproponi biex jintlaħaq. L-implimentazzjoni tagħhom madankollu hija responsabbiltà u kompitu tal-Istati Membri. Fid-dawl tal-effett ta' lieva limitat tal-Kummissjoni f'dan il-qasam ta' politika fl-Istati Membri, il-Kumitat jappella għar-rieda tajba, attitudni kostruttiva u l-poter tat-teħid tad-deċiżjonijiet tal-partijiet interessati kollha biex din il-ħidma urġenti iżda diffiċli tingħata prijorità u ssir b'mod konsistenti li ma jirriżultax f'mekkaniżmi burokratiċi addizzjonali. Fil-fehma tal-Kumitat dawn il-kompiti huma prijorità: il-bini u t-tisħiħ ta' kapaċità eċċellenti fir-riċerka u l-iżvilupp (R&Ż) kif ukoll ta' ċentri eċċellenti ta' innovazzjoni abbażi tal-esperjenza mill-iktar eżempji ta' suċċess sa issa; l-allinjament ta' studji universitarji, faċilitajiet u involviment ma' dan l-għan; il-promozzjoni suffiċjenti u sostenibbli tar-riċerka bażika bħala żerriegħa għall-innovazzjoni futura; il-bini ta' ambjent soċjali li jippromovi, jilqa' u jippremja l-innovazzjoni, l-identifikazzjoni, l-evalwazzjoni u, jekk hemm bżonn, il-ġlieda kontra u saħansitra l-eliminazzjoni totali ta' ostakli amministrattivi, ekonomiċi u soċjali; il-promozzjoni u l-ħarsien suffiċjenti tal-SMEs, l-intrapriżi li jkunu għadhom kemm jiftħu u l-intrapriżi tal-ekonomija soċjali bħala l-pilastri ewlenin ta' kwalunkwe politika tal-innovazzjoni effettiva; it-tlestija taż-Żona Ewropea tar-Riċerka u l-Innovazzjoni; il-ħolqien ta' suq tax-xogħol Ewropew li jiġbed lir-riċerkaturi u li huwa stabbli u, fl-aħħar, l-eliminazzjoni effettiva tal-iżvantaġġi soċjali speċifiċi. Għal iktar dettalji l-Kumitat jirreferi għas-sezzjonijiet segwenti. Din il-Komunikazzjoni tindirizza l-isforzi favur il-ksib ta' żieda konsiderevoli fil-potenzjal tar-riċerka u l-innovazzjoni (R&I), li huma muturi ewlenin ta' tkabbir imġedded. Din iż-żieda għandha sseħħ permezz ta' titjib fil-kwalità tal-investiment meħtieġ fi ħdan l-istrateġiji ta' konsolidazzjoni fiskali favur it-tkabbir tal-Istati Membri. Il-Kummissjoni tipproponi: f'konformità mal-kunċett tal-konsolidazzjoni fiskali favur it-tkabbir, l-Istati Membri għandhom jagħtu prijorità lin-nefqa favur it-tkabbir b'mod partikolari r-R&I; dawn l-investimenti għandhom jimxu mar-riformi bil-għan li jżidu l-kwalità, l-effiċjenza u l-impatt tan-nefqa pubblika u l-investiment tal-intrapriżi fir-R&I; f'dan ir-rigward l-Istati Membri għandhom jiffukaw fuq tliet assi prinċipali ta' riforma: il-kwalità tal-istrateġija tal-iżvilupp u l-proċess tat-tfassil tal-politika; il-kwalità tal-programmi u l-mekkaniżmi ta' appoġġ; il-kwalità tal-faċilitajiet tar-R&I. Barra minn hekk huwa indispensabbli t-tisħiħ, fl-aktar sens wiesa', tal-ekosistema tal-innovazzjoni u l-ħolqien tal-kundizzjonijiet qafas adatti għall-intrapriżi Ewropej. Mill-bidu tal-Unjoni ta' Innovazzjoni s'issa sar progress evidenti. Madanakollu hemm bżonn ta' iktar sforzi sabiex: jissaħħaħ is-suq intern, jiġi faċilitat u diversifikat l-aċċess għall-finanzi, tissaħħaħ il-kapaċità tal-innovazzjoni tas-settur pubbliku, jinħolqu impjiegi reżiljenti f'oqsma ta' għarfien intensiv, tiġi żviluppata bażi ta' riżorsi umani mgħammra b'ħiliet ta' innovazzjoni, tiġi promossa r-riċerka fil-fruntiera tal-għarfien, tissaħħaħ id-dimensjoni esterna tal-politika tar-R&I u jinstab post iktar ċentrali għax-xjenza u l-innovazzjoni fis-soċjetà. Il-Kummissjoni tistieden lill-Kunsill jiddiskuti din it-tema abbażi tal-Komunikazzjoni u l-proposti tagħha. Dan jagħrfuh ukoll pajjiżi barra mill-Ewropa u jispjega ż-żieda fil-kompetizzjoni internazzjonali għall-għarfien u l-innovazzjoni. B'mod partikolari fl-Asja qed jinbnew ċentri kbar tat-teknoloġija u l-għarfien u n-nefqa għar-riċerka u l-kapaċitajiet tal-innovazzjoni qed ikomplu jissaħħu b'rata dinamika. L-infurzar tal-miżuri proposti u r-riżorsi disponibbli għal dan huma għalhekk kwistjonijiet urġenti. Kif tirrimarka sew il-Kummissjoni, il-biċċa l-kbira tal-problemi u l-ħidma involuta jaqgħu taħt il-kompetenza tal-Istati Membri. Il-Kumitat jappella għalhekk għar-rieda tajba, attitudni kostruttiva u l-poter tat-teħid tad-deċiżjonijiet tal-partijiet interessati kollha biex din il-ħidma urġenti tingħata prijorità u ssir b'mod konsistenti u gradwali, u ma tirriżultax f'mekkaniżmi burokratiċi addizzjonali. Għalhekk huwa importanti li l-Istati Membri kollha tal-Ewropa jkomplu jinġiebu 'l quddiem. L-għan speċifiku huwa l-bini u t-tisħiħ ta' kapaċitajiet fir-riċerka u l-iżvilupp u ta' ċentri ta' innovazzjoni moderni u eċċellenti fl-Istati Membri kollha b'mod partikolari dawk li huma inqas avvanzati fil-qasam, u li l-istudji u l-faċilitajiet universitarji jiġu allinjati ma' dan l-għan. L-Ewropa tirrikjedi universitajiet ta' klassi dinjija. Għalhekk l-universitajiet u ċ-ċentri ta' riċerka, bħala sorsi ta' persuni innovattivi u ideat, għandhom jingħataw appoġġ prijoritarju. Il-Kumitat madankollu jwissi kontra l-istandardizzazzjoni eċċessiva u t-telf ta' kompetizzjoni sistemika li ġġib magħha bħala bażi neċessarja għall-innovazzjonijiet tal-ġejjieni. Huwa jwissi wkoll kontra kriterji ta' valutazzjoni formali żżejjed. Mill-banda l-oħra, evalwazzjoni internazzjonali bejn il-pari hija l-aqwa strument disponibbli u essenzjali għall-valutazzjoni u l-garanzija tal-kwalità li hemm bżonn għar-R&Ż fl-Ewropa minkejja d-dgħufijiet potenzjali fil-valutazzjoni ta' ideat iktar revoluzzjonarji. Iż-żmien bejn meta jkun sar investiment fir-R&I u meta dan jirriżulta f'innovazzjonijiet vijabbli huwa twil wisq u diffiċli li tiġi antiċipata u identifikata rabta kawżali. Madankollu ilu ċar li l-prestazzjoni ekonomika u l-prosperità ta' pajjiż, fejn din mhix ibbażata primarjament fuq aċċess għar-riżorsi naturali, hija marbuta bis-sħiħ ma' investiment fir-R&I u l-kapaċità innovattiva li tirriżulta. F'dan il-kuntest għalhekk l-Ewropa tirrikjedi żona komuni ta' riċerka miftuħa u effiċjenti li tiġbed lill-aqwa talent fid-dinja, li fuqha tibni l-politika tal-immigrazzjoni tagħha u fejn is-sistemi xjentifiċi nazzjonali kostitwenti jikkooperaw fil-livell Ewropew b'mod iktar effettiv u jkunu marbuta aħjar mal-aqwa istituzzjonijiet internazzjonali ta' suċċess. Bl-istess mod, l-Ewropa għandha bżonn miżuri ta' politika kif ukoll klima soċjali li tippromovi, tilqa' u tippremja l-innovazzjoni u toħloq il-kundizzjonijiet għal intraprenditorija impenjata. Dan jirrikjedi fost affarijiet oħra li jiġu identifikati, evalwati u fejn ikun hemm bżonn mitigati jew eliminati l-ostakli amministrattivi, ekonomoċi u soċjali u b'hekk tittejjeb u tissaħħaħ is-sistema sħiħa tal-innovazzjoni. Dan ser jirrikjedi politika tar-R&I fl-Istati Membri kollha tal-UE li torbot l-attivitajiet nazzjonali ma' inizjattivi Ewropej u internazzjonali u toħloq kollaborazzjoni bejn dawk li jfasslu l-politika, ix-xjenza, in-negozju u s-soċjetà ċivili inkluż fil-livell Ewropew u fl-istess ħin tkun marbuta ma' inizjattivi lokali u reġjonali wkoll. Għaliex, flimkien ma' R&I finanzjati b'mod pubbliku, huma l-intrapriżi nnifishom li jinvestu ħafna fir-R&Ż li jaraw suċċess fis-suq permezz ta' prodotti, servizzi u proċessi ġodda. Dawn l-intrapriżi, inkluż intrapriżi fl-ekonomija soċjali, jagħtu kontribut sostanzjali sabiex jiżguraw il-pożizzjoni tal-Ewropa fis-swieq globali permezz tal-innovazzjoni u l-ħolqien u ż-żamma tax-xogħol fl-Ewropa. L-ideat il-ġodda ħafna drabi jiġu minn persuni intraprenditorjali u gruppi interdixxiplinarji jew saħanistra minn partijiet esterni jew finanzjati minnhom. L-SMEs, l-intrapriżi li jkunu għadhom kemm jiftħu u l-intrapriżi fl-ekonomija soċjali għandhom għalhekk rwol importanti x'jaqdu. Il-promozzjoni u l-ħarsien tagħhom għandu jkun pilastru ewlieni ta' kwalunkwe politika effettiva tal-innovazzjoni. postijiet tax-xogħol innovattivi; kooperazzjoni bejn l-imsieħba soċjali u rappreżentanti tas-soċjetà ċivili; innovazzjonijiet soċjali li jqisu l-bżonnijiet li mhumiex indirizzati b'mod adegwat mis-suq jew mis-settur pubbliku; ir-rwol tal-ħaddiema bħala sors ta' għarfien u ideat. hemm riskju kbir b'rabta mal-iżvilupp tagħhom, b'kuntrast mal-benefiċċji potenzjali konsiderevoli f'każ li l-inizjattiva tirnexxi; l-ispejjeż li jiġġarrbu huma għoljin ħafna u jistgħu biss jiġġarrbu b'mod konġunt minn diversi sorsi pubbliċi ta' finanzjament; il-limitu ta' żmien sabiex jinkiseb vantaġġ siewi huwa twil wisq; it-teknoloġiji kkonċernati jkunu teknoloġiji trasversali jew ewlenin (pereżempju materjali ġodda); ir-riżultat ma jistax jitqiegħed fis-suq mill-ewwel iżda huwa bżonn soċjali jew ambjentali ġenerali. Fir-rigward tal-promozzjoni tar-riċerka u l-iżvilupp, il-fehma tal-Kumitat fil-qosor hija din. Hija għandha: tiffinanzja riċerka fundamentali b'mod adegwat kemm sabiex testendi u żżid l-għarfien tan-natura kif ukoll bħala żona ta' ideat ġodda u innovazzjonijiet kbar; m'għandhiex tkun ristretta għall-parti tal-programm Orizzont 2020 li hija monitorjata mill-Kunsill Ewropew tar-Riċerka (ERC) iżda għandha tiġi enfasizzata fil-partijiet l-oħra tal-programm kollha; tirrispetta u tħares il-libertà tax-xjenza u r-riċerka; tapplika l-eċċellenza bħala kriterju suprem tal-għoti ta' kuntratti ta' riċerka kif kien il-każ sa issa; tikkoopera b'mod transkonfinali u tiġbor flimkien il-kapaċità; toħloq suq tax-xogħol Ewropew miftuħ u li jiġbed lir-riċerkaturi u fl-aħħar tindirizza b'mod effettiv l-iżvantaġġi soċjali ġejjin minn wisq kuntratti fissi u l-mobbiltà transkonfinali, jew tikkumpensahom; toħloq il-kundizzjonijiet qafas u r-regoli amministrattivi skont il-bżonnijiet ta' settur tax-xjenza sod; tagħti dimensjoni internazzjonali liż-Żona Ewropea tar-Riċerka. F'din l-Opinjoni l-Kumitat ma jidħolx fit-temi speċifiċi ta' riċerka billi dawn diġà ddiskutihom fid-dettall fl-Opinjoni tiegħu dwar il-programm Orizzont 2020 Huwa jirrepeti mill-ġdid li l-għanijiet tal-programmi tal-Istati Membri jirrikjedu l-effett ta' lieva. Fir-rigward tal-promozzjoni tal-innovazzjonijiet il-fehma tal-Kumitat fil-qosor hija din. Ġeneralment l-innovazzjoni tirriżulta: b'risposta għall-bżonnijiet u l-isfidi soċjali jew bħala rimedju għal nuqqasijiet tekniċi jew soċjali; bħala parti mill-iżvilupp ta' prodott jew titjib bil-għan li tittejjeb il-kwalità jew tingħata spinta lill-bejgħ; bħala skoperta ġdida matul riċerka fundamentali li toffri soluzzjoni iktar effettiva għal problemi identifikati qabel; b'riżultat ta' ideat ġodda sabiex jinħolqu possibiltajiet kompletament ġodda pereżempju mil-lokomozzjoni (l-ajruplan), min-navigazzjoni (il-GPS), il-komunikazzjoni u s-semplifikazzjoni tax-xogħol (Internet); b'risposta għal ħtiġijiet ġodda; Ħafna drabi huwa permezz tal-bini ta' intrapriżi ġodda li l-ideat isiru innovazzjonijiet u prodotti innovattivi. Waħda mill-iktar miżuri politiċi importanti tal-promozzjoni tal-innovazzjoni hija li tappoġġja u tiffaċilita l-ħolqien ta' intrapriżi ġodda u li tiżgura s-sopravivenza tagħhom matul l-ewwel ħames jew għaxar snin kritiċi tal-proġett. Minkejja li fil-passat l-innovazzjoni dejjem qdiet lis-soċjetà u b'hekk tat kontribut konsiderevoli lill-prosperità u l-kompetittività, xi drabi xorta tiffaċċja ostakli soċjali u ekonomiċi kbar. Għall-intrapriżi, il-kummerċ, is-soċjetà u dawk li jfasslu l-politika, il-ġdid ħafna drabi jirrappreżenta theddida. L-innovazzjonijiet jistgħu fil-fatt jiġġeneraw tibdil ekonomiku jew soċjali f'fergħat jew intrapriżi speċifiċi billi jew jeliminaw l-impjiegi jew idgħajfu l-klassijiet soċjali dominanti u wara żmien twil biss jagħtu xhieda tal-potenzjal utli u produttiv tagħhom għas-soċjetà. Eżempji jinkludu n-newl mekkaniku, l-introduzzjoni tas-sħubija soċjali, l-inġinerija ġenetika, Google, Amazon jew l-introduzzjoni ta' tekniki tal-użu tal-enerġiji rinnovabbli. Barra minn hekk, il-kapaċità tal-adattament tas-soċjetà u l-ekonomija (ċikli ta' amortizzazzjoni) tista' tbati taħt tibdil rapidu u innovattiv iżżejjed. Naturalment ir-riċerka u l-innovazzjoni jridu jsegwu l-liġijiet li jeżistu u l-prinċipji etiċi. Dan jgħodd madanakollu wkoll għal kull attività soċjali kemm jekk tolqot il-mediċina, il-kummerċ, il-ġurnaliżmu, it-tfassil tal-liġi, il-politika u l-qrati. Il-Kumitat għalhekk ma jqisx li huwa adatt li l-kunċett ta' responsabbiltà jiġi assoċjat esklużivament u b'mod espliċitu mar-R&I. Barra dawn l-ostakli aktar fundamentali, il-ħtieġa li jiġu rispettati l-ammont kbir ta' regoli frammentati ħafna madwar l-Ewropa u l-kwistjoni kritika tal-finanzjament jirrappreżentaw l-akbar sors ta' diffikultà għall-intrapriżi innovattivi li jkunu għadhom kemm jiftħu. Kif saħaq f'Opinjonijiet oħra li jirreferi għalihom b'rabta ma' rakkomandazzjonijiet dettaljati oħra dwar pereżempju l-innovazzjoni soċjali, il-Kumitat jappoġġja bis-sħiħ l-għan tal-Kummissjoni tat-"tisħiħ tal-ekosistema tal-innovazzjoni usa' u l-istabbiliment tal-kundizzjonijiet ta' qafas tajbin li jistimolaw il-kumpaniji tal-Ewropa biex jinnovaw". Dan ifisser b'mod partikolari l-identifikazzjoni u l-eliminazzjoni ta' ostakli għall-innovazzjoni. Ir-rekwiżiti u r-restrizzjonijiet tekniċi dettaljati żżejjed jistgħu joħonqu u jostakolaw l-innovazzjoni. Dan għandu jitqies pereżempju fid-dawl tar-rekwiżiti dettaljati żżejjed tal-inizjattiva tal-effiċjenza tal-enerġija tal-Kummissjoni. Dawn l-isforzi għandu jkollhom l-għan li jiżguraw bl-aħjar mod possibbli u b'mod sostenibbli l-prosperità, is-saħħa u s-sigurtà taċ-ċittadini u l-konsumaturi anke fil-futur. Għandhom jintużaw ukoll eżempji mill-passat biex jiġi evalwat jekk interpretazzjoni stretta żżejjed tal-prinċipju ta' prekawzjoni, pereżempju fejn jidħlu l-protezzjoni tal-konsumatur jew l-iżvilupp ta' proċeduri mediċi ġodda, tolqotx il-kuraġġ li jinstabu soluzzjonijiet ġodda u effettivi. Fil-fehma tal-Kumitat, minkejja s-suċċess evidenti Ewropew fir-R&Ż u f'bosta oqsma tal-ekonomija, dan ma jirrikjedix biss it-tkomplija tas-suq intern u taż-Żona Ewropea tar-Riċerka, iżda anki l-analiżi ta' raġunijiet iktar fundamentali għan-nuqqas ta' klima li tiffavorixxi l-innovazzjoni fl-Ewropa meta mqabbla pereżempju mal-Istati Uniti jew ċerti partijiet tal-Asja. Għalfejn kumpaniji bħal Google, Microsoft, Facebook jew Monsanto mhumiex kumpaniji Ewropej? Jew għalfejn ma ħriġniex b'Google jew Monsanto "aħjar" li jirrispondu aħjar għat-tħassib taċ-ċittadini u li kibru taħt l-influwenza tal-politika Ewropea? Hemm bżonn ta' bidla fundamentali fl-attitudni soċjali sabiex l-innovazzjonijiet ma jitqisux l-ewwel bħala riskju jew theddida, iżda bħala opportunità ta' progress u ta' iktar impjiegi u opportunità għall-ekonomija u l-kompetittività tal-Ewropa u għat-tfassil tal-mudell soċjali Ewropew. Neħtieġu bilanċ ġdid, bilanċ aħjar bejn il-kawtela u r-riskju, bejn riskji żgħar u perikli kbar, bejn ir-regolazzjoni u l-flessibbiltà. Brussell, il-11 ta' Diċembru 2014. Nhar l-1 ta' Ottubru 2014, il-Kummissjoni ddeċidiet, b'konformità mal-Artikolu 304 tat-Trattat dwar il-Funzjonament tal-Unjoni Ewropea, li tikkonsulta lill-Kumitat Ekonomiku u Soċjali Ewropew dwar Is-Sezzjoni Speċjalizzata għas-Suq Uniku, il-Produzzjoni u l-Konsum, inkarigata sabiex tipprepara l-ħidma tal-Kumitat dwar is-suġġett, adottat l-Opinjoni tagħha nhar id-19 ta' Novembru 2014. Matul il-503 sessjoni plenarja tiegħu li saret fl-10 u l-11 ta' Diċembru (seduta tal-10 ta' Diċembru 2014), il-Kumitat Ekonomiku u Soċjali Ewropew adotta din l-Opinjoni b'136 voti favur, 2 voti kontra u 4 astensjonijiet. Il-KESE huwa favur it-tnaqqis tal-piżijiet fuq l-intrapriżi żgħar, medji u l-mikrointrapriżi (it-test SME) u ċ-ċittadini meta jinsab il-mezz biex bih jitwettaq b'mod aktar sempliċi l-objettiv u l-għan aħħari li għalihom ġew stabbiliti r-regolamenti. Madankollu, il-KESE jfakkar dwar il-ħtieġa li, sabiex tiġi żgurata governanza pubblika tajba, għandhom ikunu disponibbli data u informazzjoni rilevanti u essenzjali sabiex jiġu stabbiliti l-kontrolli u l-valutazzjonijiert tal-politiki. Il-KESE jfakkar li l-prinċipju ta' "Aħseb l-Ewwel fiż-Żgħir" ma jeskludix u ma jistax ifittex li jeżenta l-mikrointrapriżi u l-SMEs mill-implimentazzjoni tal-leġislazzjoni. Dan pjuttost ifisser li, fit-tfassil tal-leġislazzjoni, għandha tittieħed kunsiderazzjoni tal-fatt li din ser tkun tapplika wkoll għal strutturi żgħar, mingħajr ħsara biex jintlaħaq l-objettiv stabbilit mil-leġislazzjoni. Il-KESE jenfasizza li l-applikazzjoni ta' dan il-prinċipju ma jistax imur kontra l-interess ġenerali, li fil-fatt għandu jħares liċ-ċittadini, il-ħaddiema u l-konsumaturi mir-riskji li jaffaċċjaw. Il-KESE jinsab imħasseb sew mis-sejbiet dwar in-nuqqasijiet tal-valutazzjonijiet tal-impatt ambjentali u s-segwitu tal-konsultazzjonijiet. Huwa jitlob lill-Kummissjoni biex tkun aktar trasparenti u biex tiġġustifika r-raġunijiet għalfejn miżura jew proposta partikolari titressaq jew le għal valutazzjoni tal-impatt u/jew analiżi ex-post. Il-KESE jitlob lill-Kummissjoni biex tiżgura li ssir analiżi integrata u bilanċjata tal-aspett ekonomiku, soċjali u ambjentali. Fil-fatt il-KESE jemmen li l-għanijiet intiżi tal-Kummissjoni ser jinkisbu biss jekk jitqiesu dawn l-aspetti kollha kif ukoll il-punti ta' preokkupazzjoni tal-partijiet interessati kollha. Il-KESE jemmen li r-regolamentazzjoni intelliġenti ma tfissirx li jitwarrbu r-regolamenti dwar il-protezzjoni taċ-ċittadini, tal-konsumaturi u tal-ħaddiema, ir-regoli dwar l-ugwaljanza bejn is-sessi u r-regoli ambjentali u ma jistax ikollha l-effett li tostakola t-titjib. Il-KESE jemmen li l-leġislazzjoni intelliġenti għandha tirrispetta d-dimensjoni soċjali tas-suq intern kif previst mit-Trattat, speċjalment fil-livell ta' traspożizzjoni tal-ftehimiet innegozjati fil-qafas tad-djalogu soċjali Ewropew. Il-KESE jħeġġeġ lill-Kummissjoni biex tqis aħjar il-fehmiet espressi waqt il-konsultazzjonijiet u biex tiġġustifika l-mod kif qisithom jew le. B'mod aktar ġenerali, il-KESE jipproponi li l-Kummissjoni tqiegħed dawn il-konsultazzjonijiet fuq bażi istituzzjonali u rappreżentattiva aktar strutturata billi tieħu vantaġġ mir-riżorsi tal-korpi konultattivi rappreżentattivi jew l-ekwivalenti tagħhom li diġà jeżistu fil-livelli Ewropew, nazzjonali u reġjonali. Il-KESE beħsiebu jwieġeb b'mod pożittiv għas-sejħa ġenerali għall-kooperazzjoni mal-imsieħba soċjali u mas-soċjetà ċivili li tnediet mill-Kummissjoni. Il-Kumitat jinsab lest li jassumi rwol aktar attiv fil-programm, mingħajr l-ebda ħsara għal forom oħra ta' djalogu soċjali Ewropew. Il-KESE japprova l-proposta mill-Kummissjoni biex jitwettqu analiżijiet ex-post sakemm ikun għadda ċerta żmien. Inkella, il-programm REFIT se jkun sors ta' instabilità u inċertezza legali permanenti għaċ-ċittadini u n-negozji. Il-KESE jemmen li l-Kummissjoni kisbet fi ħdanha l-għarfien speċjalizzat meħtieġ biex ittejjeb il-proċess. Il-KESE ser jappoġġja l-proposta tal-Kummissjoni biex jinħoloq Grupp ta' Livell Għoli li jkun inkarigat li jsegwi x-xogħol li jsir fil-futur sakemm dan jirrappreżenta valur miżjud reali. Il-Kummissjoni tenfasizza li dan żied sew l-aspettattivi kemm mill-kumpaniji (li jkun hemm regoli ugwali u li titħeġġeġ il-kompetittività) kif ukoll miċ-ċittadini (il-ħarsien tal-interessi tagħhom, b'mod speċjali fil-qasam tas-saħħa u tas-sigurtà, il-kwalità tal-ambjent u d-dritt għar-rispett tal-ħajja privata). L-isfida hi li din il-leġislazzjoni tinżamm sempliċi. Jeħtieġ li ma mmorrux lil hinn minn dak li huwa strettament meħtieġ biex jinkisbu l-għanijiet strateġiċi u nevitaw saffi dupplikati ta' regolamentazzjoni. Il-KESE huwa favur it-tnaqqis tal-burokrazija u l-piżijiet fuq l-intrapriżi ż-żgħar, ta' daqs medju u l-mikrointrapirżi u fuq iċ-ċittadini. Tabilħaqq, il-KESE għandu jiffoka fuq il-kwalità iktar milli l-kwantità u jagħti prijorità lit-tnaqqis tal-burokrazija amministrattiva, li tidher li tiġi tradotta bħala spiża fuq l-intrapriżi, kif ukoll bħala xkiel għall-kompetittività tagħhom kif ukoll ostaklu għall-innovazzjoni u l-ħolqien tal-impjieg. Ovvjament, dawn il-miżuri għandhom jittieħdu filwaqt li jitqiesu l-objettiv u l-għan aħħari li għalihom ġew stabbiliti obbligi. Jeħtieġ li tiġi evitata d-duplikazzjoni tal-informazzjoni mitluba, iżda għal governanza tajba, għandhom ikunu disponibbli data u informazzjoni rilevanti u essenzjali biex jiġu stabbiliti l-kontrolli u l-valutazzjonijiet tal-politiki. Il-KESE jaqbel mal-fehma tal-Kummissjoni li għall-fini ta' ċertezza u prevedibbiltà legali ma jinħtiġux biss soluzzjonijiet fuq perjodu qasir ta' żmien. Huwa tal-fehma li kwalunkwe reviżjoni tal-leġislazzjoni għandha tkun maħsuba bir-reqqa u mqiegħda f'perspettiva fit-tul sabiex ikunu żgurati l-prevedibbiltà, iċ-ċertezza legali u t-trasparenza. Il-KESE jemmen li l-leġislazzjoni intelliġenti għandha tirrispetta d-dimensjoni soċjali tas-suq intern kif previst mit-Trattat, speċjalment fil-livell tat-traspożizzjoni ta' ftehimiet innegozjati bejn l-imsieħba soċjali fil-qafas tad-djalogu soċjali Ewropew. Fil-fatt il-KESE jemmen li l-għanijiet intiżi tal-Kummissjoni ser jinkisbu biss jekk jitqies dan it-tħassib tal-partijiet interessati kollha. Il-KESE jieħu nota tal-iżviluppi fl-implimentazzjoni tal-programm REFIT. Jilqa' b'sodisfazzjon b'mod partikulari l-fatt li l-Kummissjoni għandha l-għan li ttejjeb l-istrumenti permezz ta' konsultazzjoni dwar it-twettiq tal-valutazzjonijiet tal-impatt u dwar il-proċess ta' konsultazzjoni nnifsu. Fil-fatt huwa essenzjali li ma titressaq ebda kritika dwar l-elementi orizzontali tal-programm. L-analiżijiet ex-post u l-valutazzjonijiet tal-impatt bejniethom ma jistgħux iwasslu biex ma ssirx implimentazzjoni effettiva tar-regolamenti adottati b'mod demokratiku. Il-KESE japprova l-proposta mill-Kummissjoni biex jitwettqu analiżijiet ex-post sakemm ikun għadda ċerta żmien. L-analiżi ex-post tkun sinifikanti biss jekk ikunu għaddew għadd ta' snin bejn l-iskadenza tat-traspożizzjoni ta' regolament f'liġi nazzjonali u l-analiżi ex-post. Inkella, il-programm REFIT se jkun sors ta' instabilità u inċertezza legali permanenti għaċ-ċittadini u n-negozji. Il-KESE jilqa' b'sodisfazzjon il-fatt li l-Kummissjoni enfasizzat aktar minn darba l-ħtieġa li jiġu involuti l-imsieħba soċjali, is-soċjetà ċivili u l-SME. Huwa jirrimarka, fil-fatt, li s'issa dan kien aktar jirrapreżenta dikjarazzjoni ta' prinċipju milli prattika strutturata mmirata għad-diskussjoni u l-kunsiderazzjoni tal-proposti mressqa. Il-KESE jemmen ukoll li l-involviment u l-konsultazzjoni, permezz tal-iżjed mezzi adatti, strutturi rappreżentattivi tas-soċjetà ċivili, it-trejdjunjins u l-SMEs huma essenzjali. Il-punti ewlenin jinkludu: il-fatt li għadd kbir ta' valutazzjonijiet tal-impatt ma jintegrawx sew il-fehmiet varji espressi waqt il-konsultazzjonijiet u ma' jirrappurtawhomx b'mod imparzjali; il-ħtieġa li jsiru aktar sforzi b'mod speċjali fir-rigward tal-kunsiderazzjoni ta' għażliet ġenwinament alternattivi (deskrizzjoni aktar ċara tal-għażliet, il-ġustifikazzjoni u l-proporzjonalità tal-alternattivi) u l-forniment ta' informazzjoni dettaljata biżżejjed dwar l-impatt mistenni tal-għażliet kollha (u mhux biss dwar dik preferuta); il-fatt li l-kwalità tal-valutazzjonijiet tal-impatti soċjali (pożittivi jew negattivi) hija suġġett ta' tħassib, daqs kemm huma l-kamp ta' applikazzjoni u l-profondità tal-analiżi tal-impatti ambjentali; il-ħtieġa għal valutazzjonijiet ex-post tal-leġislazzjoni jew tal-programmi eżistenti tal-UE; l-impenn għal analiżi integrata tal-impatti ekonomiċi, soċjali u ambjentali. Fir-rapport tiegħu tal-2013, il-Bord tal-Valutazzjonijiet tal-Impatt wera t-tnaqqis importanti tal-għadd ta' opinjonijiet dwar l-impatti fuq l-SMEs u l-mikrointrapriżi. L-ispjegazzjoni tiegħu dwar dan hi li l-Kummissjoni qed tikkunsidrahom aħjar, b'mod speċjali bl-applikazzjoni tal-obbligu tal-provi bil-kontra għall-mikrointrapriżi Il-Bord tal-Valutazzjoni tal-Impatt jenfasizza li l-għadd ta' valutazzjonijiet fir-rigward tal-impatt fuq il-kompetittività żdied konsiderevolment meta mqabbel mal-2012 (+ 30 %). Madankollu reġa' tqajjem tħassib dwar in-nuqqas ta' trasparenza fir-rigward tal-opinjonijiet imressqa u l-fehmiet kritiċi espressi waqt il-konsultazzjonijet, kif ukoll il-ħtieġa li jiġi spjegat kif ġie meqjus it-tħassib tal-partijiet interessati. Il-KESE jinsab sodisfatt li l-Kummissjoni u l-Bord għall-Valutazzjoni tal-Impatt huma impenjati li jtejbu l-kwalità tal-proċess. Huwa jirrimarka li l-valutazzjonijiet tal-impatt fuq l-SMEs u l-mikrointrapriżi issa jidhru qed jingħataw aktar kunsiderazzjoni milli fil-passat, li huwa dak li l-KESE kien saħaq dwaru fl-opinjonijiet preċedenti tiegħu dwar l-Att dwar in-Negozji ż-Żgħar, il-prinċipju "Aħseb l-Ewwel fiż-Żgħir" u t-test SME. Il-KESE jenfasizza li dawn l-isforzi għandhom jitkomplew. Huwa jfakkar li l-prinċipju ta' "Aħseb l-Ewwel fiż-Żgħir" ma jeskludix u ma jistax ifittex li jeżenta l-mikrointrapriżi u l-SMEs mill-implimentazzjoni tal-leġislazzjoni. Dan pjuttost ifisser li, fit-tfassil tal-leġislazzjoni, għandha tittieħed kunsiderazzjoni tal-fatt li din tkun ser tapplika wkoll għal strutturi żgħar, mingħajr ħsara biex jintlaħaq l-objettiv stabbilit mil-leġislazzjoni. Huwa jqis li dawn il-prinċipji ma jistgħux jiġġustifikaw li l-kamp ta' applikazzjoni ta' regolament ikun determinat biss mid-daqs tal-intrapriża u lanqas jistgħu jmorru kontra l-interess ġenerali, li fil-fatt għandu jħares liċ-ċittadini, il-ħaddiema u l-konsumaturi mir-riskji li jaffaċċjaw. Fl-aħħar nett, ir-raġuni li għaliha ċerti proġetti u proposti ma jitressqux għall-valutazzjoni tal-impatt, b'mod partikolari fis-settur ECOFIN (two pack, six pack), mhijiex ċara u dan jaffettwa l-perċezzjoni fost uħud mill-partijiet interessati li l-proċess ixaqleb aktar lejn l-aspetti ekonomiċi (u kompetittivi) milli lejn iż-żewġ pilastri l-oħra. Kif diġà enfasizzat il-Kummissjoni, l-għan tas-semplifikazzjoni għandu jkompli jitħaddan u jkun kondiviż minn kulħadd, u għandu jibbaża fuq analiżi soda u kredibbli. Il-KESE jappella biex il-Kummissjoni: tkun aktar trasparenti u tiġġustifika r-raġunijiet għalfejn dispożizzjoni jew proposta għal dispożizzjoni titressaq jew ma titressaqx għal valutazzjoni tal-impatt; tiżgura li jitqies l-interess ġenerali; tieħu miżuri prattiċi biex tiżgura li t-tliet dimensjonijiet (ekonomika, soċjali u ambjentali) jitqiesu b'mod aktar bilanċjat u biex tiżgura l-kwalità tal-valutazzjonijiet f'dan il-livell; tqis aħjar il-fehmiet espressi waqt il-konsultazzjonijiet u tiġġustifika l-mod kif qisithom jew le. Il-KESE jiddispjaċih li l-Komunikazzjoni tal-Kummissjoni Ewropea ma tagħmilx referenza espliċita għar-rwol tas-soċjetà ċivili bħala korp konsultattiv li jressaq opinjonijiet dwar aspetti ewlenin tal-leġislazzjoni tal-UE. Huwa għandu l-intenzjoni jwieġeb b'mod pożittiv għall-appell għall-kooperazzjoni aktar ġenerali li l-Kummissjoni indirizzat lill-imsieħba soċjali u s-soċjetà ċivili u għaldaqstant jinsab lest li jikkollabora b'mod aktar attiv fit-titjib tal-proċess permezz ta' konsultazzjoni jew bil-kontribut ta' għarfien speċjalizzat. Minkejja li l-Kummissjoni tenfasizza r-rwol ewlieni tal-konsultazzjonijiet tal-partijiet interessati fil-proċess, ir-riżultat tagħhom mhux dejjem qed jitqies. Barra minn hekk, il-kwalità tal-proċess qed jiddgħajjef mill-impatt kumulattiv tar-rati ta' rispons għall-konsultazzjonijiet miftuħa mnedija mill-Kummissjoni, mill-kwistjoni dwar ir-rappreżentanza tar-rispondenti u mill-karattru ta' spiss ftit rappreżentattiv tar-rispons. Il-KESE jistaqsi jekk il-multiplikazzjoni tal-konsultazzjonijiet u l-mezzi, iż-żmien u d-disponibbiltà li dawn jeħtieġu biex dawn jitwieġbu bi tweġiba informata humiex ir-raġuni ta' dawn is-sejbiet. Barra minn hekk, il-mod kif jiġu mistoqsija d-domandi ta' spiss jista' jwassal għat-tweġiba, li jista' jitfa' dubju fuq l-oġġettivita u l-imparzjalità tal-proċess. Il-"konsultazzjoni" hija dik li fuqha jserrħu l-proposti leġislattivi ta' kwalità abbażi ta' evidenza soda. Konsultazzjoni bikrija u adegwata mal-intrapriżi, b'mod partikolari l-SMEs, u mar-rappreżentanti tagħhom, tippermetti li jittieħdu deċiżjonijiet li jibbażaw fuq analiżi fattwali, l-esperjenza u l-fehmiet tal-partijiet interessati li għalihom hija indirizzata l-leġislazzjoni u li ser ikunu involuti fl-implimentazzjoni tagħha. Dan japplika wkoll fil-livell tal-organizzazzjonijiet varji li jirrappreżentaw liċ-ċittadini (ħaddiema, benefiċjarji soċjali, konsumaturi, eċċ.). Il-KESE jitlob biex tingħata prijorità assoluta lill-imsieħba soċjali u l-organizzazzonijiet intermedjarji konċernati. Il-konsultazzjoni diretta u individwali tal-SMEs u l-konsumaturi wriet li hija ineffettiva, aneddotali u mhux rappreżentattiva. Barra minn hekk, l-organizzazzjonijiet konċernati għandu jkollhom possibbiltà reali li jipparteċipaw fit-tħejjija tal-konsultazzjonijiet u l-istħarriġ. Il-KESE għaldaqstant jistaqsi jekk ikunx aħjar li dawn il-konsultazzjonijiet jiġu strutturati aħjar fuq bażi istituzzjonali u rappreżentattiva billi jittieħed vantaġġ mir-riżorsi tal-korpi konsultattivi rappreżentattivi li diġà jeżistu u, jekk ikun hemm bżonn jew ikun aktar xieraq, jinħolqu oħra. Il-KESE jipproponi li l-punt tat-tluq għall-konsultazzjonijiet għandu jkun il-korpi rappreżentattivi li jeżistu fil-livell tal-UE u dak nazzjonali. Huwa jfakkar li alternattivament, jeżistu strutturi ta' konsultazzjoni li jistgħu jiġu użati. Il-KESE jirrakkomanda li għandu jsir użu tal-għarfien speċjalizzat u l-potenzjal tal-federazzjonijiet Ewropej ta' min iħaddem, tal-intrapriżi, it-trejdjunjins u l-NGOs, u li daqstant ieħor dawn, aktar minn konsulenti privati, għandu jingħatalhom il-kompitu li jwettqu l-istħarriġ u l-istudji meħtieġa. Il-KESE jinsab dejjem lest li jassumi r-responsabbiltajiet tiegħu f'dan il-qasam, mingħajr l-ebda ħsara għal modalitajiet ta' funzjonament oħra tad-djalogu soċjali Ewropew. Il-KESE jemmen li l-programm REFIT għandu jkun ambizzjuż u, fl-istess ħin, ikun sempliċi, ċar u trasparenti. Inħolqot ċerta konfużjoni minħabba l-għadd varjat ta' ismijiet tal-aġendi u l-programmi (Regolamentazzjoni Aħjar, Regolamentazzjoni Intelliġenti, Aħseb l-Ewwel fiż-Żgħir, eċċ.). Għandha tiġi ċċarata l-klassifikazzjoni ta' dawn il-programmi u l-proġetti, kif ukoll ir-relazzjoni bejniethom, sabiex il-pubbliku jifhem lil min huma indirizzati. Iż-żieda fl-għadd tal-korpi involuti fil-proċess u tal-kanali għall-konsultazzjoni u t-trattament tal-proposti qed tkun ta' ħsara għat-trasparenza tal-proċeduri. Bl-istess raġunament dwar l-effiċjenza u t-trasparenza, u minħabba l-mekkaniżmi li diġà jeżistu, inklużi dawk fil-livell tal-Parlament Ewropew, il-KESE ser jappoġġja il-proposta tal-Kummissjoni biex jinħoloq Grupp ta' Livell Għoli biex isegwi xogħol li jsir fil-futur sakemm jintwera li dan jirrappreżenta valur miżjud reali. Fil-fatt jemmen li l-Kummissjoni kisbet l-għarfien speċjalizzat meħtieġ biex ittejjeb il-proċess. Il-KESE jirrimarka li l-Kummissjoni hija tal-fehma li l-valutazzjonijiet tal-impatt għandhom jitwettqu fil-fażijiet kollha tal-proċess leġislattiv, inklużi fuq l-emendi introdotti mill-koleġislaturi. F'sistema fejn hemm żewġ koleġislaturi u fejn ir-regola hi li jintlaħaq kompromess, ma jkunx xieraq li wieħed minnhom jkollu l-aħħar kelma dwar il-valutazzjoni tal-impatt (bir-riskju li dan jgħawweġ ir-regoli dwar it-teħid ta' deċiżjonijiet stabbiliti fit-Trattat). Il-KESE jfakkar ukoll li l-objettiv tal-programm REFIT huwa marbut ukoll mal-applikazzjoni tal-liġi fl-UE. Il-linji gwida tal-Kummissjoni fir-rigward tal-valutazzjonijiet tal-impatt jipprevedu wkoll li tiġi eżaminata jekk, f'ċerti każijiet, il-problema inkwistjoni tistax tissolva permezz ta' applikazzjoni effettiva tal-leġislazzjoni eżistenti. Fil-fatt, il-KESE huwa tal-fehma li l-għoti sistematiku ta' derogi, hu liema hu l-qasam, iwitti t-triq biex l-Istati Membri jiżviluppaw leġislazzjoni kif jixtiequ huma fil-livell nazzjonali, li jista' jżid il-kumplessità leġislattiva kif ukoll in-nuqqas ta' sigurtà u l-inċertezza legali fis-suq intern. Il-KESE jfakkar li fl-opinjonijiet preċedenti kien talab biex, fejn ikun xieraq, isir użu aktar sistematiku, sakemm dan ikun adatt, tal-istrument tar-Regolament, li apparti milli jipprovdi ċertezza legali aħjar, isolvi parzjalment din il-problema. Il-KESE jiġbed l-attenzjoni għall-opinjonijiet preċedenti tiegħu dwar il-"gold-plating" u r-regolamentazzjoni intelliġenti fejn kien saħaq dwar it-titjib fil-kwalità tat-testi legali adottati. Huwa jemmen li jeħtieġ li jsiru aktar sforzi f'din id-direzzjoni sabiex tkun żgurata l-implimentazzjoni effettiva tal-objettivi ta' politika stabbiliti mill-Unjoni Ewropea. Il-KESE jfakkar ukoll li, f'ċerti każijiet, l-awtoregolazzjoni u/jew il-koregolazzjoni jistgħu jkunu metodi effettivi ta' prevenzjoni jew utli bħala mezz komplementari għall-azzjoni leġislattiva fil-kuntest ta' qafas leġislattiv komprensiv ċar, definit tajjeb u msejjes fuq il-prinċipji tat-trasparenza, l-indipendenza, l-effettività u r-responsabbiltà, fost affarijiet oħra. Brussell, l-10 ta' Diċembru 2014. Nhar is-16 ta' Lulju 2014, il-Kummissjoni ddeċidiet, b'konformità mal-Artikolu 304 tat-Trattat dwar il-Funzjonament tal-Unjoni Ewropea, li tikkonsulta lill-Kumitat Ekonomiku u Soċjali Ewropew dwar Is-Sezzjoni Speċjalizzata għas-Suq Uniku, il-Produzzjoni u l-Konsum, inkarigata sabiex tipprepara l-ħidma tal-Kumitat dwar is-suġġett, adottat l-Opinjoni tagħha nhar id-19 ta' Novembru 2014. Matul il-...503 sessjoni plenarja tiegħu li saret fl-10 u l-11 ta' Diċembru (seduta tal-10 ta' Diċembru), il-Kumitat Ekonomiku u Soċjali Ewropew adotta din l-Opinjoni b'144 voti favur, 3 voti kontra u 2 astensjonijiet. Il-KESE japprova l-approċċ ġenerali tal-Kummissjoni, li jikkonsisti fl-adozzjoni ta': pjan ta' azzjoni li jiġġieled kontra l-ksur tal-proprjetà intellettwali fl-Unjoni Ewropea. Dan il-pjan ta' azzjoni fih sensiela ta' miżuri bil-għan li jiffukaw mill-ġdid il-politika tal-UE fil-qasam tal-protezzjoni tad-drittijiet tal-proprjetà intellettwali (DPI) fuq il-ksur li jsir fuq skala kummerċjali, abbażi tal-approċċ hekk imsejjaħ "segwi l-flus" ("follow the money") u strateġija għall-protezzjoni u r-rispett tad-DPI fil-pajjiżi terzi, li l-għan tagħha huwa li jiġi stabbilit approċċ fil-livell dinji billi jiġu analizzati l-iżviluppi reċenti u jitressqu soluzzjonijiet sabiex jittejbu l-mezzi ta' azzjoni disponibbli attwalment għall-Kummissjoni, jiġu promossi regoli iżjed stretti fil-qasam tal-proprjetà intellettwali (PI) fil-pajjiżi terzi u jiġi eliminat il-kummerċ ta' beni ffalsifikati, fid-dawl tal-fatt li l-ksur tal-proprjetà intelletwali huwa fenomenu dinji li għandu għalhekk jiġi trattat b'mod olistiku. Il-KESE jilqa' b'sodisfazzjon l-għan tal-pjan ta' azzjoni li jiġġieled kontra l-ksur tal-proprjetà intellettwali fuq skala kummerċjali, peress li dan jagħmel ħsara lill-investiment fl-innovazzjoni u l-ħolqien ta' impjiegi sostenibbli fl-Unjoni Ewropea, u jikkawża telf ta' dħul għat-teżor. Il-KESE jieħu nota tar-rwol li kulma jmur qed isir dejjem iżjed kruċjali li jaqdi l-Uffiċċju għall-Armonizzazzjoni fis-Suq Intern (UASI) fl-iżvilupp u s-segwitu tal-istrateġiji tal-Kummissjoni Ewropea fil-qasam tal-promozzjoni u d-difiża tad-drittijiet tal-proprjetà intellettwali, fosthom dan l-approċċ "b'diversi miri" li jittratta l-pjan ta' azzjoni. Il-KESE jaqbel mal-approċċ prammatiku tal-Kummissjoni li tipprijoritizza għodod bħall-approċċ "segwi l-flus" u s-sehem tal-atturi kkonċernati. Il-KESE jitlob lill-Kummissjoni tiżgura li l-mezzi għall-aċċess u l-ħarsien effettiv tal-proprjetà intellettwali fl-Ewropa jkunu aċċessibbli, anke mil-lat finanzjarju, għall-intrapriżi kollha, hu x'inhu d-daqs tagħhom. Madankollu, jiddispjaċih li l-approċċ tal-Kummissjoni huwa limitat għal strumenti mhux leġislattivi, u ma jissemmew la l-opportunità li jiġu vvalutati l-istrumenti leġislattivi eżistenti u lanqas ma jidher li hemm l-interess li jiġu riveduti. F'dan ir-rigward, il-KESE jenfasizza li l-Kummissjoni setgħet kienet iżjed ambizzjuża, u tikkunsidra wkoll dan il-parametru. Barra minn hekk, huwa jesprimi n-nuqqas ta' qbil tiegħu mar-rwol esaġerat li l-Kummissjoni qed tattribwixxi għall-implementazzjoni ta' sistemi volontarji, protokolli ta' ftehimiet volontarji u l-aħjar prattiki fir-rigward ta' kwistjonijiet tal-falsifikazzjoni u l-piraterija. Il-pjan ta' azzjoni tal-UE "Lejn kunsens imġedded dwar l-infurzar tad-Drittijiet tal-Proprjetà Intellettwali" fih għaxar azzjonijiet speċifiċi li jipprevedu politika ġdida għall-ħolqien u l-użu ta' għodod li jiġġieldu, b'mod partikolari, l-attivitajiet li jiġġeneraw ksur tal-proprjetà intellettwali fuq skala kummerċjali. Dawn l-attivitajiet jagħmlu l-iżjed ħsara u jirrappreżentaw sfida sostanzjali għall-UE peress li huma ta' detriment għall-investiment fl-innovazzjoni u l-ħolqien ta' impjiegi dewwiema, u jikkawżaw telf tad-dħul għat-teżor. Dawn l-għodod ġodda, li bħalissa mhumiex leġislattivi, jinkorporaw firxa ta' azzjonijiet ibbażati fuq l-approċċ "segwi l-flus", u l-għan aħħari huwa li t-trasgressuri li jkunu qed joperaw fuq skala kummerċjali jiġu impediti l-aċċess għal mezzi ta' promozzjoni u distribuzzjoni ta' prodotti ffalsifikati, u li jiġu miċħuda li jiġġeneraw dħul. L-għanijiet tal-pjan ta' azzjoni tal-UE "Lejn kunsens imġedded dwar l-infurzar tad-Drittijiet tal-Proprjetà Intellettwali" indirizzati fil-Komunikazzjoni tal-Kommissjoni diskussa hawnhekk, u dawk tal-istrateġija għall-protezzjoni u l-applikazzjoni tad-drittijiet tal-proprjetà intellettwali fil-pajjiżi terzi huma komuni: l-użu tal-mezzi kollha possibbli biex jiġu disswaduti u jiġu impediti d-dħul u t-tixrid fis-suq intern ta' prodotti ffalsifikati minn pajjiżi terzi; u it-tħeġġiġ tal-investiment, it-tkabbir u l-impjieg fis-setturi dipendenti mill-proprjetà intellettwali, li jokkupaw post importanti ħafna fl-ekonomiji tagħna. Aspett importanti ieħor ta' dan il-proċess huwa li l-konsumaturi u l-produtturi jsiru iżjed konxji tal-konsegwenzi tal-ksur tal-PDI permezz ta' dibattiti u tas-sensibilizzazzjoni. Għalhekk, il-Kummissjoni għażlet approċċ "b'diversi miri", billi analizzat ir-raġunijiet għala l-prodotti ffalsifikati huma mfittxijin mill-"ġenerazzjoni diġitali". Parti minn din l-istrateġija tinkludi l-iżvilupp, min-naħa tal-Osservatorju, ta' mezzi ta' komunikazzjoni maħsubin biex jissensibilizzaw liċ-ċittadini tal-Unjoni għall-konsegwenzi tal-ksur tad-DPI, b'mod partikolari għall-impjieg u l-ekonomija. Attwalment, il-Kummissjoni ma tagħtix dettalji dwar il-kontenut ta' dawn il-miżuri, iżda tiżgura li ser tagħmel konsultazzjoni dwar l-għodod mhux leġislattivi abbażi tal-approċċ "segwi l-flus"; l-għan aħħari huwa li t-trasgressuri li jkunu qed joperaw fuq skala kummerċjali jiġu impediti l-aċċess għal mezzi ta' promozzjoni u distribuzzjoni ta' beni ffalsifikati, u li jiġu miċħuda li jiġġeneraw dħul. Dawn l-għodod ser jiġu żviluppati b'mod trasparenti u rigoruż, bil-għan li jiggarantixxu l-effettività tagħhom fil-ġlieda kontra l-ksur tad-drittijiet tal-proprjetà intellettwali. Dawn ser ikunu appoġġjati minn azzjonijiet ta' kooperazzjoni bejn l-awtoritajiet Ewropej u diskussjonijiet/negozjati mal-pajjiżi terzi. Pereżempju, dan jinvolvi li "jużaw il-mezzi kollha biex isseħħ dissważjoni effikaċi u jimpedixxu d-dħul u t-tixrid ta' prodotti li jiksru PI fis-swieq" tal-UE u dawk tal-pajjiżi terzi. Dawn l-għodod "mhux leġislattivi" jiddependu mir-rieda tajba tal-atturi u, għalhekk, pjuttost milli jirrikorru għal strumenti leġislattivi ġodda, jirrikoru għal dawk eżistenti. Il-vantaġġ ta' dawn is-soluzzjonijiet negozjati hija l-ħeffa tal-implimentazzjoni. Dawn il-miżuri preventivi jagħmluha possibbli li tittejjeb l-effettività tal-mezzi ta' rimedju quddiem il-ġurisdizzjonijiet ċivili. Dan l-għan jintlaħaq biss bil-kundizzjoni li dawn il-miżuri jiġu żviluppati b'mod trasparenti, u li jikkunsidraw ukoll l-interessi pubbliċi. Il-KESE jqis li dan l-approċċ limitat għall-awtoregolazzjoni, fil-forma ta' "ftehimiet volontarji" jew "prattiki tajbin" ma jistgħax jieħu post l-azzjoni leġiżlattiva f'oqsma li għandhom jiġu regolati minn regolamentazzjoni effikaċi. Il-KESE jenfasizza li l-"iskala kummerċjali" tista' tikkonċerna operazzjonijiet li mhux bilfors isiru għal "finijiet kummerċjali". Għalhekk, finalment, hija r-responsabbiltà tal-imħallef li jieħu deċiżjoni skont il-każ, bir-riskju li tinħoloq ġurisprudenza inkonsistenti, mhux adatta u, għaldaqstant, inċerta. Fid-dawl tal-ambitu tad-diskussjoni, il-KESE jixtieq li s-servizzi tal-Kummissjoni janalizzaw din il-kwistjoni u jressqu l-konklużjonijiet tagħhom quddiem il-partijiet interessati, fosthom is-soċjetà ċivili. Il-Komunikazzjoni tittratta wkoll l-Internet u n-netwerks ta' distribuzzjoni fiżika. Hija tkopri l-prodotti diġitali u mhux diġitali, il-kżur tad-drittijiet tal-PI li jagħmlu ħsara lill-ħolqien, il-promozzjoni, id-distribuzzjoni u l-użu tagħhom. Għalhekk, l-approċċ "segwi l-flus" jikkonsisti f'li t-trasgressuri jiġu ddiswaduti jagħmlu kummerċ illeċitu ta' beni ffalsifikati. L-implimentazzjoni ta' dan l-approċċ jiżgura li l-atturi rilevanti kollha fil-proċess li jkollhom valur miżjed qawwi fil-qasam tal-PI jieħdu l-miżuri antiċipattivi meħtieġa biex jippreżervaw il-kompetittività tagħhom fis-suq. L-element komuni ta' dawn is-swieq għandu jibqa' dak tal-innovazzjoni bħala inċentiv għall-investiment fl-attivitajiet kreattivi u inventivi. Dan għandu jsaħħaħ il-fiduċja fis-swieq diġitali u jagħmel possibbli d-distribuzzjoni ta' prodotti kompetittivi b'valur miżjud qawwi fil-qasam tal-PI, kif ukoll it-tkabbir u l-iżvilupp ta' dawn is-swieq. L-għan immirat huwa li minn politika tal-PI msejsa fuq is-sanzjonijiet u r-rimedju għall-ksur tad-DPI, nersqu lejn perspettiva iżjed preventiva u inklużiva, li tiggarantixxi u toffri lill-konsumatur tas-suq intern firxa wiesgħa u varjata ta' prodotti b'valur miżjud qawwi fil-qasam tal-PI. Il-Kummissjoni qed tipproponi li kull sentejn tippubblika rapport ta' segwitu dwar l-implimentazzjoni ta' din il-politika. Il-KESE ser jisħaq li l-ewwel rapport iħaddan indikaturi validi u li jiġi ppubblikat fi żmien propizju. It-tisħiħ tas-sigurtà tas-servizzi ta' ħlas b'mezzi ta' rimedju f'każ li jsir xiri mhux intenzjonat ta' beni ffalsifikati tista' wkoll issaħħaħ il-protezzjoni tal-konsumaturi u l-fiduċja tagħhom fis-suq intern. Rigward dan is-suġġett il-Kummissjoni ħabbret konsultazzjoni pubblika dwar l-impatt tal-proċeduri ta' protezzjoni tal-konsumaturi dwar il-ġlieda kontra l-ksur tad-DPI fuq skala kummerċjali. Rigward ir-rabta mill-qrib li tgħaqqad iż-żewġ inizjattivi tal-Kummissjoni u rigward l-importanza tal-approċċ "segwi l-flus", il-KESE jixtieq li l-Kummissjoni tniedi konsultazzjoni wiesgħa dwar il-kwistjoni kruċjali tal-protezzjoni tal-konsumaturi fil-qasam tas-servizzi ta' ħlas u li testendiha wkoll għall-approċċ "segwi l-flus" b'mod ġenerali. L-ispejjeż finanzjarji huma fattur deċiżiv biex l-intrapriżi Ewropej jinvestu fl-innovazzjoni. Għalhekk, il-protezzjoni tal-proprjetà intellettwali, it-tiġdid tad-drittijiet tal-proprjetà intellettwali u l-protezzjoni tagħhom għandhom ikunu affordabbli. F'dan ir-rigward, il-privattiva unitarja tista' tipprovdi inċentiv lill-intrapriżi, inklużi l-SMEs, lill-intraprendituri żgħażagħ u lin-negozji li jkunu għadhom kemm fetħu (start-ups) biex jipproteġu l-invenzjonijiet tagħhom, bil-kundizzjoni li l-ispejjeż biex tinkiseb il-protezzjoni jkunu raġonevoli u mhux projbittivi. L-intrapriżi għandhom ukoll jiġu żgurati aċċess għall-ġustizzja, inkluż għall-ġurisdizzjoni unitarja għall-privattivi, bi spejjeż raġonevoli. L-SMEs għandhom ukoll jadottaw strateġiji għall-kummerċjalizzazzjoni jew id-distribuzzjoni, iżda ħafna minnhom ma jagħmlux dan b'mod effettiv minħabba n-nuqqas ta' ħiliet u għarfien meħtieġa għall-protezzjoni u l-promozzjoni effettivi tad-DPI tagħhom, kif jenfasizza tajjeb il-pjan ta' azzjoni tal-Kummissjoni. Brussell, l-10 ta' Diċembru 2014. Nhar is-16 ta' Lulju 2014, il-Kummissjoni Ewropea ddeċidiet, b'konformità mal-Artikolu 304 tat-Trattat dwar il-Funzjonament tal-Unjoni Ewropea, li tikkonsulta lill-Kumitat Ekonomiku u Soċjali Ewropew dwar Is-Sezzjoni Speċjalizzata għas-Suq Uniku, il-Produzzjoni u l-Konsum, inkarigata sabiex tipprepara l-ħidma tal-Kumitat dwar is-suġġett, adottat l-Opinjoni tagħha nhar id-19 ta' Novembru 2014. Matul il-503 sessjoni plenarja tiegħu li saret fl-10 u l-11 ta' Diċembru 2014 (seduta tal-10 ta Diċembru 2014), il-Kumitat Ekonomiku u Soċjali Ewropew adotta din l-opinjoni b'137 vot favur, vot 1 (wieħed) kontra u astensjoni 1 (waħda). Il-KESE jilqa' b'sodisfazzjon il-White Paper peress li ssaħħaħ wieħed mill-pilastri tal-politika tal-kompetizzjoni tal-Unjoni u tissemplifika l-proċeduri. F'din il-White Paper, il-Kummissjoni tfittex li jkun hemm bilanċ bejn l-interess pubbliku li timtela lakuna fis-sistema regolatorja u l-interess tal-intrapriżi li l-ispejjeż jibqgħu fl-iżjed livell baxx possibbli. Madankollu, għandu jiġi evitat li l-ambitu wiesa' tal-emendi għar-Regolament dwar il-fużjonijiet ikun jikkontradixxi dan. Għandu jitqies ukoll il-benefiċċju li l-fużjonijiet jirrappreżentaw għall-intrapriżi. Abbażi tal-ġurisprudenza tal-Qorti tal-Ġustizzja tal-Unjoni Ewropea u tal-prattika amministrattiva, il-KESE jissuġġerixxi li t-teorija tal-ħsara li fuqha tissejjes il-White Paper: tikkonsisti fl-identifikazzjoni kif dovut ta' kif il-kompetizzjoni, u għaldaqstant eventwalment il-konsumaturi, tista' ssirilhom ħsara; tikkunsidra l-benefiċċji li jimmotivaw il-partijiet kollha; u tkun konsistenti (jew, tal-inqas, ma tkunx kontradittorja) mal-evidenza empirika. Il-KESE jirrakkomanda li, fil-qafas regolatorju l-ġdid, jitqiesu wkoll ir-riperkussjonijiet soċjali, b'mod partikolari l-impjieg u l-kapaċità kompetittiva tal-intrapriżi fis-swieq dinjija. Fil-fehma tal-Kumitat, fis-sistema ta' trasparenza "fil-mira" proposta mill-Kummissjoni, dawn il-kunċetti għandhom jiġu ċċarati kif imiss: "kompetitur" skont il-kriterju applikat fil-miżuri tal-antitrust; "kumpanija relatata b'mod vertikali" (jiġi kkunsidrat l-iffissar ta' livelli limitu); in-natura tar-relazzjonijiet b'mod li l-akkwiżizzjonijiet tal-parteċipazzjonijiet ikunu "sinifikattivi" u l-każ tal-gruppi korporattivi b'attivitajiet f'firxa ta' setturi. Il-KESE huwa tal-fehma li għandha tinżamm ir-reputazzjoni prestiġjuża tas-sistema tal-kontroll tal-fużjonijiet fl-UE u, saħansitra, tissaħħaħ. Filwaqt li huwa minnu li l-White Paper hija pass fit-triq it-tajba, għandha tiġi kkunsidrata l-possibbiltà li tadotta approċċ iżjed wiesa' fid-dawl tat-tibdil li seħħ f'dawn l-aħħar 25 sena (żieda fil-każijiet u fl-awtoritajiet ta' kontroll) u tal-ħtiġijiet tal-ekonomija Ewropea fis-seklu 21. Attwalment, jeżistu 28 awtorità ta' kontroll fl-UE (31 jekk wieħed iqis iż-ŻEE kollha kemm hi) u l-kriterji li jħaddnu mhumiex uniformi. Għaldaqstant, il-KESE jissuġġerixxi li l-White Paper tiġi kkunsidrata mill-ġdid b'mod li tħaddan: l-armonizzazzjoni tal-leġislazzjoni tal-Istati Membri; analiżi mill-ġdid tal-esiġenzi fil-qasam tan-notifiki obbligatorji; u iżjed progress lejn sistema ta' "punt ta' kuntatt waħdieni". Il-Kumitat jilqa' b'sodisfazzjon it-tibdil proċedurali mħabbar fil-White Paper. Dan it-tibdil jikkonċerna: is-semplifikazzjoni tal-mekkaniżmu tar-rinviju ta' qabel in-notifika mill-Istati Membri lill-Kummissjoni; it-tneħħija tal-hekk imsejjaħ "element ta' awtoinkriminazzjoni" fir-rinviji ta' qabel in-notifika mill-Kummissjoni lill-Istati Membri; u tibdil tar-rinviji ta' wara n-notifika mill-Istati Membri lill-Kummissjoni. Il-KESE jilqa' b'sodisfazzjon ukoll il-miżuri għas-semplifikazzjoni tal-proċeduri, li huma kontinwazzjoni ta' dawk introdotti mill-"pakkett tas-semplifikazzjoni" tal-2013, b'mod partikolari fil-każ tal-impriżi konġunti (joint ventures) lil hinn miż-ŻEE. L-ewwel nett tipproponi l-iżgurar li r-Regolament dwar il-fużjonijiet jindirizza s-sorsi kollha ta' ħsara possibbli lill-kompetizzjoni u, għalhekk, anke lill-konsumaturi, ikkawżati minn fużjonijiet jew ristrutturar korporattiv, inklużi dawk li jirriżultaw minn akkwiżizzjonijiet ta' parteċipazzjonijiet azzjonarji minoritarji mhux kontrollanti. It-tieni nett, għandha l-għan li tikseb kooperazzjoni iżjed mill-qrib bejn il-Kummissjoni u l-awtoritajiet nazzjonali tal-kompetizzjoni ("ANK") u tqassim xieraq tal-kompiti fil-qasam tal-kontroll tal-fużjonijiet, b'mod partikolari billi jiġu ssemplifikati r-regoli għat-trasferiment ta' każijiet ta' fużjonijiet mill-Istati Membri lill-Kummissjoni u viċi versa. Il-KESE jilqa' b'sodisfazzjon il-White Paper peress li r-riformi proposti għandhom l-għan li jsaħħu wieħed mill-pilastri tal-politika tal-kompetizzjoni u, fuq kollox, peress li tinkludi miżuri li jikkontribwixxi għas-semplifikazzjoni tal-proċeduri. Il-Kummissjoni ssejjes il-proposta ċentrali tal-White Paper – li testendi s-setgħat tagħha b'mod li jiġi inkluż ukoll il-kontroll tal-parteċipazzjonijiet azzjonarji minoritarji antikompetittivi – fuq il-fatt li r-Regolament (KE) Nru 139/2004 jista' jiġi applikat biss meta l-fużjonijiet jikkostitwixxu "bidla fil-kontroll fuq bażi dewwiema" (Artikolu 3(1)), li mhuwiex il-każ hawnhekk. Barra minn hekk, il-Kumitat huwa tal-fehma li l-Artikoli 101 u 102 tat-TFUE waħedhom ma jikkostitwixxux bażi legali adegwata biżżejjed biex jiġi trattat il-każ tal-parteċipazzjonijiet azzjonarji minoritarji. B'mod ġenerali, permezz ta' din il-White Paper, il-Kummissjoni tfittex li jkun hemm bilanċ bejn l-interess pubbliku li timtela lakuna fis-sistema regolatorja tal-fużjonijiet korporattivi u l-interess tal-intrapriżi li l-ispejjeż ammimnistrattivi jibqgħu fl-iżjed livell baxx possibbli. Madankollu, fil-fehma tal-KESE, għandu jiġi żgurat li l-ambitu wiesa' tal-proposti fil-forma attwali tagħhom ma jwassalx fil-fatt għal żieda fl-ispejjeż. Iżda dan għandu jiġi vvalutat fid-dawl tal-benefiċċji li l-intrapriżi jiksbu mid-dispożizzjonijiet ġodda. Il-KESE huwa tal-fehma wkoll li jeħtieġ li ċerti aspetti tal-White Paper jiġu ċċarati biex jiġi żgurat li r-riżultat ma jmurx kontra l-intenzjoni li jiġi ffaċilitat il-kontroll tal-fużjonijiet mingħajr ma jiżdiedu l-ispejjeż amministrattivi. tikkonsisti fl-identifikazzjoni dovuta ta' kif il-kompetizzjoni, u għaldaqstant eventwalment il-konsumaturi, tista' ssirilhom ħsara; tikkunsidra l-benefiċċji li jimmotivaw lill-partijiet kollha; u Peress li l-White Paper tipproponi li jiġu estiżi b'mod sostanzjali s-setgħat tal-Kummissjoni, il-KESE jirrakkomanda li l-analiżi tal-proċeduri tal-fużjonijiet iqisu wkoll ir-riperkussjonijiet soċjali u, b'mod iżjed speċifiku, dawk marbutin mal-impjieg. Is-sistema tal-kontroll tal-fużjonijiet tal-Unjoni Ewropea kisbet reputazzjoni tajba tul is-snin u sservi bħala mudell f'kontinenti oħra. Fil-fehma tal-KESE, huwa importanti li tinżamm din ir-reputazzjoni u, saħansitra, tissaħħaħ. F'dawn l-aħħar 25 sena, żdied b'mod konsiderevoli l-kontroll tal-fużjonijiet fl-UE, filwaqt li l-intrapriżi Ewropej ukoll żdiedu f'dawk li huma daqs u firxa globali. Fl-1989, kien hemm biss tliet awtoritajiet nazzjonali kompetenti f'dan il-qasam; fl-2000, kien hemm 14, inkluża l-Kummissjoni; attwalment hemm 28 (jew 31, jekk ninkludu ż-ŻEE). Għalhekk, il-KESE jissuġġerixxi li l-White Paper tiġi kkunsidrata mill-ġdid, u tiġi inkluża f'qafas usa' li jħaddan: armonizzazzjoni tal-leġislazzjoni tal-Istati Membri sabiex jiġu evitati d-dispariajiet fil-kriterji ta' applikazzjoni; analiżi mill-ġdid tal-esiġenzi fil-qasam tan-notifiki obbligatorji, ġaladarba l-esperjenza turi li, f'bosta każijiet, mhumiex meħtieġa; u iżjed progress lejn sistema ta' "punt ta' kuntatt waħdieni" fid-dawl taż-żieda sostanzjali fl-għadd ta' awtoritajiet ta' kontroll. Il-Kummissjoni qed tipproponi sistema ta' trasparenza "fil-mira" abbażi ta' żewġ kriterji kumulattivi bil-għan li jiġi stabbilit jekk teżistix il-ħtieġa obbligatorja tal-SIEC: l-akkwiżizzjonijiet ta' parteċipazzjonijiet azzjonarji minoritarji f'kompetitur jew kumpanija relatata b'mod vertikali; u Il-KESE jissuġġerixxi li l-aspetti li ġejjin jiġu ċċarati meta jkunu qed jitfasslu l-emendi għar-Regolament: L-ewwel nett, il-kunċett ta' "kompetitur", li għandu jiġi kkunsidrat mil-lat tad-definizzjoni applikabbli għall-miżuri tal-antitrust fi swieq ġeografikament distinti. It-tieni nett, il-parametri li għandhom jiġu kkunsidrati għall-applikazzjoni tal-kunċett ta' "kumpanija relatata b'mod vertikali". Għandha tiġi kkunsidrata l-possibbiltà li jiġu stabbiliti limiti speċifiċi, fid-dawl tal-fatt li l-formula ġenerika tista' twassal għal żieda konsidervoli fl-għadd ta' noti ta' informazzjoni esiġiti mir-Regolament. It-tielet nett, in-natura legali li għandu jkollhom ir-rabtiet sabiex l-akkwiżizzjoni tal-parteċipazzjonijiet azzjonarji tkun ikkunsidrata "sinifikanti". Fl-aħħar nett, jekk l-analiżi tal-SIEC għandhiex tinkludi wkoll l-attivitajiet globali tal-gruppi korporattivi li joperaw f'setturi differenti tal-ekonomija. Il-KESE jilqa' b'sodisfazzjon il-proposta li titneħħa l-proċedura attwali f'żewġ fażijiet esiġita mill-Artikolu 4(5) tar-Regolament (KE) Nru 139/2004 (sottomissjoni motivata segwita minn notifika) u tiġi sostitwita b'notifika diretta lill-Kummissjoni. In-numru baxx ħafna ta' vetos li huma intitolati għalihom l-Istati Membri jiġġustifika dan it-tibdil li għandu jħaffef il-pass tal-proċeduri. Aspett pożittiv ieħor huwa l-proposta li jiġi ffaċilitat l-iskambju ta' informazzjoni bejn l-Istati Membri u l-Kummissjoni billi jiġi trasmess id-dokument inizjali ta' informazzjoni mill-partijiet jew fil-każ ta' talba għal allokazzjoni lill-Istati Membri sabiex ikunu konxji tat-tranżazzjoni matul il-kuntatti ta' qabel in-notifika. Qed jiġi propost li jitneħħa mill-Artikolu 4(4) tar-Regolament (KE) Nru 139/2004 l-"element ta' awtoinkriminazzjoni" li, permezz tiegħu, il-partijiet involuti f'fużjoni jew akkwist ta' kontroll (takeover) jistgħu jressqu sottomissjoni motivata li tinforma lill-Kummissjoni li l-fużjoni tista' taffettwa l-kompetizzjoni b'mod sinifikanti f'suq distint fi Stat Membru partikolari. Bis-saħħa tar-riforma, ikun biżżejjed li jintwera li t-tranżazzjoni probabbilment ikollha l-ikbar impatt tagħha fuq dan is-suq. Il-Kummissjoni hija tal-fehma li t-tneħħija ta' dan ir-rekwiżit dissważiv jista' jinkoraġġixxi l-użu ta' din id-dikjarazzjoni volontarja, fehma li jaqbel magħha l-Kumitat. Il-White Paper tipproponi li jiġi emendat l-Artikolu 22 tar-Regolament b'mod li biss dawk l-Istati Membri bil-kompetenza li jivvalutaw tranżazzjoni ta' fużjoni (attwalment "wieħed jew aktar" jistgħu jagħmlu dan) ikunu jistgħu jiddeċiedu li jirreferuha quddiem il-Kummissjoni fi żmien ħmistax-il ġurnata ta' xogħol u b'konformità mal-leġislazzjoni nazzjonali tagħhom. Il-Kummissjoni tista' tiddeċiedi li taċċetta jew tirrifjuta talba ta' rinviju. Jekk taċċetta t-talba, il-Kummissjoni jkollha ġurisdizzjoni fil-livell taż-ŻEE. Madankollu, jekk Stat Membru kompetenti wieħed jew iżjed kellhom jopponu r-rinviju (mingħajr ma jkunu obbligati jagħtu raġuni), il-Kummissjoni tirrinunċja l-ġurisdizzjoni fil-livell taż-ŻEE u l-Istati Membri jżommu tagħhom. Fil-fehma tal-KESE, għalkemm il-proposta tista' tissemplifika l-proċeduri, l-effettività tagħha hija limitata peress li fi ħdan l-UE, il-Ġermanja, l-Awstrija u r-Renju Unit biss huma rikonoxxuti bħala li għandhom kompetenza fil-każ ta' akkwiżizzjonijiet ta' parteċipazzjonijiet azzjonarji minoritarji mhux kontrollanti. It-tibdil fir-rinviji ta' wara n-notifika jinvolvu wkoll it-twessigħ tas-setgħat tal-Kummissjoni, li l-KESE jilqa' b'sodisfazzjon: jekk ma jkun hemm l-ebda oġġezzjoni minn Stati Membri oħra u l-Kummissjoni taċċetta r-rakkomandazzjoni, hija tkun responsabbli biex tanalizza mill-ġdid it-tranżazzjonijiet fiż-ŻEE kollha u mhux biss fit-territorju tal-Istat Membru ta' referenza (sakemm l-awtorità ta' Stat Membru ma tkunx diġà pproċessat it-tranżazzjoni fit-territorju tagħha qabel ma l-Kummissjoni tassumi r-responsabbiltà). L-iżjed importanti fost dawn il-miżuri hija l-intenzjoni li jiġu esklużi mill-kamp ta' applikazzjoni tar-Regolament il-ftehimiet għat-twaqqif ta' impriżi konġunti barra ż-ŻEE li ma għandhom l-ebda impatt fuq il-kompetizzjoni fi ħdan iż-ŻEE. Tissemma wkoll il-possibbiltà li l-Kummissjoni tingħata eżenzjoni min-notifika obbligatorja ta' qabel għal ċerti kategoriji ta' tranżazzjonijiet li normalment ma jaqilgħux problemi ta' kompetizzjoni. Brussell, l-10 ta' Diċembru 2014. Nhar is-6 ta' Ġunju 2014, il-Kummissjoni ddeċidiet, b'konformità mal-Artikolu 304 tat-Trattat dwar il-Funzjonament tal-Unjoni Ewropea, li tikkonsulta lill-Kumitat Ekonomiku u Soċjali Ewropew dwar Is-Sezzjoni Speċjalizzata għax-Xogħol, l-Affarijiet Soċjali u ċ-Ċittadinanza, inkarigata sabiex tipprepara l-ħidma tal-Kumitat dwar is-suġġett, adottat l-Opinjoni tagħha nhar l-20 ta' Novembru 2014. Matul il-503 sessjoni plenarja tiegħu li saret fl-10 u l-11 ta' Diċembru 2014 (seduta tal-11 ta' Diċembru), il-Kumitat Ekonomiku u Soċjali Ewropew adotta din l-Opinjoni b'189 vot favur, 23 vot kontra u 20 astensjoni. Il-KESE jilqa' bi pjaċir il-fatt li l-UE għandha qafas komprensiv u sofistikat mil-lat ekonomiku u soċjali, li jikkomplementa l-istrateġiji pluriennali Ewropej adattati mill-Istati Membri skont il-kuntesti nazzjonali. Madankollu, fil-fehma tal-KESE hemm ċerti diffikultajiet, lakuni u sfidi ġodda li jeħtieġ li jiġu solvuti. Il-KESE jilqa' b'sodisfazzjon id-dikjarazzjoni tal-Kummissjoni li se tiffoka fuq il-prevenzjoni, is-semplifikazzjoni tar-regoli – mingħajr ma tqajjem dubji dwar il-livelli ta' protezzjoni eżistenti – u r-rispett ta' dawn ir-regoli. L-istrateġija għandha tiżgura li jkun hemm bilanċ bejn livell għoli ta' protezzjoni u l-piżijiet amministrattivi tal-intrapriżi. Il-KESE jilqa' bi pjaċir l-interess qawwi li l-Kummissjoni qed turi fl-SMEs, l-opinjonijiet, it-tagħrif u l-gwida li tipprovdilhom permezz tal-ICT u t-tisħiħ tal-koordinazzjoni bejn is-servizzi pubbliċi fl-appoġġ lill-SMEs. Fil-fehma tal-KESE, huwa indispensabbli li jsir taħriġ aktar profond għall-ispetturi tax-xogħol u jiżdiedu fin-numru tagħhom, peress li nafu li f'madwar nofs l-Istati Membri, il-limitu minimu rakkomandat mill-ILO (jiġifieri spettur wieħed għal kull 10 000 ħaddiem) ma jintlaħaqx. Il-KESE jirrakkomanda lill-Kummissjoni, fid-dawl tal-ħtieġa li tinħoloq kultura ta' prevenzjoni fost iż-żgħażagħ inġenerali, il-gradwati żgħażagħ, dawk li qed jitħarrġu u l-apprendisti, li tadotta miżuri li jippermettulhom li jirċievu informazzjoni u taħriġ adatti u prattiċi. Il-KESE jifhem ukoll ir-rwol ta' investiment fil-prevenzjoni u jaqbel mal-Kummissjoni li din tal-aħħar ma tistax titħalla biss f'idejn l-intrapriżi, iżda l-Istati Membri għandhom ukoll jagħtu sehemhom. Huwa jappella lill-intrapriżi u lill-Istati Membri jinvestu aktar u jiżguraw il-parteċipazzjoni tal-ħaddiema. Il-KESE jenfasizza d-diffikultajiet fl-UE fir-rigward tad-disponibbiltà ta' data u jistieden lill-Kummissjoni biex b'mod urġenti tiżviluppa statistika u indikaturi li jikkunsidraw b'mod partikolari l-ġeneru u t-tul tal-ħajja tax-xogħol tal-ħaddiema. Il-lista ta' mard okkupazzjonali, inklużi l-inċidenti mġarrbin waqt il-ħin tax-xogħol, u r-regoli dwar ir-rappurtar u l-analiżi statistika ta' din id-data għandhom ikunu rregolati u ppubblikati fi ħdan l-UE. Huwa jqis li hemm ħtieġa li l-ħidma tal-aġenziji speċjalizzati tissaħħaħ u tixxerred b'mod wiesa' u jittama li t-tixrid ta' informazzjoni u prattiki tajbin jikkontribwixxi biex tissaħħaħ il-kultura ta' prevenzjoni. Iqis ukoll li jeħtieġ jiġi approfondit l-istudju dwar ir-riskji l-ġodda u li jitħejjew miżuri (ta' natura leġislattiva jew le) adattati għar-riżultati tar-riċerka mwettqa. Il-KESE jqis li l-involviment tal-ħaddiema u l-imsieħba soċjali kollha fil-livelli kollha u fuq il-post tax-xogħol huwa kruċjali għall-implimentazzjoni effikaċi ta' din l-istrateġija. Huwa jistieden lill-Kummissjoni biex tintensifika d-diskussjonijiet u l-konsultazzjonijiet mal-imsieħba soċjali u tiżviluppa azzjonijiet komuni. L-Istati Membri għandhom jippromovu d-djalogu soċjali u l-ftehimiet kollettivi. Il-KESE jikkritika l-fatt li l-Kummissjoni ma tiddefinixxi l-ebda mira kwantifikata fil-livell Ewropew għal inċidenti fuq il-post tax-xogħol u l-mard okkupazzjonali, u jirrakkomanda lill-Istati Membri biex jinkludu din il-kwantifikazzjoni fl-istrateġiji nazzjonali tagħhom. L-importanza strateġika tas-saħħa u s-sikurezza fuq il-post tax-xogħol fl-Ewropa hija stabbilita fit-Trattat dwar il-Funzjonament tal-Unjoni Ewropea, li jindirizza speċifikament din il-kwistjoni fl-Artikoli 151 u 153, b'mod partikolari bil-għan li jkun hemm armonizzazzjoni fit-titjib tal-kundizzjonijiet tax-xogħol. Minkejja li stħarriġ reċenti tal-Ewrobarometru juri li maġġoranza kbira ta' dawk li wieġbu (85 %) huma sodisfatti dwar is-saħħa u s-sikurezza fuq il-post tax-xogħol u 77 % jgħidu li hemm informazzjoni u/jew taħriġ fuq il-post tax-xogħol, għad hemm lok għal titjib fir-rigward tas-saħħa u s-sikurezza fuq il-post tax-xogħol fl-UE; fil-fatt, is-sitwazzjoni attwali hija inkwetanti ħafna: kull sena fl-UE, aktar minn 4 000 ħaddiem imutu minħabba inċidenti fuq il-post tax-xogħol u aktar minn 3 miljun huma vittmi ta' inċident serju fuq ix-xogħol li jwassal għal assenza ta' aktar minn tlett ijiem. Madwar wieħed minn kull erba' ħaddiema jikkunsidraw li s-saħħa u s-sikurezza tagħhom huma f'riskju minħabba x-xogħol tagħhom jew li xogħolhom għandu effett negattiv fuq saħħithom. Fil-Ġermanja, 460 miljun ġurnata ta' liv minħabba mard iwasslu għal telf ta' produttività stmat għal 3,1 % tal-PDG, u fir-Renju Unit, għas-sena 2010-2011, l-ispiża tal-Istat kienet stmata għal GBP 2 381 miljun. L-Organizzazzjoni Internazzjonali tax-Xogħol (ILO) irrappurtat madwar 1 60 000 każ ta' mewt bħala riżultat ta' mard relatat max-xogħol fl-2008 fl-UE; il-kanċer kien il-kawża ewlenija tal-mewt (96 000 każ). Huwa stmat li fl-Ewropa kull tliet minuti u nofs, tmut persuna waħda b'riżultat ta' inċident fuq ix-xogħol jew mard okkupazzjonali. Madankollu, l-Ewropa għadha fuq quddiem nett fil-qasam tas-saħħa u s-sikurezza fuq ix-xogħol. L-ispejjeż tas-saħħa u s-sikurezza fuq il-post tax-xogħol għandhom jitqiesu bħala investiment aktar milli bħala nefqa biss. Barra minn hekk, il-Kummissjoni stess issemmi fil-Komunikazzjoni tagħha li, skont stimi reċenti, l-investimenti f'dan il-qasam jistgħu jipproduċu proporzjonijiet għolja ta' dħul, li jammontaw għal medja ta' 2,2 u jvarjaw minn 1,29 sa 2,89. Mill-banda l-oħra, għandu jiġi enfasizzat li n-nuqqas ta' kundizzjonijiet tajbin tax-xogħol jiġġenera spejjeż għall-intrapriżi u l-fatt li, f'ċerti pajjiżi, il-primjums tal-assigurazzjoni huma relattivament aktar baxxi għall-intrapriżi fejn ma jkun hemm l-ebda inċident fuq il-post tax-xogħol. Ta' min jinnota li t-tnaqqis tan-numru ta' inċidenti fuq il-post tax-xogħol f'dawn l-aħħar snin fl-Ewropa jista' jiġi attribwit għal telf ta' impjieg fis-setturi l-aktar esposti għal riskji għoljin, billi b'mod ġenerali fl-Istati Membri rajna tnaqqis sinifikanti fl-oqsma tas-saħħa u s-sikurezza fuq il-post tax-xogħol, b'mod partikolari fir-rigward ta' attivitajiet marbuta mal-leġislazzjoni, l-ispezzjoni u l-prevenzjoni. Il-KESE jaqbel li hemm bżonn li jiġu identifikati l-isfidi ewlenin li qed tiffaċċja l-UE, u jħeġġeġ lill-Kummissjoni favur politiki u miżuri sodi biex jindirizzaw din il-problema: it-titjib tal-livell ta' implimentazzjoni mill-Istati Membri ta' miżuri effettivi u effiċjenti biex jipprevjenu r-riskji permezz tat-tisħiħ tal-kapaċitajiet tal-mikrointrapriżi u l-SMEs; it-tisħiħ tal-prevenzjoni ta' mard relatat max-xogħol billi jitnaqqsu r-riskji eżistenti, dawk ġodda u riskji emerġenti; u fl-aħħar nett, l-għoti ta' rispons koerenti u effettiv għat-tibdil demografiku. Jekk l-isforzi koordinati tal-Istati Membri jwasslu għal tnaqqis fil-mard okkupazzjonali u inqas inċidenti fuq il-post tax-xogħol, jipproteġu wkoll l-investiment fir-riżorsi umani billi jnaqqsu l-ħtiġijiet tal-kura tas-saħħa u jikkontrollaw iż-żieda fl-ispejjeż soċjali, u b'hekk jippromovu soċjetà Ewropea ta' benesseri. Kundizzjonijiet ta' saħħa u sikurezza deċenti fuq il-post tax-xogħol li jkunu wkoll konformi mal-Istrateġija Ewropa 2020 jistgħu jikkontribwixxu b'mod sinifikattiv għal tkabbir intelliġenti, sostenibbli u inklużiv. Il-qafas strateġiku u r-regolamenti tal-UE flimkien mal-istrateġiji u r-regolamenti nazzjonali jiggarantixxu l-protezzjoni tas-saħħa u s-sikurezza tal-ħaddiema. Il-KESE jiddeplora d-dewmien fil-pubblikazzjoni ta' din il-Komunikazzjoni u jiddispjaċih li ma tqisux il-proposti li jinsabu fl-opinjoni adottata b'mod unanimu mill-bord konsultattiv dwar is-saħħa u s-sikurezza, li jirrappreżenta d-diversi interessi tal-UE fuq bażi tripartitika. Il-KESE jiddispjaċih li f'din il-Komunikazzjoni, il-Kummissjoni ma tipprevedix li tiġi żblukkata l-leġislazzjoni, b'mod partikolari fir-rigward ta' problemi muskoloskeletali u r-reviżjoni tad-Direttiva eżistenti dwar il-protezzjoni tal-ħaddiema kontra l-karċinoġeniċi. Il-KESE jinnota wkoll in-nuqqas ta' referenzi għall-ħolqien ta' qafas legali dwar l-antiċipazzjoni tat-tibdil, punt li l-Parlament Ewropew diġà kien insista dwaru. Il-KESE jħeġġeġ lill-Kummissjoni tagħti tweġiba b'mod urġenti għal dawn il-kwistjonijiet. L-imsieħba soċjali u s-soċjetà b'mod ġenerali jagħrfu l-ħtieġa li tittejjeb l-implimentazzjoni tal-istandards u r-regolamenti fil-livell Ewropew u f'dak nazzjonali. Min-naħa tiegħu, il-KESE jemmen ukoll li sabiex ikunu jistgħu jiġu implimentati miżuri effiċjenti u effettivi għall-prevenzjoni tar-riskji, fil-qafas tal-applikazzjoni tal-leġislazzjoni, huwa essenzjali li tissaħħaħ il-kapaċità tal-mikrointrapriżi u l-intrapriżi ż-żgħar. Dawn huma azzjonijiet ta' prijorità li għandhom jiġu appoġġjati minn politiki pubbliċi bbażati fuq inċentivi, appoġġ u pariri tekniċi personalizzati. L-innovazzjoni teknoloġika u l-forom ġodda ta' organizzazzjoni tax-xogħol, bħal skemi ġodda ta' impjieg atipiku, joħoloqu sitwazzjonijiet ġodda li jġibu magħhom sfidi u riskji ġodda li għadhom ma ġewx identifikati kif dovut. L-għarfien dwar dawn ir-riskji u l-prevenzjoni tagħhom, inkluż id-definizzjoni ta' mard okkupazzjonali attwali jew ġdid huma kompiti urġenti. Huwa essenzjali u urġenti li jinstabu soluzzjonijiet billi tiġi aġġornata l-leġislazzjoni eżistenti jew billi titfassal leġislazzjoni ġdida adattata għar-riskji identifikati. Il-progress li ntlaħaq mil-lat tal-istennija tal-għomor bidel l-istruttura demografika tal-popolazzjoni Ewropea iżda dan mhux bilfors ifisser li n-nies qed jgħixu għal żmien itwal u f'saħħithom. Il-kundizzjonijiet tax-xogħol għandhom rwol sinifikanti fil-problemi tas-saħħa, li għandhom it-tendenza li jiżdiedu bl-età, u li b'mod partikolari jirrappreżentaw l-effett kumulattiv ta' ċerti riskji okkupazzjonali. Prevenzjoni aħjar mill-bidu tal-ħajja professjonali u matul iċ-ċiklu kollu tal-ħajja tax-xogħol tal-ħaddiema tikkontribwixxi sabiex jingħelbu l-isfidi tat-tibdil demografiku. Min-naħa l-oħra, l-iffinanzjar tar-riċerka fil-livell nazzjonali u dak Ewropew huwa importanti sabiex jiġu identifikati l-kwistjonijiet ewlenin f'dan il-qasam. Il-KESE jinnota li n-nuqqas ta' sikurezza għall-ħaddiema u l-forom ta' impjieg atipiku żdiedu fl-UE u li l-kriżi ekonomika wasslet lil ċerti Stati Membri u ċerti intrapriżi soċjalment irresponsabbli biex inaqqsu b'mod konsiderevoli l-attivitajiet relatati mas-saħħa u s-sikurezza fuq il-post tax-xogħol. Din is-sitwazzjoni mhijiex aċċettabbli. Min-naħa l-oħra, tajjeb li jiġi enfasizzat li ċerti intrapriżi, b'mod volontarju u lil hinn mill-obbligi legali tagħhom, implimentaw miżuri u azzjonijiet għall-promozzjoni tas-saħħa, is-sikurezza u l-benesseri tal-ħaddiema tagħhom. L-imġiba soċjalment responsabbli ta' dawn l-intrapriżi jistħoqqilha tkun rikonoxxuta u appoġġjata mill-Kummissjoni u l-Istati Membri, fid-dawl tal-fatt li tikkontribwixxi biex issir prattika ġenerali li l-intrapriżi f'kull rokna tal-Ewropa jħaddnu kultura ta' responsabbiltà soċjali u ambjentali. L-UE qed taffaċċja b'mod kontinwu staġnar ekonomiku u rati għolja ta' qgħad. Il-qgħad jikkostitwixxi aspett partikolari tas-saħħa fuq il-post tax-xogħol peress li, f'ċerti każi, jiġi assoċjat mal-mard mentali. Bl-istess mod, il-ħaddiema attivi fis-suq tax-xogħol mhux iddikjarat huma esposti iżjed għal riskji għoljin u għal inċidenti fuq il-post tax-xogħol. Il-KESE huwa konvint li, minbarra l-investiment strutturali, it-titjib tal-kundizzjonijiet tal-għajxien, partikolarment rigward is-saħħa u s-sikurezza fuq il-post tax-xogħol huwa pilastru ewlieni tat-tkabbir ekonomiku u sostenibbli, tal-promozzjoni ta' impjiegi ta' kwalità għolja u tal-koeżjoni soċjali. Għalkemm kien hemm titjib f'dawn l-aħħar snin f'diversi Stati Membri, l-aktar fir-rigward tan-numru ta' inċidenti fuq il-post tax-xogħol, titjib li, sa ċertu punt, jista' jkun dovut ukoll għat-tnaqqis fl-impjieg, il-kultura ta' prevenzjoni mhijiex mifruxa fl-Unjoni Ewropea, u l-SMEs qed jiffaċċjaw diffikultajiet f'termini ta' riżorsi u kapaċitajiet li ma jistgħux jingħelbu ħlief permezz ta' azzjonijiet minn korpi pubbliċi fl-oqsma tal-informazzjoni, it-taħriġ, l-appoġġ tekniku u s-servizzi ta' konsulenza. Dawn il-miżuri mill-awtoritajiet pubbliċi jeħtieġu jiġu adattati għall-ħtiġijiet tas-setturi diversi ta' attività u jitfasslu b'mod speċifiku għal kull wieħed minnhom. Il-parteċipazzjoni tar-rappreżentanti tal-ħaddiema fil-livell tal-intrapriża u tal-post tax-xogħol, f'dak li jirrigwarda l-indirizzar tal-kwistjoni tar-riskji okkupazzjonali, hija karatteristika kruċjali tad-djalogu soċjali. L-għajnuna finanzjarja lill-intrapriżi għandha tingħata biss meta l-istandards tas-saħħa u s-sikurezza fuq il-post tax-xogħol jiġu rispettati. L-esperjenza f'diversi pajjiżi Ewropej turi l-importanza ta' ftehimiet konġunti li jippermettu l-ħolqien ta' forom ta' rappreżentanza reġjonali jew settorjali li jħeġġu d-djalogu soċjali u l-prevenzjoni. Jeżistu ċerti lakuni fil-koordinazzjoni bejn is-servizzi pubbliċi differenti involuti fil-qasam tas-saħħa u s-sikurezza. Jidher li hemm ċerta ineffiċjenza u/jew ċertu użu fqir tal-mekkaniżmi għall-parteċipazzjoni tal-imsieħba soċjali fil-livelli kollha biex jinnegozjaw u jikkonkludu ftehimiet settorjali speċifiċi: jeħtieġ li dawn l-aspetti jittejbu. Kooperazzjoni iktar sistematika bejn is-servizzi tas-saħħa pubblika u s-servizzi ta' prevenzjoni fuq il-post tax-xogħol tgħin biex ittejjeb il-prevenzjoni u tiffaċilita l-iskoperta ta' mard okkupazzjonali. Hemm bżonn li fi ħdan l-Istati Membri jinħolqu punti uniċi ta' kuntatt sabiex jiffaċilitaw ir-relazzjoni bejn l-amministrazzjoni pubblika u l-SMEs. Fil-kuntest ta' diffikultajiet baġitarji, l-Istati Membri ġeneralment taw anqas riżorsi finanzjarji u umani lill-istituzzjonijiet u l-entitajiet involuti fis-saħħa u s-sikurezza fuq ix-xogħol, speċjalment f'dak li jikkonċerna l-ispezzjoni tax-xogħol, li esperjenzat tnaqqis sinifikanti fl-attivitajiet ta' monitoraġġ, appoġġ u konsulenza lill-intrapriżi. Il-KESE jitlob li din is-sitwazzjoni inaċċettabbli titreġġa' lura, b'mod partikolari peress li hemm numru akbar ta' riskji ġodda importanti, u l-kundizzjonijiet ta' għajxien u sikurezza għall-ħaddiema (żieda fir-riskji psikosoċjali parzjalment dovuta għall-qgħad u għan-nuqqas ta' sikurezza fuq il-post tax-xogħol) marru għall-agħar. L-Istati Membri għandhom jinkoraġġixxu u jippromovu n-negozjati u l-ftehimiet kollettivi, biex b'hekk ikun garantit rwol importanti u effettiv għall-imsieħba soċjali fit-tfassil u l-implimentazzjoni ta' politiki dwar is-saħħa u s-sikurezza kif ukoll fil-promozzjoni ta' ambjent sikur u b'saħħtu fuq il-post tax-xogħol. Il-KESE jiddeplora n-nuqqas ta' progress li ġie rreġistrat fil-livell ta' statistika Ewropea dwar is-saħħa u s-sikurezza, u jenfasizza l-importanza u l-ħtieġa urġenti li jiġu stabbiliti definizzjonijiet u sistemi uniformi u ta' identifikazzjoni fil-livell tal-Unjoni. Il-KESE jaqbel mal-Kummissjoni dwar il-prinċipju li skontu l-involviment tal-imsieħba soċjali fil-livelli kollha jiggarantixxi l-effiċjenza u l-effettività fit-tfassil u l-implimentazzjoni ta' politiki u strateġiji fil-qasam tas-saħħa u s-sikurezza fuq il-post tax-xogħol. F'dan ir-rigward, l-istrutturi Ewropej ta' djalogu soċjali u l-Kumitat Konsultattiv Tripartitiku dwar is-Saħħa u s-Sikurezza fuq ix-Xogħol għandu jkollhom rwol ewlieni. Fid-definizzjoni tal-prijoritajiet tagħha, il-Kummissjoni għandha tagħmel użu akbar mill-proposti tal-Kumitat li ħafna drabi jiġu adottati unanimament. Il-KESE, rigward il-ftehimiet qafas konklużi fil-kuntest tad-djalogu soċjali, jitlob lill-Kummissjoni li teżamina mill-iżjed fis humiex rappreżentattivi u jikkonformawx mal-liġi Komunitarja u, għalhekk, timpenja ruħha li tieħu l-miżuri meħtieġa biex tiżgura li dawn il-ftehimiet jiġu rispettati. Il-KESE jirrakkomanda li l-Istati Membri jużaw il-Fond Soċjali Ewropew u l-Fondi Ewropej Strutturali u ta' Investiment (ESIF) biex jiffinanzjaw azzjonijiet li jippromovu s-saħħa u s-sikurezza fuq il-post tax-xogħol. Il-KESE jaqbel mal-Kummissjoni dwar il-ħtieġa li jiġu mistħarrġa aktar bir-reqqa s-sinerġiji bejn il-politika tas-saħħa u s-sikurezza fuq il-post tax-xogħol u l-oqsma oħra ta' intervent pubbliku. Il-KESE jemmen bis-sħiħ li l-progress li ntlaħaq f'dan il-qasam għadu limitat ħafna fl-Istati Membri kollha. Il-KESE japprova l-linji gwida mogħtija mill-Kummissjoni dwar il-ħtieġa li l-Istati Membri, bil-kooperazzjoni tal-imsieħba soċjali, iwettqu reviżjoni tal-istrateġiji nazzjonali fid-dawl tal-qafas strateġiku l-ġdid tal-UE. Madankollu, jirrakkomanda li ssir valutazzjoni dettaljata tal-impatt tal-istrateġija nazzjonali preċedenti. Is-sħubija tal-imsieħba soċjali fl-istrateġija għall-perjodu 2014-2020 għandha tkun waħda kruċjali għall-Istati Membri kollha. Se jkun meħtieġ li jinstabu indiċijiet u kriterji omoġenji li jindikaw, b'mod sistematiku, il-livell ta' din l-adeżjoni u jippermettu monitoraġġ u evalwazzjoni sistematiċi. Il-KESE jaqbel mal-Kummissjoni li huwa neċessarju li l-Istati Membri, bil-kooperazzjoni tal-Aġenzija Ewropea għas-Sigurtà u s-Saħħa fuq il-Post tax-Xogħol (EU-OSHA), joħolqu bażi tad-data dwar is-saħħa u s-sikurezza fuq il-post tax-xogħol u jorganizzaw b'mod regolari (tal-inqas darbtejn fis-sena) laqgħat organizzati mill-EU-OSHA li jinvolvu lill-Kumitat Konsultattiv għas-Sigurtà u s-Saħħa fuq il-Post tax-Xogħol (Advisory Committee on Safety and Health – ACSH) u l-Kumitat tal-Ispetturi Anzjani tax-Xogħol (Senior Labour Inspectorate Committee – SLIC). Is-sostenn finanzjarju u tekniku għall-SMEs biex jimplimentaw Valutazzjoni tar-Riskju Interattiva Onlajn (OiRA) jew strumenti oħra bbażati fuq l-ICT fl-Istati Membri għandu jitqies bħala essenzjali u għandu jiffoka fuq setturi ta' prijorità. Hemm il-ħtieġa li jissaħħu r-riżorsi finanzjarji u umani tal-EU-OSHA sabiex din tkun tista' taqdi rwol deċiżiv. Il-KESE jiddeplora l-fatt li l-Istati Membri ftit li xejn għamlu użu mill-FSE biex jiffinanzjaw l-attivitajiet ta' taħriġ u ta' edukazzjoni. L-identifikazzjoni ta' prattiki tajbin u linji gwida speċifiċi, partikolarment għall-SMEs, għandha tqis n-natura speċjali tas-setturi u l-attivitajiet ekonomiċi; huwa wkoll meħtieġ li l-EU-OSHA ssaħħaħ sehmha f'dawn l-oqsma u tippromovi kultura ta' prevenzjoni. Ser ikun hemm bżonn li jsir titjib tal-operazzjonijiet tal-ispezzjoni tax-xogħol fi ħdan l-intrapriżi fl-Istati Membri differenti, b'mod partikolari fl-oqsma tal-informazzjoni, il-konsultazzjoni, ir-riskji emerġenti, l-iffaċilitar tal-applikazzjoni tal-leġislazzjoni u l-identifikazzjoni u l-iskoraġġiment tax-xogħol mhux iddikjarat. Għal dan l-għan, huwa essenzjali li jiġu ddedikati iżjed riżorsi u ħiliet fl-ispezzjoni tax-xogħol. Il-KESE jaqbel mal-valutazzjoni tal-programm ta' skambju u taħriġ tal-ispetturi tax-xogħol u mal-miżuri intiżi biex tissaħħaħ il-kooperazzjoni bejn l-ispettorati tax-xogħol fis-SLIC. Ta' min jiġbed l-attenzjoni għall-fatt li, skont l-Istħarriġ Ewropew ta' Intrapriżi dwar Riskji Ġodda u Emerġenti, ir-raġunijiet ewlenin għala l-intrapriżi jieħdu miżuri dwar is-saħħa u s-sikurezza fuq il-post tax-xogħol huma l-"ħarsien tal-obbligi legali" (90 %), "talbiet mingħand l-impjegati jew mingħand ir-rappreżentanti tagħhom" (76 %) u "pressjoni mill-ispettorat tax-xogħol" (60 %); dawn l-elementi kollha jagħmlu pressjoni kbira fuqhom. Barra minn hekk, l-istħarriġ juri li fost l-intrapriżi li ma jagħmlux kontrolli regolari dwar is-sikurezza, 37 % biss qajmu "obbligi legali kumplessi wisq" bħala raġuni biex ma jsir xejn. Il-KESE jirrakkomanda li l-identifikazzjoni ta' semplifikazzjonijiet potenzjali jew tnaqqis ta' piżijiet amministrattivi bla bżonn għall-intrapriżi, wara analiżi tal-leġislazzjoni fis-seħħ, tkun ir-riżultat ta' diskussjonijiet u negozjati estensivi bl-involviment b'saħħtu tal-imsieħba soċjali, fil-livelli kollha. Il-KESE jixtieq jiġbed l-attenzjoni lejn l-Artikolu 153 tat-Trattat li jipprevedi li l-leġislazzjoni Ewropea tistipula r-rekwiżiti minimi u jawtorizza lill-Istati Membri jżommu jew jadottaw disposizzjonijiet li joffru ħarsien akbar lill-ħaddiema. Din id-dispożizzjoni tikkontribwixxi biex jimxu 'l quddiem u jiġu antiċipati inizjattivi Ewropej, kif muri mill-projbizzjoni tal-asbestos, adottata f'ħafna Stati Membri anke qabel ma ttieħdet deċiżjoni rigward dan mill-Kummissjoni. Huwa assolutament meħtieġ li jittejjeb l-għarfien xjentifiku dwar ir-riskji ġodda sabiex jiġi evitat mard relatat max-xogħol u l-mard okkupazzjonali billi l-isforzi jiġu kkonċentrati fil-livell tal-UE. Aktar interazzjoni/koordinazzjoni bejn id-diversi istituzzjonijiet Ewropej u nazzjonali hija kruċjali biex jinstabu modi adatti biex jiġu stabbiliti strateġiji u miżuri leġislattivi li jindirizzaw ir-riskji ġodda u r-riskji emerġenti. Rigward istituzzjonijiet eżistenti, il-KESE ma jara l-ebda ħtieġa għall-ħolqien ta' korp xjentifiku konsultattiv indipendenti ġdid. Il-KESE konsistentement semma l-ħtieġa li jiġu żgurati kundizzjonijiet aħjar ta' saħħa u sikurezza għal kategoriji speċifiċi ta' ħaddiema (iż-żgħażagħ, in-nisa, il-ħaddiema mdaħħlin fl-età, l-immigranti, il-ħaddiema b'kuntratti tax-xogħol atipiċi u l-ħaddiema b'diżabbiltà) u li jiġu indirizzati l-problemi ġodda li jirriżultaw minn bidliet fl-organizzazzjoni tax-xogħol (b'mod partikolari stress u mard mentali fuq il-post tax-xogħol), kwistjonijiet li huma rikonoxxuti b'mod wiesa' mill-Istati Membri, l-imsieħba soċjali u s-soċjetà. Il-KESE jemmen li dawn il-problemi għandhom jiġu indirizzati minħabba li qed jiżdiedu b'mod kontinwu u minħabba l-ispejjeż ekonomiċi u soċjali marbutin magħhom. Huwa enfasizza li l-perspettiva tal-ġeneru tagħmilha possibbli li l-politiki tas-saħħa fuq il-post tax-xogħol jiġu kkoordinati mal-progress fil-qasam tal-ugwaljanza. In-nuqqas konsiderevoli ta' statistika affidabbli u komparabbli fil-livell Ewropew, li tiġi pprovduta fi żmien opportun, hija waħda mill-problemi ewlenin fil-qasam tas-saħħa u s-sikurezza fuq il-post tax-xogħol. Jeħtieġ li tinstab soluzzjoni għal din is-sitwazzjoni ta' dispjaċir li, b'mod inkomprensibbli, ilha magħna snin twal. Il-KESE jappoġġja l-passi li ħadet il-Kummissjoni sabiex tegħleb dawn id-diffikultajiet, li jistħoqqilhom jingħataw prijorità għolja mill-Kummissjoni u l-Istati Membri, peress li jistgħu, jekk jixtiequ, jiżviluppaw statistika iżjed dettaljata u adattata għall-kuntesti nazzjonali. Il-kooperazzjoni mal-WHO fil-qafas tal-estensjoni tad-data kollha dwar il-klassifikazzjonijiet internazzjonali tal-mard (ICD-10) tippermetti l-użu ta' bażijiet tad-data dwar il-kura tas-saħħa, li jagħmilha possibbli li jiżdiedu l-veloċità u l-effiċjenza tal-ġbir tad-data. Il-KESE jiddispjaċih għall-interruzzjoni fl-ipproċessar tal-istatistika Ewropea dwar il-mard okkupazzjonali u jitlob li jerġa' jibda jsir stħarriġ statistiku dwar l-esponiment okkupazzjonali għall-karċinoġeniċi, kif kien il-każ tal-proġett CAREX fid-disgħinijiet. Il-KESE jilqa' b'sodisfazzjon kbir l-isforzi reċenti tal-Kummissjoni bil-għan li titwaqqaf bażi tad-data u jiġi żviluppat mudell li jagħmilha possibbli li jiġi vvalutat l-esponiment okkupazzjonali għal lista ta' prodotti kimiċi perikolużi fl-Istati Membri tal-UE u fil-pajjiżi tal-EFTA u ż-ŻEE (il-proġett HAZCHEM). Il-KESE jemmen li t-tisħiħ tal-kooperazzjoni ma' organizzazzjonijiet internazzjonali, b'mod partikolari mal-ILO, id-WHO u l-OECD, li għandhom jingħataw prijorità biex jitnaqqas l-għadd ta' inċidenti u mard okkupazzjonali madwar id-dinja. Għandha tingħata attenzjoni partikolari lin-nuqqasijiet fil-qasam tas-saħħa u s-sikurezza fuq il-post tax-xogħol fil-katini tal-provvista globali, u b'hekk isir kontribut favur postijiet tax-xogħol iżjed sikuri mhux biss fl-Ewropa iżda fil-kontinenti kollha. Jeħtieġ li tiġi kkunsidrata l-inklużjoni ta' din il-kwistjoni fil-ftehimiet konklużi mill-UE, sabiex tiġi żgurata l-implimentazzjoni tal-konvenzjonijiet u r-rakkomandazzjonijiet tal-ILO mill-imsieħba tagħha. Il-KESE jfakkar fl-opinjonijiet preċedenti tiegħu dwar l-asbestos u jistieden lill-Kummissjoni biex tadotta pożizzjoni konkreta bil-għan li jkun hemm projbizzjoni tal-asbestos fil-livell dinji. Il-KESE jirrakkomanda lill-Istati Membri biex japplikaw standards u konvenzjonijiet internazzjonali u biex il-Kummissjoni tfassal rapporti regolari dwar l-implimentazzjoni effettiva tagħhom mill-Istati Membri. Brussell, il-11 ta' Diċembru 2014. L-emendi li ġejjin inċaħdu waqt id-diskussjoni iżda kisbu mill-inqas kwart tal-voti mixħuta: Astensjonijiet Astensjonijiet Astensjonijiet Astensjonijiet Astensjonijiet Nhar l-14 ta' Lulju 2014, nhar it-28 ta' Lulju 2014 u nhar l-20 ta' Ottubru 2014, il-Kummissjoni, il-Parlament Ewropew u l-Kunsill rispettivament iddeċidew, b'konformità mal-Artikoli 43(2) u 304 tat-Trattat dwar il-Funzjonament tal-Unjoni Ewropea, li jikkonsultaw lill-Kumitat Ekonomiku u Soċjali dwar u dwar u dwar Is-Sezzjoni Speċjalizzata għall-Agrikoltura, l-Iżvilupp Rurali u l-Ambjent, inkarigata sabiex tipprepara l-ħidma tal-Kumitat dwar is-suġġett, adottat l-Opinjoni tagħha nhar it- 12 ta' Novembru 2014. Matul il-503 sessjoni plenarja tiegħu li saret fl-10 u l-11 ta' Diċembru 2014 (seduta tal-10 ta' Diċembru), il-Kumitat Ekonomiku u Soċjali Ewropew adotta din l-Opinjoni b'129 vot favur, 3 voti kontra u 5 astensjonijiet. Il-Kumitat jilqa' ż-żewġ Komunikazzjonijiet u l-pakkett ta' emendi għad-Direttivi dwar l-iskart u jappoġġja l-kampanja ta' sensibilizzazzjoni tal-intrapriżi u l-konsumaturi kollha fir-rigward tal-ħtieġa li jiġi eliminat gradwalment il-mudell ekonomiku lineari attwali ta' "ħu, agħmel, uża u armi" u biex titħaffef it-tranżizzjoni lejn mudell ċirkolari li huwa ta' natura restorattiva u għandu l-għan li jibbaża fuq l-enerġija rinnovabbli, sabiex jiġi minimizzat l-użu tar-riżorsi naturali. Il-Kumitat jaqbel mal-għan li jiġi stabbilit qafas ta' abilitazzjoni għal din it-tranżizzjoni li jkopri ċ-ċiklu sħiħ tal-ħajja tal-prodotti, mill-provvista tal-materja prima sal-ekodisinn, il-bejgħ, il-mudelli kummerċjali u t-tendenzi ta' konsum, l-użu mill-ġdid u l-manifattura mill-ġdid u l-użu tal-iskart bħala riżorsa. Madankollu, il-Kumitat jiddispjaċih li l-proposti speċifiċi li tressqu mill-Kummissjoni jiffokaw wisq fuq il-politiki u l-leġislazzjoni tal-iskart filwaqt li hemm nuqqas ta' proposti speċifiċi simili f'livell ogħla bil-għan li jittejjeb iċ-ċiklu sħiħ tal-ħajja tal-prodotti. Il-KESE jistenna li l-Kummissjoni tressaq kemm pjan direzzjonali għal dawn il-miżuri b'indikazzjonijiet ċari tal-iskeda ta' żmien, il-proċess u l-baġits, kif ukoll proposti dwar l-użu ta' strumenti innovattivi ta' finanzjament, bħall-bonds ekoloġiċi. Għalkemm il-Kummissjoni kkunsidrat il-benefiċċji ġenerali tal-impjieg u nediet ukoll Inizjattiva għal Impjiegi Ekoloġiċi fil-pakkett ta' politika dwar l-ekonomija ċirkolari, il-Kumitat jiddispjaċih li ma ġietx sfruttata l-opportunità biex jiġu analizzati b'mod aktar speċifiku l-impatt, ir-riskji u l-benefiċċji għall-impjieg. B'mod partikolari, ma ngħatat l-ebda kunsiderazzjoni lill-potenzjal ta' impjieg fil-qasam tal-prevenzjoni, l-użu mill-ġdid u l-manifattura mill-ġdid tal-iskart Minn naħa l-oħra, għandha tingħata aktar attenzjoni lill-iżgurar ta' kundizzjonijiet ta' xogħol deċenti u lit-titjib tal-istandards tas-saħħa u tas-sigurtà għall-forza tax-xogħol involuta. Il-qafas propost mill-Kummissjoni Ewropea għandu jaqsam il-ħidma involuta fil-promozzjoni tas-sensibilizzazzjoni u t-tibdil tal-imġiba b'mod ġust bejn il-partijiet interessati: għandu jinstab bilanċ bejn li nħarsu 'l quddiem, il-ksib ta' progress xjentifiku, l-introduzzjoni ta' applikazzjonijiet innovattivi u s-salvagwardja tal-kompetittività Ewropea u l-interess komuni. Il-konsumaturi u l-produtturi għandhom ikunu mgħarrfa bir-responsabbiltajiet tagħhom. Il-konsumaturi għandhom jiġu infurmati biex ikunu jistgħu jixtru b'mod responsabbli, it-traċċabbiltà għandha tkun ottima, u l-produtturi għandhom ikunu responsabbli. L-eliminazzjoni gradwali tar-rimi ta' skart riċiklabbli f'miżbliet u miri ogħla ta' riċiklaġġ tal-iskart, kif propost mill-Kummissjoni, huma prekundizzjonijiet għall-bidla lejn ekonomija ċirkolari u għandhom jitwettqu. Il-Kummissjoni għandha tinvolvi wkoll lill-pubbliku billi tiżgura li l-miri jkunu kredibbli: għandhom ikunu aċċettabbli, ta' kwalità għolja u proporzjonati. Il-Kumitat jilqa' wkoll il-miżuri tal-Kummissjoni biex tittejjeb l-implimentazzjoni tal-liġijiet tal-UE dwar l-iskart, b'mod partikolari billi jiġu introdotti strumenti aħjar ta' monitoraġġ u governanza. Biex fl-UE ngħaddu mir-rata ta' riċiklaġġ tal-iskart muniċipali ta' 42 % tal-lum il-ġurnata għal 50 % fl-2020 u għal 70 % fl-2030, jeħtieġ li niggarantixxu li ċerti pajjiżi jimpenjaw ruħhom aktar u japplikaw soluzzjonijiet avvanzati għall-ġestjoni tal-iskart. Għandhom jittieħdu passi biex tittejjeb il-kwalità tal-prodotti inizjali u l-komponenti tagħhom u l-kwalità tal-proċess ta' riċiklaġġ b'mod ġenerali. Il-Kumitat jinnota li l-proposti tal-Kummissjoni jonqsu milli jużaw il-ġerarkija tal-iskart stabbilita fid-Direttiva Qafas dwar l-Iskart, li tistabbilixxi ordni ta' prijorità għall-prevenzjoni tal-iskart; it-tħejjija tal-użu mill-ġdid; ir-riċiklaġġ; irkupru ieħor (tal-enerġija); u r-rimi. Hemm nuqqas ta' analiżi bir-reqqa tal-għażla tal-miri ta' prevenzjoni tal-iskart u ta' miżuri oħra għall-prevenzjoni tal-iskart, apparti mira mhux vinkolanti għat-tnaqqis tal-iskart alimentari. Fil-perjodu fit-tul, il-volum totali tal-materjal ikkonsmat u l-iskart residwu għandu jiġi kkontrollat u jitnaqqas għall-benefiċċju tal-ambjent. L-istess bħall-użu mill-ġdid (fil-livell tal-prodott), ir-riċiklaġġ multiplu (fil-livell materjali) jiffranka l-materja prima, il-konsum tal-enerġija u l-emissjonijiet tal-gassijiet b'effett ta' serra. Ir-reviżjoni tal-pakkett dwar l-iskart issa toffri opportunità unika għat-tħaddin tal-prinċipju tar-riċiklaġġ multiplu għall-materjal permanenti. L-ekonomija ċirkolari m'għandhiex tkejjel il-benefiċċji tagħha biss f'termini ta' skart prodott; għandha tħeġġeġ ukoll lin-nies biex jipproteġu r-riżorsi materjali u umani tul il-katina kollha tal-valur u għandha timmira li telimina kull proċess perikoluż għall-ambjent jew għall-bnedmin. Il-Kumitat jirrakkomanda li l-pakkett ta' politika jiġi kkumplementat b'miżuri li speċifikament jappoġġjaw it-tħejjija ta' prodotti użati għall-użu mill-ġdid. Li t-tħejjija għall-użu mill-ġdid titqiegħed fuq l-istess livell bħar-riċiklaġġ, kif tagħmel il-Kummissjoni bil-miri ta' riċiklaġġ tagħha, ifisser nuqqas ta' rispett tal-ġerarkija tal-iskart. Iċ-ċirkwiti qosra għandhom jingħataw prijorità. L-użu mill-ġdid tal-prodotti, it-tħejjija għall-użu mill-ġdid u l-manifattura mill-ġdid jistgħu jagħmlu l-aħjar użu mill-valur inerenti tal-prodotti u jżidu l-opportunitajiet biex il-katini tal-valur jinżammu fl-UE, jiġi appoġġjat l-iżvilupp territorjali u jinħolqu l-impjiegi. Hija u ssegwi dan l-approċċ, l-Unjoni Ewropea għandha tħeġġeġ ukoll lill-Istati Membri kollha biex gradwalment jittrasformaw il-pjani tal-iskart tagħhom fi pjani territorjali ta' ekonomija ċirkolari li jiffokaw fuq miżuri intiżi lejn il-promozzjoni tal-iffrankar tar-riżorsi materjali u l-preservazzjoni tal-benesseri tal-bniedem. Fl-aħħar, il-Kumitat jirrakkomanda wkoll li jitwessa' l-approċċ settorjali sabiex tiġi promossal-ekonomija ċirkolari. Pjan ta' Azzjoni Ekoloġiku għall-SMEs (COM(2014) 440 final); Komunikazzjoni: Inizjattiva għal Impjiegi Ekoloġiċi (COM(2014) 446 final). Il-Kummissjoni ħabbret ukoll il-pubblikazzjoni ulterjuri ta' Komunikazzjoni dwar l-alimentazzjoni sostenibbli. Kif nistgħu nipproduċu prodotti u servizzi filwaqt li fl-istess ħin nillimitaw l-ammont tal-materja prima u tas-sorsi tal-enerġija mhux rinnovabbli li nikkonsmaw u neħlu? Ħaġa waħda hija ċara: matul l-istorja industrijali tas-seklu 20, l-ispejjeż tal-estrazzjoni u l-użu tar-riżorsi naturali minerali u tal-enerġija naqsu b'mod gradwali, essenzjalment minħabba ż-żieda gradwali fil-produttività. Madankollu, fil-bidu tas-seklu 21, dan il-mudell lineari mhux biss qed jistaġna iżda fil-perjodu fit-tul jista' jsir insostenibbli, minħabba l-iskarsezza tar-riżorsi tal-pjaneta. Diġà qbiżna livelli perikolużi: il-kwistjoni m'għadhiex li nipprovaw naħsbu kif nistgħu nbiddlu l-mudell ekonomiku; irridu nintroduċu mudell ġdid b'mod urġenti. L-estrazzjoni, il-produzzjoni, il-konsum, ir-rimi u r-riċiklaġġ: jeħtieġ li sseħħ bidla profonda sabiex jiġu żgurati l-awtosuffiċjenza tal-komunitajiet u l-iżvilupp soċjali u sostenibbli tagħhom fil-perjodu fit-tul. Bħalissa, kważi s-soċjetajiet umani kollha huma mmexxija minn mudell ta' żvilupp predatur li huwa kemxejn bla kontroll, li ftit li xejn jikkunsidra l-aktar komunitajiet vulnerabbli għall-esplojtazzjoni jew l-esplojtazzjoni eċċessiva tar-riżorsi tagħhom, l-impatt mhux mistenni tat-tibdil fil-klima u t-tniġġis u r-riskju għall-ġenerazzjonijiet futuri. Ilkoll kemm aħna għandna nixħtu dubju fuq dan il-mudell, li tqanqal mill-kriżi dinjija finanzjarja, ekonomika, soċjali, politika, enerġetika, ekoloġika u ambjentali. Bil-għan li jinbidlu l-metodi ta' produzzjoni u ta' konsum, il-Kummissjoni Ewropea, permezz tal-approċċ tagħha tal-ekonomija ċirkolari, qed tiftaħ perspettivi li ser jinvovlu lis-soċjetà kollha iżda li għad iridu jiġu implimentati. Il-Komunikazzjoni "Għal ekonomija ċirkolari" tispjega l-kunċett ġenerali ta' ekonomija ċirkolari u tiddeskrivi l-vantaġġi tiegħu f'termini ta' żvilupp ekonomiku u impjieg. Il-punt ewlieni huwa li nkunu nafu kif niksbu dawn l-objettivi u kif dawn jidħlu f'qafas tal-politika ġenerali u komprensiv. Il-fallimenti u l-imperfezzjonijiet tas-suq jistgħu u għandhom jiġu indirizzati b'modi differenti: inċentivi provduti mis-suq (sinjali tal-prezzijiet u sinjali fiskali), regolamentazzjoni (jiġu stabbiliti objettivi vinkolanti, u l-atturi kkonċernati jitħallew jagħżlu l-mezzi kif jiksbuhom) u standards imposti fuq l-atturi. Il-Komunikazzjoni tal-Kummissjoni tispeċifika li l-objettiv huwa "it-twaqqif ta' qafas tal-politika ta' abilitazzjoni""sabiex tappoġġja disinn u innovazzjoni għal ekonomija iktar ċirkolari", "[i]nħajru investiment" u "[i]nħajru lin-negozji u lill-konsumaturi jieħdu azzjoni". Il-kunċett ta' ekonomija ċirkolari huwa bbażat fuq analiżi taċ-ċiklu sħiħ tal-ħajja tal-użu tar-riżorsi. Jippromovi r-riċiklaġġ, is-sostituzzjoni ta' ċerti riżorsi, kemm idumu jservu l-prodotti u l-użu mill-ġdid tagħhom, it-tnaqqis tal-ħela tul il-katina kollha inkluż fis-sors, l-ekodisinn tal-prodotti u s-servizzi, mudelli kummerċjali ġodda, eċċ. Jintroduċi forom ġodda ta' governanza li jinkludu l-atturi kollha tas-soċjetà ċivili. Il-Kumitat jitlob lill-Kummissjoni tipproduċi strateġija dettaljata ta' politika dwar it-tranżizzjoni lejn ekonomija ċirkolari. Jistenna wkoll li l-Kummissjoni tkun inqas vaga fil-proposti ta' politika tagħha dwar il-promozzjoni tal-ekodisinn, l-innovazzjoni u t-tħeġġiġ tal-investiment, u li tippreżenta proposti ċari, li jinkludu informazzjoni dwar il-baġit li ser jiġi allokat għall-appoġġ tal-attivitajiet tal-ekonomija ċirkolari u dwar l-użu ta' strumenti innovattivi ta' finanzjament, bħall-bonds ekoloġiċi. B'hekk il-Kummissjoni għandha tissokta b'din il-ħidma u: tikkjarifika r-relazzjoni bejn dan il-qafas il-ġdid u politiki Ewropej oħra, b'mod partikolari l-politika ta' reindustrijalizzazzjoni (materja prima, innovazzjoni, saħħa u sigurtà tal-ħaddiema, trasport, eċċ.) u l-politika dwar l-enerġija u l-klima; tinkludi miri dwar l-effiċjenza fir-riżorsi fl-Istrateġija Ewropa 2020 riveduta, filwaqt li tikkunsidra s-suġġerimenti tal-pjattaforma Ewropea dwar l-effiċjenza tar-riżorsi; tidentifika miżuri aktar speċifiċi li għandhom jittieħdu għal bidla ġenwina fil-modi ta' produzzjoni u ta' konsum, filwaqt li tinkludi t-tnaqqis neċessarju fis-sors tal-użu ta' ċerti riżorsi (minħabba l-iskarsezza jew it-tossiċità tagħhom), l-evoluzzjoni lejn soċjetà inqas materjalistika u aktar kooperattiva kif ukoll it-titjib tal-benesseri tal-ħaddiema u tas-soċjetà b'mod ġenerali. L-approċċ għall-iżvilupp ta' ekonomija ċirkolari li ħadet il-Kummissjoni Ewropea ma jindikax kif dan għandu jseħħ fil-livell lokali u reġjonali. Il-Kumitat iqis li kwalunkwe strateġija tal-ekonomija ċirkolari għandha titfassal b'dimensjoni ta' ġerarkija territorjali, mill-awtoritajiet lokali sal-livell globali, inkluż dak reġjonali, nazzjonali u Ewropew, u, fejn ikun possibbli, għandha tingħata prijorità lil katini u ċirkwiti tal-provvista qosra. Il-vantaġġi soċjali u ekonomiċi potenzjali tal-ekonomija ċirkolari jistgħu jinsabu l-ewwel nett fil-livell strettament lokali (kwartieri sostenibbli, bliet ekoloġiċi) imbagħad fil-livell tar-reġjuni (tal-UE) qabel ma jiġu introdotti fil-livell nazzjonali u internazzjonali. Il-ġlieda kontra d-dumping soċjali u ambjentali internazzjonali u għaldaqstant il-possibbiltà ta' rilokazzjoni fuq skala żgħira ta' parti sostanzjali tal-ekonomija lkoll jagħmlu parti minn dan l-approċċ fil-livell lokali. L-ottimizzazzjoni tal-ġestjoni tal-iskart timplika għadd ta' inizjattivi mill-mexxejja lokali u reġjonali: l-organizzazzjoni tal-ġbir selettiv, il-ħolqien ta' postijiet għar-rimi tal-iskart u ċ-ċentri tar-riċiklaġġ, netwerks ta' tiswija-bejgħ mill-ġdid-użu mill-ġdid, eċċ. Sabiex l-iskart bijoloġiku jiġi ġestit tajjeb jidher ċar li għandha tingħata preferenza lill-katini qosra ta' provvista, anke mill-punt tal-ħolqien ta' impjiegi. F'dan ir-rigward, l-UE għandha tħeġġeġ lill-Istati Membri biex jiżviluppaw gradwalment il-pjani tal-iskart tagħhom fi pjani territorjali ta' ekonomija ċirkolari. Għalkemm il-pakkett tal-Kummissjoni fil-fatt joħloq rabtiet bejn l-ambjent (il-ġestjoni tal-iskart) u l-ekonomija (impjiegi ekoloġiċi, pjan ta' azzjoni għall-SMEs), jonqos milli jiddefinixxi b'mod sistematiku: il-potenzjal ta' impjieg li jiġi mid-diversi stadji ta' implimentazzjoni tal-ġerarkija tal-ġestjoni tal-iskart, speċjalment il-prevenzjoni u t-tħejjija għall-użu mill-ġdid; il-potenzjal ta' impjieg li joħolqu l-iżviluppi innovattivi differenti li tista' ġġib magħha l-ekonomija ċirkolari (l-ekodisinn, is-simbjożi industrijali, l-ekonomija tal-funzjonalità jew tal-iskambju, eċċ.); l-implikazzjonijiet fuq is-saħħa u s-sigurtà ta' attivitajiet ekonomiċi potenzjalment marbuta mal-iżvilupp tal-ekonomija ċirkolari. L-istrateġija l-ġdida tal-ekonomija ċirkolari għandha tagħmel ħafna iktar biex issawwar l-approċċ settorjali għall-iskart, u l-Kumitat jixtieq jara wkoll żviluppi settorjali lil hinn mill-qasam tal-kostruzzjoni sostenibbli. Għall-KESE, l-approċċ settorjali għandu jitwessa' biex jinkludi proposti li mhux biss jikkonċernaw l-alimentazzjoni sostenibbli u l-kostruzzjoni sostenibbli, iżda wkoll setturi oħra bħall-industrija tal-manifattura. Il-Kumitat jaqbel mal-orjentazzjoni wiesgħa tal-emendi bil-għan li: jiżdiedu r-rati ta' riċiklaġġ tal-iskart muniċipali kif ukoll tal-iskart tal-imballaġġ u t-tnaqqis tar-rimi f'terraferma ta' ċertu skart; tiġi implimentata sistema ta' twissija bikrija għall-monitoraġġ tal-konformità mal-objettivi tar-riċiklaġġ; jiġu introdotti kundizzjonijiet minimi ta' tħaddim għar-responsabbiltà estiża tal-produttur, filwaqt li jiġu standardizzati d-definizzjonijiet; jiġu armonizzati l-obbligi ta' rapportaġġ. L-Artikolu 9(c) tad-Direttiva Qafas dwar l-Iskart titlob li sal-2020 il-Kummissjoni tressaq rapport quddiem il-Parlament Ewropew u l-Kunsill li, jekk ikun hemm bżonn, ikun akkumpanjat minn proposti ta' miżuri neċessarji għad-definizzjoni ta' objettivi għall-prevenzjoni tal-iskart u d-diżakkoppjar, kif ukoll indikaturi ta' prevenzjoni tal-iskart. Peress li l-prevenzjoni tal-iskart tagħmel parti integrali mill-ekonomija ċirkolari dan ir-rapport kellu jiġi preżentat flimkien mal-pakkett dwar l-ekonomija ċirkolari. Il-valutazzjoni tal-impatt li takkumpanja l-għadd ta' miżuri atttwali dwar l-ekonomija ċirkolari tindika li l-idea li jiġi stabbilit objettiv globali ta' prevenzjoni tal-iskart ġiet rifjutata, mingħajr ma ġiet provduta analiżi fid-dettall dwar dan is-suġġett. rekwiżiti dwar ċerti prodotti li għandhom jingħataw preferenza fuq oħrajn; obbligi li fil-prodotti jiġi inkorporat persentaġġ ta' materjal riċiklat; inċentivi ekonomiċi favur prodotti li jistgħu jintużaw mill-ġdid jew saħansitra riċiklabbli (bħal tnaqqis fil-VAT); eċċ. L-objettivi għall-prevenzjoni huma kważi indispensabbli għall-applikazzjoni tajba tal-ġerarkja tal-iskart, kif diġà ġie enfasizzat mill-Parlament Ewropew, mill-Kumitat tar-Reġjuni u minn verifika tal-Qorti Ewropea. Il-Kummissjoni għandha tfassal objettivi bħal dawn abbażi tal-programmi nazzjonali ta' prevenzjoni li ntbagħtu mill-Istati Membri. Il-Kumitat jirrakkomanda li l-pakkett ta' politika jiġi kkumplementat b'miżuri li speċifikament jappoġġjaw it-tħejjija ta' prodotti użati għall-użu mill-ġdid. Li t-tħejjija għall-użu mill-ġdid titqiegħed fuq l-istess livell bħar-riċiklaġġ, kif tagħmel il-Kummissjoni bil-miri ta' riċiklaġġ tagħha, ifisser nuqqas ta' rispett tal-ġerarkija tal-iskart. Ir-rinnovazzjoni tal-prodotti u tal-partijiet tal-prodotti tipprovdi mhux biss ambitu importanti għall-użu aktar effiċjenti tal-prodotti u l-materjali, iżda wkoll opportunitajiet importanti għall-ħolqien tal-impjiegi fil-livell lokali u reġjonali. Barra minn hekk, it-tħejjija għall-użu mill-ġdid (pereżempju t-tħejjija għall-użu mill-ġdid tal-imballaġġ u tat-tagħmir elettriku/elettroniku, jew saħansitra ta' prodotti bħall-ġugarelli u l-qliebi għat-trabi) m'għandhiex tiġi indirizzta bl-istess mod bħar-riċiklaġġ: għandu jiġi applikat objettiv separat (pereżempju ta' madwar 5 %). Il-proposta leġislattiva għandha l-għan li sal-2030 ir-riċiklaġġ u l-użu mill-ġdid ta' skart muniċipali jiżdiedu għal 70 % u r-riċiklaġġ u l-użu mill-ġdid tal-imballaġġ jiżdiedu għal 80 %, ir-rimi f'terraferma ta' skart riċiklabbli jiġi projbit sal-2025, u l-iskart tal-ikel jitnaqqas bi 30 % sal-2025. Dawn l-objettivi huma indispensabbli u għandhom jiġu rispettati. L-iskart tal-ikel jikkonsisti f'materja prima organika li għandha kemm jista' jkun jew tiġi proċessata jew użata fil-produzzjoni agrikola hekk kif inhi. Ċertu tipi ta' skart tal-ikel huma sforz il-karatteristiċi tagħhom partikolarment adatti għal użu mill-ġdid jew bħala għalf jew bħala fertilizzant tal-ħamrija. Dan mhux qed isir minħabba numru ta' regoli restrittivi. Għalhekk il-KESE jirrakkomanda lill-Kummissjoni li tevalwa jekk dawn il-limiti humiex adatti. Il-pakkett dwar l-ekonomija ċirkolari għandu jinkludi miżuri adatti bbażati fuq id-domanda (pull measures) li jippermettu l-ħolqien ta' suq awtosuffiċjenti tal-materja prima sekondarja (pereżempju tal-prodotti li jkollhom kontenut minimu ta' materjal riċiklat). Jeħtieġ li noħolqu sitwazzjoni fejn l-iskart ikun jista' jiġi kummerċjalizzat bħala materja primja b'likwidità tajba fis-suq u bi prezz ekonomiku, uman u ambjentali adat. Dan huwa l-aħjar inċentiv għall-ġbir tal-iskart. Il-prevenzjoni ta' pretensjonijiet f'serje hija sfida ewlenija għall-kumpaniji tal-assigurazzjoni; fil-fatt, difett f'oġġett li jkun ġie kkupjat għal għexieren ta' eluf ta' drabi jista' jiġġenera, direttament jew indirettament, spejjeż ta' tiswija ta' għexieren jew mijiet ta' miljuni ta' euro. Pereżempju, uħud mill-pretensjonijiet f'serje tal-aħħar għoxrin sena rriżultaw minn inkompatibbiltà kimika bejn il-komponenti differenti ta' prodotti partikolari użati fil-bini. Dan it-tip ta' pretensjoni f'serje huwa ġeneralment dovut għal reazzjoni li sseħħ maż-żmien wara l-interazzjoni ma' parametri esterni (bħall-umdità jew it-temperatura). Uħud minn dawn il-pretensjonijiet jistgħu jkunu relatati wkoll ma' prodotti importati, li ċerti karatteristiċi tagħhom ma jkunux ġew indikati sew mill-bidu. L-użu ta' materjal riċiklat fil-produzzjoni ta' materjal tal-kostruzzjoni mhuwiex ostaklu fih innifsu. Madankollu, jeħtieġ li nkunu nafu eżatt il-karatteristiċi fiżiċi u kimiċi tal-materjal li ser jiġi riċiklat sabiex jiġi prevenut kull riskju ta' inkompatibbiltà meta jintuża mill-ġdid. Id-diffikultà hi li jiġi definit u klassifikat sew il-materjal li għandu jiġi riċiklat u li jiġi żgurat li m'hemm l-ebda varjazzjoni fl-għadd ta' prodotti li għandhom jintużaw mill-ġdid. Ir-reviżjoni tal-pakkett dwar l-iskart toffri opportunità unika għat-tħaddin tal-prinċipju tar-riċiklaġġ multiplu sabiex titħeġġeġ l-effiċjenza fl-użu tar-riżorsi. Ir-riċiklaġġ multiplu jsir meta l-materjali ma jiddegradawx strutturalment fil-proċess tar-riċiklaġġ, jiġifieri fil-każ ta' materjali permanenti, u jistgħu jiġu introdotti mill-ġdid għal diversi drabi biex isaħħu l-ekonomika ċirkolari, filwaqt li jiġi żgurat li l-materjali funzjonali ma jinħlewx jew jintilfu fl-inċinerazzjoni jew fil-miżbla. Dawn il-materjali huma assi disponibbli għas-soċjetà għal dejjem. L-implimentazzjoni ta' sistema ta' traċċabbiltà tal-materjali tal-bini matul l-ewwel ċiklu tal-ħajja tagħhom tista' tippermetti li jiġi kontrollat b'mod aktar faċli l-użu mill-ġdid tagħhom; għandhom jiġu żviluppati għadd ta' regoli li jikklassifikaw il-materjali skont l-użu futur tagħhom b'enfasi fuq livell għoli ta' bijodegradabbiltà u għandhom jiġu introdotti standards għall-kwalità. Il-Kummissjoni għandha tikkunsidra l-implimentazzjoni ta' dispożizzjonijiet vinkolanti u sanzjonijiet biex jiġi evitat id-dumping potenzjali, fejn il-materjali mhux mixtieqa jiġu esportati barra mill-UE. Brussell, l-10 ta' Diċembru 2014. Nhar is-16 ta' Lulju 2014, il-Kummissjoni Ewropea ddeċidiet, b'konformità mal-Artikolu 304 tat-Trattat dwar il-Funzjonament tal-Unjoni Ewropea, li tikkonsulta lill-Kumitat Ekonomiku u Soċjali Ewropew dwar u dwar Is-Sezzjoni Speċjalizzata għall-Agrikoltura, l-Iżvilupp Rurali u l-Ambjent, inkarigata sabiex tipprepara l-ħidma tal-Kumitat dwar is-suġġett, adottat l-opinjoni tagħha nhar it-12 ta' Novembru 2014. Matul il-503 sessjoni plenarja tiegħu li saret fl-10 u l-11 ta' Diċembru 2014 (seduta tal-10 ta' Diċembru), il-Kumitat Ekonomiku u Soċjali Ewropew adotta din l-Opinjoni b'135 vot favur, 1 vot kontra u 1 astensjoni. Il-Kumitat Ekonomiku u Soċjali Ewropew (KESE) iqis il-prospettiva ta' ekonomija ċirkolari Ewropea rilevanti għall-kompetittività sistemika tal-UE sakemm tkun ibbażata fuq viżjoni strateġika Ewropea kondiviża bil-parteċipazzjoni attiva tad-dinja tax-xogħol, tal-gvernijiet, ta' min iħaddem, tal-ħaddiema, tal-konsumaturi u tal-awtoritajiet leġislattivi u regolamentari fil-livelli differenti. Il-KESE huwa konvint li t-tranżizzjoni lejn ekonomija ċirkolari Ewropea tista' tiftaħ prospettivi pożittivi għat-twettiq tal-għanijiet tal-istrateġija Ewropa 2020: tista' ssir mutur ta' tkabbir, tiġġenera impjiegi ġodda u kompetenzi ekoloġiċi, u ssaħħaħ il-kapaċità ta' ġestjoni sostenibbli tar-riżorsi naturali f'ekonomija sostenibbli u kompetittiva. Il-Kumitat jitlob li titnieda inizjattiva ta' eżerċizzju ta' analiżi ta' prospettiva fil-livell Ewropew, li tkun parteċipatorja u li jkollha l-għan li twassal għal viżjoni komuni għall-atturi pubbliċi u privati kollha biex jiġu żviluppati poltiki u strumenti koerenti u effikaċi fil-livell tal-UE, nazzjonali u reġjonali għal tranżizzjoni konsenswali lejn ekonomija ċirkolari u biex tingħata spinta konkreta lill-Aġenda għall-innovazzjoni ekoloġika. Għandhom jiġu appoġġjati n-netwerks ta' atturi tas-soċjetà ċivili li japprovaw it-tranżizzjoni għal mudell ta' ekonomija ċirkolari. Il-Kumitat jista' jippromovi b'mod attiv dawn in-netwerks kif ukoll jesplora t-twaqqif ta' pjattaforma Ewropea għall-ekonomija ċirkolari. B'mod parallel, il-KESE iqis li huwa fundamentali li jitnieda djalogu strutturat għal setturi individwali, fejn jingħataw bidu proġetti pilota ta' appoġġ għall-isperimentazzjoni li jservu biex jiggwidaw u juru l-potenzjal ta' prattiki aktar sostenibbli, bil-parteċipazzjoni sħiħa tal-organizzazzjonijiet tal-konsumaturi, l-intrapriżi ż-żgħar u l-mikrointrapriżi u l-ekonomija soċjali. Il-Kumitat iqis li huwa importanti li ssir analiżi tal-ispejjeż u l-benefiċċji li tivvaluta fuq min jista' jaqa' l-piż ta' rikonverżjoni sistemika tas-sistemi ta' manifattura, dawk kummerċjali, distributtivi u ta' konsum, biex titwarrab is-sistema ta' obsolenza programmata favur kwalitajiet ġodda tal-użu u ta' konsum, għall-prodotti u l-komponenti li jżommu l-valur miżjud tagħhom u l-użu tagħhom mill-ġdid kemm jista' jkun fit-tul. Il-KESE jitlob li bis-saħħa ta' kriterji stabbiliti minn qabel, l-UE toħloq il-possibbiltà li jiġu identifikati b'mod preċiż għadd sinifikanti ta' żoni ta' innovazzjoni faċilitata – smart cities, zoni ta' portijiet ħielsa, clusters lokalizzati, negozju ekolġiku (green deal) – fejn il-proċess ta' tranżizzjoni lejn ekonomija ċirkolari jkun jista' jiġi mistħarreġ u jserraħ ukoll fuq esperjenzi pożittivi ta' strumenti Ewropej bħall-Patt tas-Sindki. B'hekk il-KESE jilqa' b'mod favorevoli l-proposti tal-Pjan ta' Azzjoni Ekoloġiku għall-SMEs u l-Inizjattiva għall-impjiegi ekoloġiċi, iżda huwa diżappuntat għan-nuqqas ta' azzjoni konkreta u ta' gwida prattika li tgħin lill-SMEs isiru aktar sostenibbli u ekoloġiċi. Barra minn hekk jitlob li l-prinċipju "Aħseb l-ewwel fiż-żgħir" isir il-pern tal-pjan ta' azzjoni b'koerenza mas-Small Business Act. B'mod partikolari, il-KESE jqis fundamentali r-rwol attiv tal-partijiet soċjali u s-soċjetà ċivili fit-tfassil, l-applikazzjoni u l-monitoraġġ tal-politiki nazzjonali ta' żvilupp sostenibbli u fit-tranżizzjoni lejn ekonomija ċirkolari li tkun ambjentalment sostenibbli ħafna, bil-ħolqien ta' ħafna intrapriżi u b'ħafna impjiegi ekoloġiċi; Fil-fehma tal-KESE, il-miżuri proposti biex jimtlew in-nuqqasijiet attwali fil-kompetenzi "ekoloġiċi" jridu jiġu msaħħa b'użu effiċjenti u mmirat tal-fondi strutturali, speċjalment tal-fond soċjali Ewropew, il-fond reġjonali u l-fondi tal-agrikoltura u s-sajd, u l-istrumenti tal-innovazzjoni bħall-Orizzont 2020, COSME u LIFE, kif ukoll il-punt uniku tal-BEI tal-mikrofinanzjament ekoloġiku. Għandhom isiru wkoll: kwantifikazzjoni reali tal-livelli ta' impjieg fit-tul u li ma jistgħux jiġu rilokati; ħarsien tal-ekwità u s-sostenibbiltà tal-proċess, li jevita r-riskji tal-faqar u l-prekarjetà enerġetika bi djalogu soċjali strutturat f'livelli varji, li jifforma parti minn viżjoni strateġika maqbula; attività ta' sensibilizzazzjoni u ta' direzzjoni żviluppata b'mod konġunt mill-partijiet soċjali: kuntatti mill-viċin bejn id-dinja tax-xogħol u l-qasam edukattiv u tat-taħriġ, li jibnu fuq il-forzi soċjali. Il-KESE huwa konvint li tranżizzjoni kunsenswali u parteċipatorja lejn ekonomija Ewropea ċirkolari tista' tiftaħ diversi opportunitajiet għall-mikrointrapriżi, l-intrapriżi żgħar u dawk ta' daqs medju u għall-ekonomija soċjali, li jsiru mutur importanti għat-tkabbir kemm fis-suq intern kif ukoll dak internazzjonali. F'dan ir-rigward trid tingħata prijorità: lit-tisħiħ u l-ġeneralizzazzjoni tal-mekkaniżmu volontarju tal-awditjar ambjentali tal-intrapriżi. lit-tisħiħ tal-aċċess għall-kreditu, speċjalment b'sistemi ta' garanzija; lit-tisħiħ tal-azzjoni ta' taħriġ għall-intraprenditorija u utoraġġ fl-azjenda; lill-appoġġ lil suq ċirkolari tal-UE tal-materjali, l-komponenti u l-prodotti intermedji, anke bit-twaqqif ta' Circular eBay fuq il-bażi ta' standards tekniċi u regolatorji Ewropej u internazzjonali sabiex dawn ir-riżorsi primarji u sekondarji jiġu stabbilizzati fl-Ewropa wkoll, dawn jistgħu jkunu prezzjużi għal provvista sikura u l-bilanċji fl-iskambji. Il-Kumitat huwa konvint li l-proċess lejn ekonomija ċirkolari jistħoqqlu jiġi appoġġjat b'mod sħiħ, speċjalment fil-kontinent Ewropew. Għalhekk jista' jkun neċessarju li: dan l-approċċ politiku integrat jiddaħħal fir-reviżjoni ta' nofs it-terminu tal-istrateġija Ewropa 2020 għat-tkabbir sostenibbli, intelliġenti u inklużiv biex jiġi sfruttat il-potenzjal ekonomiku u okkupazzjonali. l-attenzjoni tiġi fukata fuq ideat u/jew setturi ġodda li huma innovattivi ħafna u li għandhom applikazzjoni prattika teknoloġika kbira, inklużi l-isfruttament ta' teknoloġiji eżistenti u l-integrazzjoni ta' innovazzjonijiet soċjali sostenibbli; jinqaleb l-approċċ politiku-leġislattiv fil-livelli differenti – tal-UE, nazzjonali u reġjonali – minn wieħed projbittiv għal wieħed proattiv anke permezz tat-tnedija ta' White Paper mixtieqa dwar l-ekonomija ċirkolari, l-impjiegi u t-tkabbir tal-UE, li tindirizza l-istrumenti u l-politiki kollha li huma implikati. Il-kunċett ta' ekonomija ċirkulari, li huwa kuntrarju għal dak ta' ekonomija lineari ("ħu-ipproduċi-uża-armi"), ħareġ mill-ħtieġa li jiġi żviluppat it-tkabbir sostenibbli, bil-għan li l-prodotti jżommu l-valur miżjud tagħhom kemm jista' jkun fit-tul u li l-komponenti infushom ikollhom l-akbar possibbiltà li jerġgħu jiġu użati għal skopijiet ta' produzzjoni, biex jonqos b'mod progressiv il-ħolqien u r-rimi tal-iskart u tonqos il-pressjoni fuq l-ambjent. McKinsey jgħid li bejn 60 % u 80 % tar-riżorsi jinħlew fl-aħħar fażi tal-proċess lineari estrazzjoni-produzzjoni-konsum-rimi. F'dinja li fiha 3 biljun konsumatur qed jidħlu fil-klassi medja, dan m'għadux sostenibbli. It-tranżizzjoni lejn ekonomija ċirkolari timplika bidliet importanti fil-mentalità tal-produtturi, il-ħaddiema, il-konsumaturi u ċ-ċittadini, fl-użu tar-riżorsi u l-materji prima, fid-disinn tal-prodotti, fil-mudelli tas-suq u tal-intrapriżi u fir-riċerka ta' metodi ġodda tat-trasformazzjoni tal-iskart f'riżorsi. Hemm it-tekonoloġiji meħtieġa biex jintraċċaw il-ħajja tal-materjali tul il-katina tal-valur. Imbagħad hemm l-iskarsezza li qed tiżdied tar-riżorsi bil-prezzijiet għoljin tal-oġġetti offruti. Għall-kunsumaturi, servizz f'waqtu jista' jkun aktar interessanti mill-possess sempliċi ta' prodott. Mudell ta' tkabbir ekoloġiku bħal dan jimplika mhux biss bidla kulturali radikali, b'impuls qawwi għall-innovazzjoni u r-riċerka, iżda wkoll investimenti importanti fil-livell tat-teknoloġija, l-edukazzjoni, l-organizzazzjoni u l-kwalifiki għal tipi ta' professjonijiet ġodda, metodi ġodda ta' finanzjament u politiki adegwati. Approċċ politiku integrat huwa essenzjali biex jiġi sfruttat il-potenzjal ta' impjiegi fuq bażi ta' aċċessibbiltà adegwata għal professjonijiet ġodda u biex jiġu ffaċċjati l-isfidi li jirriżultaw minn tranżizzjoni lejn ekonomija ċiklika u mhux lineari, anke billi tissaħħaħ ukoll il-komunikazzjoni ħalli jiġu ffaċċjati l-isfidi kollha marbutin ma' mudelli ġodda ta' taħriġ, xogħol u organizzazzjoni. Għall-futur tal-kompetittività industrijali tal-UE, huwa essenzjali li tissaħħaħ il-kapaċità tal-produzzjoni ta' oġġetti sostenibbli li tuża inqas materja prima, inqas enerġija u inqas ilma u li tuża riżorsi mwarrba fir-reġun: għalhekk hemm bżonn li jiġu disinjati u prodotti oġġetti li jistgħu jerġgħu jintużaw, jissewwew, jingħataw ħajja ġdida u jiġu riċiklati u jinħolqu servizzi li jaħdmu għal dan l-iskop. L-iskart minn xi fażi tal-produzzjoni għandu jiġi mibdul f'riżorsi għal attivitajiet oħra u eventwalment bħala fertilizzanti għall-irziezet fiż-żona. Is-sħana, flok ma tinħela, għandha tiġi rkuprata għal użu ieħor bħat-tisħin tad-djar jew tas-serrer. Mudell ċirkulari: minn kull tunellata ta' materjal, minn kull Joule ta' enerġija, minn kull ettaru ta' art irid ikun possibbli li jinkiseb l-akbar valur miżjud u l-aktar benefiċċji, bis-saħħa ta' ammont inqas ta' materjali, inqas użu u r-riċiklaġġ tagħhom. Biex jinkiseb benefiċċju mill-proċess ta' tranżizzjoni lejn ekonomija ċirkolari hemm bżonn: strumenti finanzjarji adegwati fuq kollox għar-riċerka u l-innovazzjoni, il-bini tal-kapaċità u l-analiżi tas-suq, bl-użu ta' strumenti bħall-Orizzont 2020, il-fondi strutturali, il-BEI u l-SPP; semplifikar u adattament regolatorju mill-awtoritajiet fil-livelli differenti minn sistemi ta' projbizzjoni għal approċċ proattiv li jiffaċilita l-ħolqien u l-iżvilupp ta' intrapriżi ekoloġiċi li joħolqu impjiegi kwalifikati u fit-tul, b'mod koerenti mas-Small Business Act; jiġi żviluppat rwol attiv tal-partijiet soċjali u s-soċjetà ċivili fit-tfassil, l-applikazzjoni u l-monitoraġġ tal-politiki nazzjonali u l-iżvilupp sostenibbli u fit-tranżizzjoni lejn ekonomija ċirkolari li tkun ambjentalment sostenibbli ħafna u b'ħafna impjiegi ekoloġiċi; jingħataw direzzjoni u appoġġ tekniku konkret lill-mikrointrapriżi, l-intrapriżi żgħar u dawk ta' daqs medju u lill-kooperattivi biex bl-għajnuna tal-imsieħba soċjali jingħataw direzzjoni dwar kif il-produzzjoni tagħhom tista' ssir aktar ekoloġika fil-forma ta' "sett ta' għodod" għal mudelli ta' negozju ġodda u skambji tal-aħjar prattiki; il-promozzjoni ta' kultura ta' djalogu u kooperazzjoni fuq il-post tax-xogħol, biex ir-riżorsi jintużaw b'mod aktar razzjonali, biex jonqos l-iskart, biex jintużaw teknoloġiji u metodi tax-xogħol nodfa u ħielsa mill-periklu u biex titjieb il-kwalità tal-impjiegi. L-ekoloġizzazzjoni tal-postijiet tax-xogħol u l-promozzjoni ta' impjieg ekoloġiċi, kemm fis-setturi tradizzjonali kif ukoll dawk emerġenti, għandhom jiffavorixxu ekonomija ekoloġikament sostenibbli, kompetittiva u b'użu baxx tal-karbonju, kif ukoll modi ta' konsum u ta' produzzjoni sostenibbli, li jikkontribwixxu fil-ġlieda kontra t-tibdil fil-klima. li kulħadd irid jagħraf li bħalissa qegħdin naffaċċjaw revoluzzjoni industrijali ġdida, fejn fil-qalba tal-iżvilupp qed jitpoġġew il-kwalità tal-ħajja u tal-ambjent, bidliet li jirrikjedu aproċċ ġdid u integrat lejn l-ippjanar, il-produzzjoni u l-konsum u lejn il-konservazzjoni u l-ġestjoni tar-riżorsi naturali; li hemm bżonn urġenti li nħallu warajna imġiba difensiv u reattiv u ngħaddu għal ieħor sod u proattiv; l-appoġġ lil inizjattivi mmirati lejn l-iżvilupp ta' politika komunitarja ta' konsum u produzzjoni sostenibbli, li tkun integrata għall-kollox mal-politiki l-oħra tal-UE, bl-iskop li tittrasforma l-isfidi potenzjali f'opportunità kompetittiva għall-industrija tal-UE; il-ħtieġa ta' djalogu serju bil-parteċipazzjoni tal-istituzzjonijiet tal-UE, il-gvernijiet nazzjoanli u dawk reġjonali, kif ukoll il-partijiet soċjali kollha dwar il-possibbiltà li jiġu modifikati d-dinamiċi tal-konsum u l-mudell ekonomiku u soċjali ġenerali. Il-parti l-kbira tal-progress industrijali tal-aħħar tletin sena huwa riżultat ta' liġijiet u regolamenti li sfurzaw lill-industrija tnaqqas it-tniġġis u tagħmel riċerka dwar modi ġodda kif l-iskart jinbidel fi qligħ. Iridu jinstabu regoli fiskali ġodda li joħolqu bilanċ bejn l-iffrankar u l-użu tal-enerġija, u dispożizzjonijiet adatti li jippermettu lill-industrija li tieħu r-responsabblità għaċ-ċiklu kollu tal-prodotti. enfasizza fost affarijiet oħra, il-vantaġġi doppji ambjentali u ekonomiċi tal-passaġġ għal ekonomija ekoloġika sostenibbli, f'termini ta' ħolqien ta' impjiegi sostenibbli; enfasizza li dawn l-opportunitajiet għandhom joħolqu impjiegi sostenibbli u ta' kwalità kemm għall-ħaddiema kwalifikati kif ukoll għal dawk li mhumiex; ħeġġeġ lill-Istati Membri jipprovdu inċentivi għan-negozji, partikolarment għall-SMEs, biex jippromwovu investimenti ikbar fl-attivitajiet ta' riċerka u żvilupp tas-settur privat; Il-Kumitat jesprimi s-sodisfazzjon tiegħu għall-preżentazzjoni tal-pakkett tal-ekonomija ċirkolari u b'mod partikolari ż-żewġ inizjattivi għall-impjiegi ekoloġiċi u l-pjan ta' żvilupp tal-SMEs, li huma s-suġġett ta' din l-opinjoni, fil-proċess ta' tranżizzjoni lejn ekonomija ċirkolari. Mandankollu, il-KESE jixtieq jesprimi t-tħassib tiegħu dwar dawn l-inizjattivi speċjalment il-miżuri favur l-SMEs, minħabba fl-ammont kbir ta' informazzjoni mingħajr miżuri konkreti u gwidi prattiki għall-SMEs u minħabba fil-kompetenzi meħtieġa biex il-proċessi ta' produzzjoni u l-offerta tas-servizzi jsiru ekoloġiċi b'mod effiċjenti, bi spejjeż limitati u bi kwalità aħjar tax-xogħol, mingħajr ma tintilef il-kompetittività. Fil-fehma tal-KESE, it-tranżizzjoni lejn ekonomija ċirkolari ma tistax isseħħ mingħajr il-parteċipazzjoni tal-komponenti tal-produzzjoni, ix-xogħol u l-konsum kif ukoll l-awtoritajiet politiċi fil-livelli differenti li jibdew minn dak tal-UE, li jrid jitbiegħed minn approċċ ibbażat fuq il-projbizzjonijiet u jgħaddi għal wieħed proattiv u koerenti li jappoġġja t-tranżizzjoni, anke permezz tal-użu ta' stipulazzjonijiet "ekoloġiċi" fis-sistema kollha tas-sejħiet għall-offerti. Filfatt, m'aħniex nitkellmu biss dwar id-disinn ta' prodotti ġodda u l-ħtieġa li tirriżulta minnhom ta' kompetenzi ġodda min-naħa tal-intraprendituri u l-ħaddiema, l-iżvilupp ta' sistemi organizzattivi u ta' swieq innovattivi, tal-kisba ta' kwalitajiet ġodda ta' użu u ta' konsum, iżda wkoll, u forsi fuq kollox, ta' kultura ġdida industrijali u tas-servizzi, kif ukoll, u forsi fuq kollox, kultura ġdida leġislattiva u amministrattiva. Il-Kumitat jitlob b'konvinzjoni li, fil-qafas tal-Orizzont 2020, titnieda inizjattiva ta' eżerċizzju ta' analiżi ta' prospettiva fil-livell Ewropew, li tkun parteċipatorja u li jkollha l-għan li twassal għal viżjoni komuni għall-atturi pubbliċi u privati kollha għall-iżvilupp ta' poltiki u strumenti koerenti u effikaċi fil-livell tal-UE, nazzjonali u reġjonali, għal tranżizzjoni konsenswali u koerenti lejn ekonomija ċirkolari, lil hinn mill-isforzi pożittivi tal-Pjattaforma Ewropea dwar l-effiċjenza tal-użu tar-riżorsi – OREP. Biex iċ-ċittadini, il-ħaddiema, il-konsumaturi u l-intrapriżi jiġu motivati permezz ta' miżuri innovattivi u speċifiċi ta' stimolu, anke fil-livell individwali, lejn imġieba u azzjonijiet li jiġu premjati; biex tiġi promossa s-sostenibbiltà ambjentali u soċjali, u jiġu stimolati l-innovazzjoni u l-investimenti fil-kapital uman, soċjali u ambjentali b'oqfsa regolatorji u inċentivi finanzjarji mill-UE; biex jitwaqqaf qafas istituzzjonali koerenti u semplifikat li fih l-intrapriżi, il-ħaddiema, l-investituri u l-konsumaturi jkunu jistgħu jipparteċipaw b'mod attiv fil-proċess ta' tranżizzjoni; biex jiġi assigurat appoġġ finanzjarju adegwat mill-UE, il-livell nazzjonali u dawk reġjonali u lokali li jiffaċilita l-aċċess għall-kreditu, speċjalment għall-mikrointrapriżi. biex jiġu promossi miżuri ta' inċentivi fiskali mmirati, sħubijiet pubbliċi-privati innovattivi u politiki tal-akkwist pubbliku "ekoloġiku", u jiġu diffużi l-aħjar prattiki li jistgħu jippromovu l-aċċess għal opportunitajiet ekonomiċi u jagħmlu s-swieq tax-xogħol aktar inklużivi filwaqt li jitħarsu r-riżorsi fir-reġjun; biex tingħata għajnuna u tutoraġġ lill-mikrointrapriżi, l-intrapriżi żgħar u dawk ta' daqs medju permezz ta' netwerks u ċentri ta' eċċellenza Ewropej għall-iżvilupp tal-għarfien, il-kompetenzi u s-swieq iżda fuq kollox permezz ta' appoġġ finanzjarju u ta' taħriġ. B'mod parallel, il-KESE iqis li huwa fundamentali li jitnieda djalogu strutturat għal setturi individwali, fejn jibdew azzjonijiet pilota ta' appoġġ għall-isperimentazzjoni li jkollhom rwol ta' gwida u juru l-potenzjal ta' prattiki aktar sostenibbli, bil-parteċipazzjoni sħiħa tal-forzi soċjali, l-organizzazzjoni tal-konsumaturi, l-intrapriżi żgħar u ta' daqs medju u l-ekonomija soċjali. Fil-fehma tal-Kumitat, ikun tajjeb li qabel ma tittieħed azzjoni biex jinħolqu impjiegi ekoloġiċi ġodda li jkunu dinjitużi u sostenibbli u għall-iżvilupp ta' pjani ta' azzjoni ekoloġiċi mill-SMEs, jitnieda pjan biex tiġi miġġielda l-obsolenza programmata tal-prodotti. Il-KESE huwa tal-fehma li użu effiċjenti u mmirat tal-fondi strutturali u l-istrumenti tal-innovazzjoni bħall-Orizzont 2020, COSME u LIFE kif ukoll il-faċilità tal-mikrofinanzjament ekoloġiku tal-BIE – huma fundamentali għall-promozzjoni ta' impjiegi kwalifikati speċjalment jekk ikunu indirizzati lejn intrapriżi żgħar u għall-ekonomija soċjali u marbutin bil-proċess kunsenswali ta' previżjoni li l-Kumitat jappoġġja. F'dan ir-rigward hemm bżonn: Il-KESE huwa konvint li t-tranżizzjoni lejn ekonomija Ewropea ċirkolari tista' tiftaħ diversi opportunitajiet għall-mikrointrapriżi, l-intrapriżi ż-żgħar u dawk ta' daqs medju u għall-ekonomija soċjali, li jsiru mutur importanti għat-tkabbir kemm fis-suq intern kif ukoll dak internazzjonali. Hija ssaħħaħ ukoll il-kapaċità tagħhom li jiġġestixxu b'mod sostenibbli r-riżorsi naturali u toħloq impjiegi ġodda kwalifikati. Il-KESE jitlob li l-Pjan ta' azzjoni ekoloġiku għall-SMEs isegwi u jippromovi l-prinċipju "Aħseb l-ewwel fiż-żgħir" tul il-proċess kollu ta' regolamentazzjoni u implimentazzjoni, b'attenzjoni partikolari għall-leġislazzjoni dwar l-użu effiċjenti tar-riżorsi u b'koerenza mas-Small Business Act, bl-użu tal-"Prova tal-SMEs" bħala element ewlieni fil-proċess ta' tranżizzjoni lejn ekonomija ċirkolari. Fil-fehma tal-KESE, bħala konsegwenza, l-istrumenti għandhom bżonn jiġu adattati biex jappoġġjaw intrapriżi żgħar u l-ekonomija soċjali, peress li l-istrumenti ta' qabel, bħall-Pjan ta' Azzjoni għall-ekoinnovazzjoni, kellhom riżultati limitati. Brussell, l-10 ta' Diċembru 2014. Nhar l-20 ta' Novembru 2013, il-Kummissjoni Ewropea ddeċidiet, b'konformità mal-Artikolu 304 tat-Trattat dwar il-Funzjonament tal-Unjoni Ewropea, li tikkonsulta lill-Kumitat Ekonomiku u Soċjali Ewropew dwar Is-Sezzjoni Speċjalizzata għat-Trasport, l-Enerġija, l-Infrastruttura u s-Soċjetà tal-Informazzjoni, inkarigata sabiex tipprepara l-ħidma tal-Kumitat dwar is-suġġett, adottat l-Opinjoni tagħha nhar il-11 ta' Novembru 2014. Matul il-503 sessjoni plenarja tiegħu li saret fl-10 u l-11 ta' Diċembru 2014 (seduta tal-10 ta' Diċembru 2014), il-Kumitat Ekonomiku u Soċjali Ewropew adotta din l-Opinjoni b'unanimità. Il-KESE jilqa' b'mod pożittiv il-Komunikazzjoni li qed tiġi analizzata peress li din tagħmel parti mill-kontinwità loġika tal-impenji mnedija għall-implimentazzjoni tas-sorveljanza marittima effikaċi u aktar ta' profitt, mil-lat finanzjarju, li hija wieħed mill-għanijiet strateġiċi tal-Politika Marittima Integrata (PMI), u jirrimarka li t-titjib tal-iskambju ta' informazzjoni bejn l-awtoritajiet inkarigati minn din is-sorveljanza hija marbuta b'mod essenzjali mal-protezzjoni tal-Unjoni, is-sigurtà u l-ekonomija tagħha u l-ġejjieni tal-ambjent tagħha. Peress li l-proġett huwa fuq bażi volontarja u minħabba l-importanza li din tassumi fil-qasam tar-rieda politika, kif ukoll tal-ostakli kulturali li jirriżultaw, fost l-oħrajn, mill-mentalitajiet, l-istereotipi u l-metodi ta' ħidma li ilhom snin stabbiliti, il-KESE jħeġġeġ lill-Kummissjoni biex tikkonċentra l-isforzi tagħha fuq azzjonijiet edukattivi jew ta' taħriġ u inizjattivi li jistgħu jrawmu l-fiduċja mill-ġdid, billi jkunu bbażati fuq l-esperjenzi pożittivi eżistenti, bħalma huma n-North Atlantic Coast Guard Forum jew l-Assoċjazzjoni Internazzjonali tal-Awtoritajiet tal-Fanali Madankollu jistieden ukoll lill-Kummissjoni tiddefinixxi b'mod aktar ċar b'liema taħlita ta' miżuri beħsiebha tindirizza, fil-perjodu qasir u dak twil, l-ostakli legali u tekniċi li jikkumplikaw il-konsolidazzjoni ta' CISE effikaċi. Il-KESE jenfasizza li għarfien imtejjeb tas-sitwazzjoni u l-kooperazzjoni msaħħa bejn l-awtoritajiet ta' sorveljanza marittima permezz tas-CISE ser jikkontribwixxu wkoll għall-protezzjoni tal-integrità ekoloġika tal-qasam marittimu tal-UE, billi jiġu preservati aħjar il-bijodiversità u r-riżorsi tal-baħar mill-aċċidenti nukleari, mir-rimi illegali ta' sustanzi tossiċi, inċidenti gravi li jikkonċernaw sustanzi li jniġġsu, kif ukoll it-tibdil fil-klima. Barra minn hekk, it-titjib tas-sigurtà tal-kejbils u l-pajpijiet ta' taħt il-baħar ser isaħħaħ l-effiċjenza fl-użu tal-enerġija. Sabiex nifhmu r-riskji u t-theddid, huwa importanti ħafna li jkollna aċċess f'waqtu għal informazzjoni preċiża u li nkunu nistgħu nibnu stampa komuni u valida tas-sitwazzjoni marittima. L-integrazzjoni ta' sorsi differenti ta' data u l-koordinazzjoni tal-awtoritajiet kompetenti jikkontribwixxu għal komprensjoni aħjar tal-isfidi marittimi attwali u joħolqu valur miżjud permezz tal-użu effikaċi ta' riżorsi limitati. Il-Komunikazzjoni tippreżenta l-progress li sar fil-livell Ewropew u nazzjonali wara t-tnedija tal-pjan direzzjonali tas-CISE, li jikkostitwixxi proċess ta' kollaborazzjoni volontarja permanenti bil-għan li jissaħħu l-għarfien, l-effikaċja, il-kwalità, il-kapaċitajiet ta' reazzjoni u l-koordinazzjoni fir-rigward tal-azzjonijiet ta' sorveljanza tal-qasam marittimu Ewropew, kif ukoll biex titħeġġeġ l-innovazzjoni. Apparti l-iskambju tal-informazzjoni, l-UE, flimkien mas-CISE, għandha l-għan li din l-informazzjoni tintuża aktar minn darba u b'mod korrett mill-komunitajiet differenti ta' utenti, mingħajr duplikazzjoni, permezz ta' netwerk deċentralizzat ta' sorveljanza marittima li jirrispetta d-dispożizzjonijiet dwar il-protezzjoni tad-data u r-regoli internazzjonali. Il-CISE ma jissostitwixxix is-sistemi u l-pjattaformi ta' skambju ta' informazzjoni li jeżistu bħalissa u m'għandux impatt fuq l-istrutturi relatati jew fuq il-leġislazzjoni li teżisti fl-Istati Membri. Is-CISE jikkonċerna s-setturi ta' intervent li ġejjin: 1) is-sigurtà marittima (inklużi r-riċerka u s-salvataġġ), is-sikurezza marittima u l-prevenzjoni tat-tniġġis mill-bastimenti, 2) il-kontroll tas-sajd, 3) it-tħejjija u r-reazzjoni fil-qasam tat-tniġġis aċċidentali tal-baħar u l-protezzjoni tal-ambjent tal-baħar, 4) id-dwana, 5) il-kontrolli fil-fruntieri, 6) l-applikazzjoni ġenerali tal-leġislazzjoni u 7) id-difiża. L-iffrankar potenzjali li tista' tikseb l-ekonomija Ewropea, fir-rigward ta' spejjeż amministrattivi u operattivi, jammonta għal madwar EUR 400 miljun fis-sena u madwar EUR 40 miljun fis-sena direttament għall-awtoritajiet pubbliċi. L-investimenti relatati matul l-ewwel għaxar snin huma stmati għal madwar EUR 10 miljun fuq bażi annwali. Il-KESE jenfasizza b'mod partikolari li jeħtieġ li jiġu ċċarati u jissaħħu l-istrutturi ta' governanza u r-riżorsi jekk irridu niżguraw il-vijabbiltà tal-inizjattiva li qed tiġi analizzata, li hija ta' kumplessità u ambizzjoni eċċezzjonali, u li fiha qed jipparteċipaw aktar minn 400 awtorità, li qed jamministraw volum enormi ta' informazzjoni relatata mas-sorveljanza marittima, fost dawn insibu l-awtoritajiet pubbliċi tal-Istati Membri tal-UE u taż-ŻEE kif ukoll diversi korpi tal-UE bħall-Aġenzija Ewropea għall-Kontroll tas-Sajd (EFCA), l-Aġenzija Ewropea għall-Ġestjoni ta' Koperazzjoni Operazzjonali fil-Fruntieri Esterni tal-Istati Membri tal-Unjoni Ewropea (Frontex), l-Aġenzija Ewropea għas-Sigurtà Marittima (EMSA) u l-Aġenzija Ewropea għad-Difiża (EDA). Fi kwalunkwe każ, il-kunfidenzjalità u l-protezzjoni tad-data sensittiva personali jew kummerċjali jikkostitwixxu kwistjonijiet ta' importanza kbira. Il-KESE jqis li dawn iż-żewġ kwistjonijiet għandhom jingħataw aktar attenzjoni u jiġu speċifikati aktar, u jirreferi għall-kummenti u r-rakkomandazzjonijiet li għamel preċedentement dwar is-suġġett. Il-KESE jesprimi s-sodisfazzjon tiegħu fir-rigward tal-progress li sar fl-implimentazzjoni tal-pjan direzzjonali dwar is-CISE, permezz tal-programmi BlueMassMed, Marsuno u CoopP, li kkonfermaw il-ħtieġa operattiva tal-iskambju intersettorjali ta' informazzjoni u kkontribwixxew biex jiġi ċċarat is-suġġett; iħeġġeġ ukoll lill-Kummissjoni biex testendi l-isforzi tagħha. Il-KESE jenfasizza li l-ġeografija marittima tal-Unjoni Ewropea, li bis-sitt baċiri marittimi tagħha, ir-reġjuni ultraperiferiċi tagħha u l-ispeċifiċitajiet taż-żoni insulari tagħha, hija unika fin-natura tagħha u jiġbed l-attenzjoni għall-fatt li f'sitwazzjonijiet ta' theddid u riskju kbar ta' dimensjoni dinjija, l-għarfien u l-effiċjenza tas-CISE ma jistgħux jissaħħu jekk ma tiżdiedx ukoll il-kooperazzjoni internazzjonali, reġjonali u transkonfinali, billi tingħata l-attenzjoni meħtieġa lill-iskambju tal-informazzjoni magħżula ma' pajjiżi terzi u lill-analiżi tal-kwistjonijiet ta' sigurtà u ta' reċiproċità ta' din id-data. Il-KESE jqis li approċċ koerenti tas-sorveljanza marittima, fl-UE u fil-livell internazzjonali, għandu jqis il-kwistjonijiet marbuta mat-tfassil u t-twettiq ta' missjonijiet u operazzjonijiet li jikkonċernaw il-politika ta' sigurtà u ta' difiża komuni (PSDK). Il-KESE jilqa' b'sodisfazzjon it-titjib sinifikanti li sar fl-iskambju tal-informazzjoni bejn l-awtoritajiet ċivili u l-awtoritajiet militari, li huma fost id-detenturi prinċipali ta' data dwar is-sorveljanza marittima u jistedinhom jikkunsidraw l-użu mmirat tar-riżorsi tan-NATO. Barra minn hekk ifakkar fis-soluzzjonijiet eżemplari ta' kooperazzjoni bejn iċ-ċivil u l-militar, fil-livell nazzjonali u Ewropew, li diġà ġew żviluppati fil-qafas tas-Sistema Ewropea ta' Sorveljanza tal-Fruntieri (Eurosur). Il-KESE jistieden lill-Kummissjoni timpenja ruħha biex tagħmel użu aħjar mir-riżorsi u d-data spazjali biex tiżviluppa s-CISE, peress li s-sorveljanza marittima hija waħda mill-oqsma ta' użu tas-sistemi satellitari tal-UE. Pereżempju, is-servizzi ta' sorveljanza marittima ta' Copernicus (dak li qabel kien il-Programm GMES ta' "Monitoraġġ Globali tal-Ambjent u s-Sigurtà") jappoġġjaw azzjonijiet immirati għall-ġlieda kontra l-piraterija, it-traffikar tad-droga, is-sajd illegali, kif ukoll ir-rimi ta' skart tossiku, f'kooperazzjoni mas-servizzi bħalma huma Frontex, Emsa jew iċ-Ċentru Satellitari biex jiżgura s-sigurtà tal-fruntieri fuq l-artfilwaq t li jikkontribwixxu għall-applikazzjonijiet ta' sigurtà fir-rigward tas-sorveljanza tal-fruntieri marittimi esterni tal-UE. Il-KESE jitlob lill-Kummissjoni biex teżamina mill-aktar fis il-kwistjoni taċ-ċibersigurtà fit-trasport marittimu u tistabbilixxi miżuri speċifiċi biex tipproteġi s-CISE, billi tikkunsidra li huwa indispensabbli li tiġi żgurata koordinazzjoni orizzontali partikolarment b'saħħitha tal-awtoritajiet ikkonċernati. Il-KESE jemmen li l-ħolqien ta' ambjent komuni ta' skambju tal-informazzjoni għas-settur marittimu jista' joffri lill-UE prospetti ta' impjieg u ta' attività intraprenditorjali innovattivi, b'mod partikolari fir-rigward tat-teknoloġiji tal-informazzjoni u tal-komunikazzjoni (ICT). Barra minn hekk, iħeġġeġ lill-Kummissjoni tenfasizza dan l-aspett importanti tal-proġett. Id-differenzi trassettorjali li jeżistu fl-integrazzjoni tas-sorveljanza marittima joħolqu inkonsistenzi kbar fl-isforzi li jsiru biex dawn jiġu armonizzati mas-CISE. B'hekk, ċerti pajjiżi ssemplifikaw is-sistemi informatiċi intiżi għal din is-sorveljanza, filwaqt li pajjiżi oħra ma għamlux dan. Uħud nedew movimenti b'saħħithom biex jiżguraw il-kooperazzjoni elettronika bejn is-setturi fuq it-territorju tagħhom mentri oħrajn ippreżentaw mekkaniżmi informatiċi settorjali li għadhom magħluqa. Il-KESE jilqa' b'sodisfazzjon l-inizjattivi tal-Kummissjoni bil-għan li jiġu stabbiliti regoli sabiex jitfassal mudell komuni tad-data, f'dan il-każ lista ta' termini, definizzjonijiet, konvenzjonijiet ta' denominazzjoni, formati tad-data u r-relazzjonijiet bejn id-data, li ser jikkostitwixxi għodda għat-"traduzzjoni" tad-data bejn is-sistemi ta' informazzjoni dwar is-sorveljanza marittima, b'mod partikolari bejn is-sistemi ċivili u militari. Il-KESE jilqa' b'sodisfazzjon il-progress li sar fl-introduzzjoni ta' punti uniċi ta' servizz nazzjonali li joffru pjattaformi ċentrali nazzjonali għall-iskambju ta' informazzjoni bil-għan li jitressqu dikjarazzjonijiet u jkun hemm skambju tad-data dwar il-bastimenti. Dawn il-pjattaformi ser ikunu f'koordinazzjoni mas-sistema magħquda ta' skambju ta' informazzjoni marittima tal-Unjoni kif ukoll ma' sistemi oħra. Il-prattiki tajba f'dan ir-rigward li ġew identifikati mill-Kummissjoni Ekonomika għall-Ewropa tan-Nazzjonijiet Uniti (NU/KEE) u r-rakkomandazzjoni numru 33 ta' din il-Kummissjoni dwar l-iffaċilitar tal-iskambji kummerċjali u t-trasport jikkostitwixxu wkoll punt ta' referenza utli għas-CISE. Il-KESE jqis li jeħtieġ li tiġi indirizzata d-diffikultà serja tad-dipendenza tal-pjattaformi informatiċi fir-rigward tal-provvedituri rispettivi tagħhom. Din id-dipendenza tikkumplika l-interoperabbiltà tagħhom peress li, f'madwar 85 % tal-każijiet, is-sistemi informatiċi ta' sorveljanza marittima użati fl-Istati Membri jibbażaw fuq infrastruttura speċifika u ma ġewx standardizzati, iżda xorta jibqgħu jiddependu minn dawn l-istess provvedituri għal kwalunkwe aġġornament jew adattament eventwali. Brussell, l-10 ta' Diċembru 2014. Nhar is-16 ta' Lulju 2014, il-Kummissjoni ddeċidiet, b'konformità mal-Artikolu 304 tat-Trattat dwar il-Funzjonament tal-Unjoni Ewropea, li tikkonsulta lill-Kumitat Ekonomiku u Soċjali Ewropew dwar Is-Sezzjoni Speċjalizzata għar-Relazzjonijiet Esterni, inkarigata sabiex tipprepara l-ħidma tal-Kumitat dwar is-suġġett, adottat l-Opinjoni tagħha nhar is-17 ta' Novembru 2014. Matul il-503 sessjoni plenarja tiegħu li saret fl-10 u l-11 ta' Diċembru 2014 (seduta tal-10 ta' Diċembru), il-Kumitat Ekonomiku u Soċjali Ewropew adotta din l-Opinjoni b'127 vot favur, 0 voti kontra u 4 astensjonijiet. Il-KESE jappoġġja l-komunikazzjoni intiża biex jitjiebu l-ħarsien u l-infurzar tad-drittijiet tal-proprjetà intellettwali fil-pajjiżi terzi. Il-KESE jappoġġja b'mod partikolari l-approċċ tal-Kummissjoni fil-ġlieda tagħha kontra l-falsifikazzjoni fil-pajjiżi terzi, ikkunsidrat bħala prijorità. Il-KESE jqis li l-approċċ il-ġdid, li jirrigwarda l-pajjiżi terzi, huwa bbilanċjat bejn li tkompli tingħata l-għajnuna Ewropea u s-sanzjonijiet previsti f'każ ta' frodi ċara. Il-KESE jfakkar li n-nies lokali bl-ebda mod m'għandhom jagħmlu tajjeb għat-tnaqqis potenzjali f'ċerti fondi tal-UE. Il-KESE jenfasizza l-bżonn li s-soċjetà ċivili Ewropea, flimkien mal-pajjiżi terzi, ikunu informati u sensibilizzati aħjar dwar il-konsegwenzi jekk ma jiġux rispettati d-drittijiet tal-proprjetà intellettwali (DPI). Is-settur tal-lussu mhuwiex l-uniku wieħed li ntlaqat mill-falsifikazzjoni. Dan jolqot setturi differenti bħall-karozzi, l-avjazzjoni, il-mediċini, il-prodotti fitosanitarji, l-igjene u anke prodotti ta' konsum fuq skala kbira bħal pereżempju l-ġugarelli u l-apparat elettroniku. Il-KESE huwa konvint li flimkien mal-ftehimiet internazzjonali dwar id-drittijiet intellettwali, l-iffirmar tal-ftehimiet bilaterali tal-kummerċ dwar l-għoti tal-assistenza teknika lill-pajjiżi terzi huwa l-aħjar strument biex jitħarsu l-interessi tad-diversi partijiet. Għalhekk il-KESE jappoġġja l-approċċ "Follow the money" li l-Kummissjoni qed tuża għad-Drittijiet tal-Proprjetà Intellettwali iżda għandu d-dubji dwar l-effikaċja reali tiegħu, lil hinn mill-approċċ volontarju eżemplari tal-intermedjarji prinċipali li jintervjenu tul il-katina sħiħa ta' valur tal-ekonomija tal-Internet. Fl-aħħar nett, il-KESE jqis li l-Kummissjoni, li ma rnexxielha la tinforma u lanqas tissensibilizza l-pubbliku dwar kemm hu importanti li jiġu rispettati d-drittijiet tal-proprjetà intellettwali, għandha tniedi azzjonijiet ġodda bħala soluzzjoni. Din il-Komunikazzjoni għandha l-għan li tadatta l-istrateġija adottata mill-Kummissjoni Ewropea fl-2004 u tipproponi strateġija ġdida għall-ħarsien u l-infurzar tad-drittijiet tal-proprjetà intellettwali fil-pajjiżi terzi. Il-Kummissjoni tqis li f'dawn l-aħħar għaxar snin ma sarux biss bidliet teknoloġiċi importanti iżda anke evoluzzjoni konsiderevoli fil-kwistjonijiet u r-riskji għall-proprjetà intellettwali fl-intrapriżi Ewropej, u anke fir-relazzjoni li s-soċjetà għandha mad-drittijiet tal-proprjetà intellettwali. It-test jipproponi soluzzjonijiet iktar preċiżi rigward il-protezzjoni tal-proprjetà intellettwali fil-pajjiżi terzi u fil-ġlieda kontra l-falsifikazzjoni. Is-setturi b'użu qawwi tad-DPI jikkontribwixxu għal iktar minn 39 % tal-PDG tal-UE, jiġifieri EUR 4 700 biljun fis-sena u jirrappreżentaw sa 35 % tal-impjiegi diretti u indiretti. Skont ċerti stimi kwotati mill-Kummissjoni, l-UE ser titlef kważi EUR 8 biljun ta' PDG fis-sena minħabba l-falsifikazzjoni u l-piraterija. Fil-livell dinji, l-ispiża tista' tilħaq EUR 1 300 biljun sal-2015. L-Internet huwa essenzjali għal bosta setturi peress li l-ekonomija tal-Internet oriġinarjament ġiet stmata għal iktar minn 20 % tat-tkabbir tal-PDG tal-pajjiżi tal-G8 mill-2006 sal-2011. Madankollu, iż-żieda fit-teknoloġiji diġitali tiffaċilita l-ksur tad-DPI li laħqu livell mingħajr preċedent, u wasslet għal stima ta' prodotti falsifikati u piratati fl-2008 li jirrappreżentaw 2 % tal-kummerċ dinji. Il-ksur tad-DPI ma jikkonċernax biss il-beni kulturali diġitali iżda anke l-beni fiżiċi, li qed jiġu negozjati dejjem iktar fil-pjattaformi tal-kummerċ elettroniku. Naturalment, il-ftehim tad-WTO dwar l-aspetti tad-drittijiet tal-proprjetà intellettwali relatati mal-kummerċ (TRIPS) xpruna lill-pajjiżi terzi biex jadottaw bosta riformi regolamentari. Iżda l-isforzi għall-implimentazzjoni qed jixxekklu minn nuqqas ta' rieda politika, minn informazzjoni insuffiċjenti tal-amministraturi responsabbli lokali, minn proċeduri ġudizzjarji twal wisq u minn sanzjonijiet dgħajfin wisq mogħtija mit-tribunali. Barra minn hekk, il-fatt li l-Internet m'għandu l-ebda fruntiera – b'kuntrast mal-liġijiet tal-proprjetà intellettwali – jikkomplika t-tfassil ta' politiki bilanċjati u jqajjem il-kwistjoni tar-responsabbiltà tal-intermedjarji, bħal pereżempju l-provvedituri tas-servizzi tal-Internet meta jospitaw siti li jiksru d-DPI, b'mod partikolari meta jiġu stabbiliti f'pajjiżi terzi fejn m'hemmx leġislazzjoni adatta u/jew ir-rieda li tittieħed azzjoni. Fir-rigward tas-suġġett speċifiku tal-aċċess għall-mediċini affidabbli u effikaċi bi prezz affordabbli, l-UE tadotta politiki destinati għall-promozzjoni tal-kummerċ kemm tal-mediċini innovattivi kif ukoll ta' mediċini ġeneriċi. Wieħed mill-għanijiet tagħha jinkludi l-ġlieda kontra l-kummerċ ta' mediċini foloz u falsifikati li jistgħu jkunu perikolużi għall-pazjent. Sabiex jiġu miġġielda dawn it-tendenzi, il-Komunikazzjoni tfakkar li l-UE għandha sensiela sħiħa ta' "strumenti" li l-effikaċja tagħhom tiddependi wisq drabi fuq ir-rieda tal-pajjiżi terzi li jirrispettaw dawn il-liġijiet. Għandu jiġi nnotat li r-rispett tad-drittijiet fundamentali kif ukoll tal-"libertajiet tal-Internet" wasslu biex tiġi rifjutata l-proposta għal ftehim kummerċjali kontra l-falsifikazzjoni (ACTA) fl-Ewropa u l-ftehim dwar il-proġetti "Stop Online Piracy Act" kontra l-piraterija onlajn u l-"PROTECT IP Act" (PIPA) għall-ħarsien tal-proprjetà intellettwali fl-Istati Uniti. Dawn in-nuqqasijiet juru kemm hu diffiċli li jinstab bilanċ bejn ir-rispett tad-DPI u l-opinjoni pubblika. B'hekk, ċerti setturi tal-opinjoni pubblika Ewropea jew iqisu li l-falsifikazzjoni u l-piraterija mhumiex delitti jew jinjoraw il-konsegwenzi ekonomiċi marbuta mal-ksur tal-liġijiet tad-DPI. Għalhekk għandha tingħata spjega aħjar dwar l-għanijiet tal-UE u l-impatt tal-isforzi tal-Unjoni fil-pajjiżi terzi biex jiġu rispettati d-DPI f'dawn il-pajjiżi b'tali mod li jinħoloq ambjent favorevoli għall-ħarsien tad-drittijiet tal-inventuri. Ċerta informazzjoni, bħal dik dwar id-daqs u l-impatt tal-ksur tad-DPI hija diffiċli biex tinkiseb. Jidher li leġislazzjoni armonizzata fil-livell tal-UE fir-rigward tad-DPI tiffaċilita n-negozjati mal-pajjiżi terzi peress li tistabbilixxi bażi ċara biex tiġi definita l-pożizzjoni li tadotta l-Unjoni Ewropea fin-negozjati. Għandha tiġi eżaminata l-possibbiltà li tittejjeb iktar il-kooperazzjoni bejn il-Kummissjoni u l-Istati Membri (b'mod partikolari fir-rigward tal-iskambju tal-informazzjoni) abbażi tas-sħubija li, pereżempju, inħolqot bejn il-Kummissjoni, l-Istati Membri u l-intrapriżi biex tiġi implimentata l-istrateġija ta' aċċess għas-swieq u b'hekk għal użu aħjar tar-riżorsi. Kif ħareġ mill-istudju ta' valutazzjoni tal-2010, il-Kummissjoni kkontribwiet b'mod attiv għar-rispett tal-proprjetà intellettwali fil-livell multilaterali, b'mod partikolari fi ħdan il-Kunsill tat-TRIPS (Drittijiet tal-Proprjetà Intellettwali Relatati mal-Kummerċ) tad-WTO, iżda ma sabitx appoġġ f'dan ir-rigward, l-iktar minħabba l-oppożizzjoni minn pajjiżi terzi. F'każ ta' ksur tal-ftehim dwar it-TRIPS jista' jsir rikors għall-proċeduri tar-regolazzjoni tat-tilwim tad-WTO. Meta xi pajjiżi jibqgħu jinsistu li jevitaw l-impenji internazzjonali tagħhom fir-rigward tar-rispett tal-proprjetà intellettwali, il-Kummissjoni tista' tipprevedi li xxekkel il-parteċipazzjoni tagħhom f'ċerti programmi speċifiċi ta' assistenza teknika appoġġjati mill-Unjoni Ewropea, jew il-kontribut finanzjarju li jibbenefikaw minnu fil-qafas ta' dawn il-programmi. Kull sentejn, l-UE ser taġġorna lista ta' pajjiżi prijoritarji fejn id-DPI ma jiġux rispettati. Tul dan il-perjodu, l-industriji li jużaw id-drittijiet tal-proprjetà intellettwali jirrappreżentaw il-biċċa l-kbira tal-kummerċ tal-UE mal-bqija tad-dinja u jiġġeneraw bilanċ kummerċjali favorevoli. 88 % tal-importazzjonijiet tal-UE huwa magħmul minn merkanzija li tuża ħafna DPI. 90 % tal-esportazzjonijiet huwa magħmul minn merkanzija b'użu qawwi ta' DPI. Fil-fatt, l-industriji b'użu qawwi ta' DPI jikkontribwixxu b'mod pożittiv għall-pożizzjoni kummerċjali tal-Unjoni. Skont l-istudju, is-setturi b'użu qawwi tad-drittijiet tal-proprjetà intellettwali jirrappreżentaw direttament 26 % tal-impjiegi globali fi ħdan l-UE, jiġifieri 56 miljun impjieg dirett li magħhom jiżdiedu 20 miljun impjieg indirett. B'kollox, kull impjieg minn tlieta fl-UE jiddependi mis-setturi b'użu qawwi tad-drittijiet tal-proprjetà intellettwali. Ser ikun importanti li jitkejjel l-impatt ekonomiku u soċjali tan-nuqqas ta' rispett tad-drittijiet tal-proprjetà intellettwali fl-Istati Membri tal-UE u fil-pajjiżi terzi. Din il-ħtieġa hija ġustifikata minħabba d-diffikultajiet ekonomiċi u soċjali li għaddejja minnhom bħalissal-Unjoni Ewropea. Il-KESE jiġbed l-attenzjoni għall-każ partikolari tal-liċenzji obbligatorji fil-kuntest tal-kummerċ internazzjonali. Il-liċenzji huma definiti mill-Artikolu 31 tal-Ftehim tat-TRIPS u jikkostitwixxu mekkaniżmu li permezz tiegħu jintuża l-prodott tal-privattiva mingħajr l-awtorizzazzjoni tad-detentur tad-dritt, pereżempju għal finijiet tas-saħħa pubblika. Ġeneralment, it-titular ta' privattiva huwa ħieles li juża l-invenzjoni protetta personalment jew li jawtorizza persuna oħra tużaha. Madankollu, meta r-raġunijiet ta' interess ġenerali jkunu ġustifikabbli, l-awtoritajiet pubbliċi nazzjonali jistgħu jawtorizzaw l-użu ta' privattiva minn persuna terza mingħajr il-kunsens tal-proprjetarju. Din id-dispożizzjoni tista' tiġi applikata f'pajjiż terz firmatarju tal-Ftehim tat-TRIPS kif ukoll mill-Istati Membri tal-UE meta molekuli li jistgħu jtejbu s-saħħa pubblika jitqiegħdu fis-suq bi prezz projbittiv minn intrapriżi bbażati f'pajjiż terz. Il-KESE jappoġġja l-komunikazzjoni intiża biex jitjiebu l-ħarsien u l-infurzar tad-drittijiet tal-proprjetà intellettwali fil-pajjiżi terzi. Il-KESE jilqa' b'mod partikolari li l-approċċ il-ġdid, li jirrigwarda l-pajjiżi terzi, huwa wieħed bilanċjat bejn it-tkomplija tal-għoti tal-għajnuna Ewropea u s-sanzjonijiet previsti f'każ ta' nuqqas ta' rispett għad-DPI. Il-KESE jfakkar li n-nies lokali bl-ebda mod m'għandhom jagħmlu tajjeb għat-tnaqqis potenzjali f'ċerti fondi tal-UE. Il-KESE jappoġġja l-konferma tal-Kunsill Ewropew ta' Marzu 2014 li fakkar li l-proprjetà intellettwali hija mutur kruċjali għat-tkabbir u l-innovazzjoni. Il-KESE għalhekk jappoġġja l-approċċ tal-Kummissjoni fil-ġlieda tagħha kontra l-falsifikazzjoni, ikkunsidrata bħala prijorità. Il-KESE jfakkar li mhumiex biss is-setturi tal-lussu li ntlaqtu (ħwejjeġ, fwieħa, basktijiet, eċċ.). Il-falsifikazzjoni ta' partijiet mekkaniċi għas-settur tal-karozzi, ta' pestiċidi komposti ħafna drabi ferm perikolużi, u ta' prodotti attwali ta' konsum għall-iġjene tal-ġisem jiġu żviluppati b'mod perikoluż, b'konsegwenzi immedjati għas-saħħa u s-sigurtà. Il-KESE jfakkar li 90 % tal-esportazzjonijiet tal-UE jsiru minn setturi b'użu qawwi tad-DPI u li l-konsegwenzi għall-ekonomija u l-impjieg bl-ebda mod m'huma negliġibbli. Il-KESE jieħu nota tal-miżuri ġodda biex jiġi miġġieled dan in-nuqqas ta' applikazzjoni tal-liġi tal-kummerċ internazzjonali. Il-KESE jappoġġja l-prinċipju ta' stħarriġ perjodiku sistematiku li permezz tiegħu jistgħu jiġu identifikati l-intrapriżi msemmija jew l-Istati Membri responsabbli għat-tali mġiba. Il-KESE jiddikjara li huwa favur miżuri proporzjonati għat-trasgressuri identifikati li ma jidhrilhomx li għandhom jirrispettaw ir-regoli. Il-KESE għalhekk huwa favur kull politika li tagħti prijorità lit-trasgressuri li jaġixxu f'livell kummerċjali bil-għan li jcaħdu d-dħul ġenerat mill-kummerċ illeċitu, bi ksur sħiħ tad-DPI, b'effett dannuż fuq it-tkabbir, l-innovazzjoni u l-impjieg. Il-KESE għalhekk jixtieq li tiddaħħal l-iktar definizzjoni preċiża possibbli fil-kunċett tal-livell kummerċjali biex jiġi evitat li niġu konfrontati b'kamp ta' applikazzjoni limitat wisq tas-sanzjonijiet previsti, jew għal żieda konsiderevoli fid-dewmien tal-applikazzjoni. Il-KESE jenfasizza l-importanza ta' kooperazzjoni tajba mal-Istati Membri. Il-KESE jfakkar b'mod partikolari dwar il-ħidma li saret mill-Istati Membri dwar il-protezzjoni u r-rispett tad-DPI fil-pajjiżi terzi. Fl-aħħar nett, il-KESE jqis li l-Kummissjoni, li ma rnexxielha la tinforma u lanqas tissensibilizza l-pubbliku dwar kemm hu importanti li jiġu rispettati d-drittijiet tal-proprjetà intellettwali, għandha tniedi azzjonijiet ġodda bħala soluzzjoni. Brussell, l-10 ta' Diċembru 2014. Nhar l-20 ta' Ottubru 2014 il-Parlament Ewropew iddeċieda, b'konformità mal-Artikolu 207(2) tat-Trattat dwar il-Funzjonament tal-Unjoni Ewropea, li jikkonsulta lill-Kumitat Ekonomiku u Soċjali Ewropew dwar Billi l-Kumitat japprova bla riżervi l-kontenut tal-proposta u jaħseb li m'hemm bżonn tal-ebda kumment min-naħa tiegħu, iddeċieda, matul il-503 sessjoni plenarja tiegħu tal-10 u l-11 ta' Diċembru 2014 (seduta tal-10 ta' Diċembru 2014), b'144 vot favur, 3 voti kontra u 2 astensjonijiet, li jagħti opinjoni favorevoli għat-test propost. Brussell, l-10 ta' Diċembru 2014. Nhar l-20 ta' Ottubru 2014, il-Parlament Ewropew iddeċieda, b'konformità mal-Artikolu 207(2) tat-Trattat dwar il-Funzjonament tal-Unjoni Ewropea, li jikkonsultaw lill-Kumitat Ekonomiku u Soċjali Ewropew dwar Billi l-Kumitat japprova bla riżervi l-kontenut tal-proposta u jaħseb li m'hemm bżonn tal-ebda kumment min-naħa tiegħu, iddeċieda, matul il-503 sessjoni plenarja tiegħu tal-10 u l-11 ta' Diċembru 2014 (seduta tal-10 ta' Diċembru 2014), b'145 vot favur, 2 voti kontra u 5 astensjonijiet, li jagħti opinjoni favorevoli għat-test propost. Brussell, l-10 ta' Diċembru 2014. Nhar l-20 ta' Ottubru 2014 il-Parlament Ewropew iddeċieda, b'konformità mal-Artikolu 207 (2) tat-Trattat dwar il-Funzjonament tal-Unjoni Ewropea, li jikkonsulta lill-Kumitat Ekonomiku u Soċjali Ewropew dwar Billi l-Kumitat japprova bla riżervi l-kontenut tal-proposta u jaħseb li m'hemm bżonn tal-ebda kumment min-naħa tiegħu, iddeċieda, matul il-503 sessjoni plenarja tiegħu tal-10 u l-11 ta' Diċembru 2014 (seduta tal-10 ta' Diċembru 2014), b'150 vot favur, 2 voti kontra u 6 astensjonijiet, li jagħti opinjoni favorevoli għat-test propost. Brussell, l-10 ta' Diċembru 2014. Nhar l-20 ta' Ottubru 2014 u nhar is-27 ta' Ottubru 2014, il-Parlament Ewropew u l-Kunsill rispettivament iddeċidew, b'konformità mal-Artikolu 43(2) tat-Trattat dwar il-Funzjonament tal-Unjoni Ewropea, li jikkonsultaw lill-Kumitat Ekonomiku u Soċjali Ewropew dwar Billi l-Kumitat japprova bla riżervi l-kontenut tal-proposta u jaħseb li m'hemm bżonn tal-ebda kumment min-naħa tiegħu, iddeċieda, matul il-503 sessjoni plenarja tiegħu tal-10 u l-11 ta' Diċembru 2014 (seduta tal-10 ta' Diċembru 2014), b'152 vot favur, vot wieħed (1) kontra u 2 astensjonijiet, li jagħti opinjoni favorevoli għat-test propost. Brussell, l-10 ta' Diċembru 2014. Nhar il-15 ta' Settembru 2014, il-Parlament Ewropew iddeċieda, b'konformità mal-Artikolu 304 tat-Trattat dwar il-Funzjonament tal-Unjoni Ewropea, li jikkonsulta lill-Kumitat Ekonomiku u Soċjali Ewropew dwar Billi l-Kumitat jikkunsidra l-kontenut tal-proposta huwa kompletament sodisfaċenti u li m'hemm bżonn tal-ebda kumment min-naħa tiegħu, iddeċieda, matul il-503 sessjoni plenarja tiegħu tal-10 u l-11 ta' Diċembru 2014 (seduta tal-10 ta' Diċembru 2014), b'157 vot favur, vot 1 kontra u 3 astensjonijiet, li jagħti opinjoni favorevoli għat-test propost. Brussell, l-10 ta' Diċembru 2014. Nhar il-15 ta' Settembru 2014, il-Parlament Ewropew iddeċieda, b'konformità mal-Artikolu 304 tat-Trattat dwar il-Funzjonament tal-Unjoni Ewropea, li jikkonsulta lill-Kumitat Ekonomiku u Soċjali Ewropew dwar Billi l-Kumitat iqis li l-kontenut tal-proposta huwa kompletament sodisfaċenti u m'hemm bżonn tal-ebda kummenti min-naħa tiegħu, iddeċieda, matul il-503 sessjoni plenarja tiegħu tad-10 u l-11 ta' Diċembru 2014 (seduta tal-10 ta' Diċembru 2014), b'147 vot favur, vot 1 kontra u 4 astensjonijiet, li jagħti opinjoni favorevoli għat-test propost. Brussell, l-10 ta' Diċembru 2014. Nhar il-15 ta' Settembru 2014, il-Parlament Ewropew iddeċieda, b'konformità mal-Artikolu 304 tat-Trattat dwar il-Funzjonament tal-Unjoni Ewropea, li jikkonsulta lill-Kumitat Ekonomiku u Soċjali Ewropew dwar Billi l-Kumitat iqis li l-kontenut tal-proposta huwa kompletament sodisfaċenti u m'hemm bżonn tal-ebda kummenti min-naħa tiegħu, iddeċieda, matul il-503 sessjoni plenarja tiegħu tad-10 u l-11 ta' Diċembru 2014 (seduta tal-10 ta' Diċembru 2014), b'150 vot favur, vot 1 kontra u 5 astensjonijiet, li jagħti opinjoni favorevoli għat-test propost. Brussell, l-10 ta' Diċembru 2014. Nhar il-15 ta' Settembru 2014 u nhar it-8 ta' Ottubru 2014, il-Parlament Ewropew u l-Kunsill rispettivament iddeċidew, b'konformità mal-Artikolu 304 tat-Trattat dwar il-Funzjonament tal-Unjoni Ewropea, li jikkonsultaw lill-Kumitat Ekonomiku u Soċjali Ewropew dwar Billi l-Kumitat iqis li l-kontenut tal-proposta huwa kompletament sodisfaċenti u m'hemm bżonn tal-ebda kummenti min-naħa tiegħu, iddeċieda, matul il-503 sessjoni plenarja tiegħu tal-10 u l-11 ta' Diċembru 2014 (seduta tal-10 ta' Diċembru), b'145 voti favur, 3 voti kontra u 7 astensjonijiet, li jagħti opinjoni favorevoli għat-test propost. Brussell, 10 ta' Diċembru 2014 Nhar it-8 ta' Ottubru 2014, il-Kunsill iddeċieda, b'konformità mal-Artikolu 304 tat-Trattat dwar il-Funzjonament tal-Unjoni Ewropea, li jikkonsulta lill-Kumitat Ekonomiku u Soċjali Ewropew dwar Billi l-Kumitat iqis li l-kontenut tal-proposta huwa kompletament sodisfaċenti u li m'hemm bżonn tal-ebda kummenti min-naħa tiegħu, iddeċieda, matul il-503 sessjoni plenarja tiegħu tal-10 u l-11 ta' Diċembru 2014 (seduta tal-10 ta' Diċembru 2014), b'151 vot favur, 2 voti kontra u 5 astensjonijiet, li jagħti opinjoni favorevoli għat-test propost. Brussell, l-10 ta' Diċembru 2014. Nhar il-15 ta' Settembru 2014, il-Parlament Ewropew iddeċieda, b'konformità mal-Artikolu 304 tat-Trattat dwar il-Funzjonament tal-Unjoni Ewropea, li jikkonsulta lill-Kumitat Ekonomiku u Soċjali Ewropew dwar Billi l-Kumitat iqis li l-kontenut tal-proposta huwa kompletament sodisfaċenti u m'hemm bżonn tal-ebda kummenti min-naħa tiegħu, iddeċieda, matul il-503 sessjoni plenarja tiegħu tal-10 u l-11 ta' Diċembru 2014 (seduta tal-10 ta' Diċembru), b'150 vot favur, 3 voti kontra u astensjoni waħda (1), li jagħti opinjoni favorevoli għat-test propost. Brussell, l-10 ta' Diċembru 2014 Nhar l-20 ta' Ottubru 2014, il-Parlament Ewropew iddeċieda, b'konformità mal-Artikolu 304 tat-Trattat dwar il-Funzjonament tal-Unjoni Ewropea, li jikkonsulta lill-Kumitat Ekonomiku u Soċjali Ewropew dwar Billi l-Kumitat iqis li l-kontenut tal-proposta huwa kompletament sodisfaċenti u m'hemm bżonn tal-ebda kummenti min-naħa tiegħu, iddeċieda, matul il-503 sessjoni plenarja tiegħu tad-10 u l-11 ta' Diċembru 2014 (seduta tal-10 ta' Diċembru), b'148 voti favur, 3 voti kontra u 6 astensjonijiet, li jagħti opinjoni favorevoli għat-test propost. Brussell, l-10 ta' Diċembru 2014. Nhar l-20 ta' Ottubru 2014, il-Parlament Ewropew iddeċieda, b'konformità mal-Artikolu 304 tat-Trattat dwar il-Funzjonament tal-Unjoni Ewropea, li jikkonsulta lill-Kumitat Ekonomiku u Soċjali Ewropew dwar Billi l-Kumitat iqis li l-kontenut tal-proposta huwa kompletament sodisfaċenti u m'hemm bżonn tal-ebda kummenti min-naħa tiegħu, iddeċieda, matul il-503 sessjoni plenarja tiegħu tad-10 u l-11 ta' Diċembru 2014 (seduta tal-10 ta' Diċembru 2014), b'152 vot favur, vot 1 kontra u 6 astensjonijiet, li jagħti opinjoni favorevoli għat-test propost. Brussell, l-10 ta' Diċembru 2014. Nhar it-12 ta' Novembru 2014, il-Parlament Ewropew iddeċieda, b'konformità mal-Artikolu 304 tat-Trattat dwar il-Funzjonament tal-Unjoni Ewropea, li jikkonsulta lill-Kumitat Ekonomiku u Soċjali Ewropew dwar Billi l-Kumitat iqis li l-kontenut tal-proposta huwa kompletament sodisfaċenti u m'hemm bżonn tal-ebda kummenti min-naħa tiegħu, iddeċieda, matul il-503 sessjoni plenarja tiegħu tal-10 u l-11 ta' Diċembru 2014 (seduta tal-10 ta' Diċembru), b'154 voti favur, 3 voti kontra u 5 astensjonijiet, li jagħti opinjoni favorevoli għat-test propost. Brussell, l-10 ta' Diċembru 2014.